REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

(Četvrti dan rada)

24. maj 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da je prisutno 85 narodnih poslanika.

Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema, utvrđeno da je u sali prisutno 120 narodnih poslanika, što je više od 84 i imamo uslove za dalji rad.

Obaveštavam vas da je sprečen da sednici prisustvuje narodni poslanik Dani Zoltan.

Nastavljamo pretres o prvoj tački dnevnog reda.

Saglasno članu 90, obaveštavam vas da su pozvani da sednici prisustvuju: Ana Brnabić, predsednica Vlade, Bratislav Gašić, ministar unutrašnjih poslova, prof. dr Danica Grujičić, ministar zdravlja, Maja Popović, ministar pravde, Nikola Selaković, ministar za rad, zapošljavanje, boračka i socijalna pitanja, prof. dr Darija Kisić, ministar za brigu o porodici i demografiju, Mirsad Đerlek, državni sekretar i njihovi saradnici.

Nastavljamo razmatranje Izveštaja o bezbednosnoj situaciji u Republici Srbiji, po listi prijavljenih za reč.

Reč ima Milinka Nikolić. Izvolite.

MILINKA NIKOLIĆ: Hvala, predsedniče.

Želim sve da vas pozdravim.

Ovo je prvi put da prva govorim na sednici. Meni nije ovo prvi govor, ali imam čast da se prva obratim svima vama.

Posebno želim kao žena sa sela, kao starija seljanka, da se obratim našoj premijerki. Sve ovo što sam ja želela danas da kažem, ovde je već dosta rečeno. Zaista, verujte mi, očekivala sam da će posle ovog događaja koji se svima nama dogodio, gde je Srbija bila zavijena u crno, gde smo izgubili nešto što je najmilije, da će ove sednice ovde u ovom narodnom domu drugačije da izgledaju. Meni je jako teško kad moram o tome da pričam, ali smatram da ipak mora rešenje za sve da postoji.

Ponekad se pitam – a zašto je do svega toga došlo? Sećam se kako je ranije bilo, sećam se kako se o takvim događajima, ta crna hronika, pisalo u novinama, ali to je bilo negde na poslednjoj strani, a sada koju god novinu da uzmete, ili da prelistate kanale na televiziji, svuda je samo nasilje. Zašto su se zaboravile te vrednosti?

Ja sam bila samohrana majka dvoje dece i bila sam najsigurnija kad su moja deca kao mala odlazila u školu, jer škola je ustanova koja vaspitava decu, koja ih čuva, a porodica je ta koja, nažalost, u poslednje vreme, najmanje vremena ima za svoju decu i to je ta najveća tragedija.

Ne mogu vas da krivim zbog svega što se dogodilo. Treba da odgovara onaj ko je sva ta dela počinio. Ali, kad sam čula ovde od ovih poslanika da je unazad za 10 godina stradalo 400 žena, to je 400 porodica zavijeno u crno. I mi smo imali jedan slučaj u Pirotu gde je mlada žena stradala i sećam se kako smo se svi osećali. Takođe znam da ne postoji žena iz Srbije koja 3. i 4. maja suzu nije pustila, jer to su vrlo, vrlo teški trenuci za sve nas.

Zato ne volim taj govor mržnje, zaista mi neverovatno smeta, jer ja smatram da ovde mi koji smo došli kao predstavnici naroda moramo da nađemo rešenje. Moramo da se složimo i u tim trenucima kad je najteže. Zašto da jedni drugima dobacujemo, zašto da se vraćamo kako je ranije bilo a kako je sad? Iz ranijeg perioda dajte da uzmemo samo one primere koji su bili pozitivni, koji nešto dobro donose i našem društvu i svima nama i što je najbitnije, našoj deci, jer svi ovde živimo upravo zbog te dece, zbog budućnosti Srbije.

Ja sam na mnogim protestima bila i ceo život sam aktivistkinja. Provela sam ceo život sa seljacima i znam kako ti ljudi razmišljaju. Prošlog petka bila sam na ovom protestu i verujte mi, ono što sam videla i sa tim ljudima što sam razgovarala, ni jedan nije došao zato što ih je neko iz opozicije pozvao, ljudi su došli jer su osetili potrebu, želeli su da budu tu, da budu solidarni. Svi smo mi građani Srbije. Ali, kada sam videla onu majku koja je sa kolicima došla, ili oca koji je svoje dete stavio na ramena, ili ona slika koja je u svet otišla kako je čovek sa jednom nogom došao da to pozdravi, da prisustvuje, ljudima zaista treba druženje. Mi smo to zaboravili.

Zašto smo mi na Staroj planini uspeli? Sećam se kad ste bili u Pirotu i kad ste šetali ulicama sa našim gradonačelnikom, kad smo vas mi iz opozicije zaustavili, mi smo tražili pomoć od vas. Ali, zašto smo uspeli? Pa, zato što smo bili solidarni, zato što smo shvatili da nas vreba opasnost, zato što smo želeli da zaustavimo jedno veliko zlo. Uspeli smo u tome, čak smo kasnije dobili i podršku vlasti.

Ja sam jedno vreme radila u lovačkom udruženju i znam, to je bilo 80-ih godina, baš oko oružja, mi smo morali da imamo spisak svih imaoca oružja, pa se u tom trenutku, ovo ću kao primer da navedem, ali ću i brzo da završim, bilo je 4.000 imaoca oružja, a imali smo oko 900 članova. Zašto su ti ljudi uzeli to oružje? Većina njih je morala da vrati, jer ako poseduje oružje, zna se zašto ga je uzeo.

Tako da tu akciju pozdravljam i ja bih zaista molila da se ovde malo povede računa o govoru, da se mi ne vređamo nego da zajednički sve ove probleme rešimo. Hvala.

PREDSEDNIK: Reč ima Vladimir Đukić.

VLADIMIR ĐUKIĆ: Poštovani građani Srbije, poštovana predsednice Vlade Republike Srbije, uvaženi ministri, kolege narodni poslanici, nikad mi nije ovako teško palo da govorim. Upravo mislim da je besmisleno i ovo moje obraćanje pred kamerama, jer počeli smo svi da živimo život rijalitija. Ako nešto nije bilo pred kamerama, ako tuga nije bila javna, ako sveću nismo palili pred kamerama, kao da nismo ništa uradili.

Ali, ipak ću da govorim, jer nikad nisam osećao ni veću obavezu i odgovornost da u ovom visokom domu prozborim nešto o ovoj tragediji koja nas je sve zadesila, zadesila i brutalno podelila. Ponovo nas je podelila na Beograd i urbanu Srbiju, odnosno Beograd i ruralnu Srbiju, ponovo merimo da li je veći bol za decom iz „Ribnikara“ sa Vračara ili opština oko Smedereva. Postali smo, blago rečeno, veoma čudni i treba ozbiljno da se razmislimo.

Sada, kada je Srbija u crnini, kada smo već duboko zašli u 40 dana tuge i bola, kada nam nedostaju reči kojima smo izrazili ono što mislimo o onoj nacionalnoj tragediji, moramo da podsetimo da svaka izgovorena reč i svaki akt i te kako ima svoju težinu. Ne smemo da dozvolimo sebi da nas vrtlog strašnih i teških emocija odvede, i nas i Srbiju, u nedođiju, bezumlje, besciljnost i svega onoga što nudi politikanstvo.

Zato pozdravljamo ovaj odgovor Vlade Republike Srbije, pozdravljam vaše prisustvo ovde i sve ono što do sada pokušavamo da uradimo da se ovakve ili bar slične tragedije ne dešavaju ubuduće.

Ovo što se nama desilo nije eminentno samo državi Srbiji, nesreće su se dešavale i u Norveškoj na Olimpik stadionu i „Šarl Lebou“, imali su krvavi Božić i Austrijanci, da ne govorim o tragediji 11. septembra 2001. godine i kula bliznakinja u Njujorku. Da li je talačka kriza i zločinački teroristički akt u pozorištu „Dubrovkom“ u Moskvi manje bolan bio za taj narod i političke sisteme. Sve to tamo je dovodilo do ujedinjenja u patnji i bolu, do ujedinjenja u podršci države i merama koje je ta država sprovodila. Baš nigde nije dovelo do takve polarizacije i podela u društvu. Nisu tražene ostavke ni Džordža Buša mlađeg, ni Angele Merkel, ni Vladimira Putina, jedino se ovde traži histerična smena Vlade i predsednika Vučića.

Pominje se domino efekat, posle smene jednog ministra traže se smene i drugih ministara i smena Vlade. Moramo da poštujemo svakog ko je izašao na ovaj protest na ulicama Beograda, nošen tugom i voljom da našoj deci sutra bude bolje, ali svaki pokušaj politizacije i ljudske tragedije nikom ne služi na čast, zapamtite to.

Pokušaj poređenja ovih protesta sa petooktobarskim nije moguć, jer su petom oktobra predvideli izbori 24. septembra i dovođenje u pitanje regularnosti toga. Nedopustivo je poređenje izbora koji su imali i protesta koji su imali za cilj smenu vlasti u tadašnjoj državi i ovoga što se danas dešava, jer su nažalost i petooktobarska okupljanja bila delimično spontana i one su imale ozbiljnu podršku iz inostranstva. Ovo je ipak autohtoni srpski protest.

Želim da u to verujem bez obzira na onu simpatičnu gošću iz Z agreba koja je na „N1“ izjavila kako ništa nije imala pametnije da uradi, nego baš za vikend da dođe u Beograd i da podrži protest, ali Beograd jeste metropola i lepo je da dođe u Beograd. Ovi protesti su započeti nakon velike ljudske i nacionalne tragedije i zato niko ne može da pomisli da ćemo dozvoliti da nesreću koja je uništila živote desetina roditelja i porodica izpolitizujemo, a da neki opozicioni lideri recikliraju svoje potrošene političke biografije. Pozivaju danas preko Tvitera i studente na demonstracije. Profesorka Beogradskog univerziteta koja je dobila 3,2% glasova u odnosu na 58,59% ili 18,3% matematički precizno puta manje glasova od predsednika Vučića, smatra da treba da pozove studente. Naravno, svakom treba ta pamet energija, snaga, strast mladosti, ali ti studenti moraju da razmisle i za koje zastave stoje. Da li će krajnji put i destinacija i tog protesta biti ulazak u NATO? Nekritično prihvatanje Evroatlanskih integracija i da zajedno zapevaju sa svojim gostima adio Kosovo.

Kao što znate izbori su i kao što svi znamo izbori su jedino legitimni i ovo je situacija rekao bih jedini moralni čin da se izabere vlast. Na tuđim suzama i tuđoj tragediji nećemo napraviti bolju Srbiju, a nećemo dozvoliti ni da bilo ko vođen i dajući podršku protestima protiv nasilja osvoji vlast bez izbora. Kako je moguće uopšte da samo dvadesetak dana od tragedije koja nas je sve paralisala i zbog koje smo zanemeli razapinjemo ljude koji vrše vlast pojedinačno, ne shvatajući da postoji kolektivna krivica svih nas? Da li je Pontije Pilat, rimski prokurator Judere, možda našao svoje najbolje učenike ovde u Beogradu danas kada svi pokušavamo da peremo krvave ruke i od zločina u školi „Vladislav Ribnikar“ i onoga što se desilo oko Smedereva.

Da li postoji naša krivica za sve to? Da li smo bili nemi na sve ono što se dešavalo u prošlosti? Da li su oni koji su i te kako aktivno učestvovali u vlasti generisali klimu prostakluka, primitivizma i agresije? Da li su reforme, nakaradne reforme prosvetnog sistema učinile školski sistem boljim u Srbiji? Da li je reformu pravosudnog sistema izvodila ministarka Maja Popović ili neki uvaženi ministri koji su bili u vladama pre? Vlast je pokazala svoju odgovornost uvodeći mere koje garantuju veći stepen kolektivne bezbednosti. Da li je to dovoljno? Videćemo. Uveren sam da je Vlada dala odgovor na zahteve roditelja, tragično i nevino nastradale dece u školi „Vladislav Ribnikar“.

Ti odgovori moraju da budu veoma dobro promišljeni, ne ishitreni, doneti preko kolena, da nikoga ne povrede, a da zadovolje i emocije i perspektivu te dece koje idu u „Ribnikar“. Uveren sam da će mere Vlade dati rezultate i da ćemo zahvaljujući tome osigurati mnogo bolju kontrolu naoružanja, ali promena svesti i onoga šta će nam toliko oružja moramo sami sa sobom da raščistimo. Nema toliko nesigurnosti u Srbiji. Nema terorizma. Nema migrantske krize. Nema svega onoga što bi moglo da opravda posedovanje oružja. Nemojmo da lažemo narod da je Srbija i da je Beograd najnesigurnija mesta za život na ovoj planeti. Svi pošteno znamo da nije baš tako i da ne bi za svaku Novu godinu desetine hiljada ljudi iz regiona dolazilo u Beograd da se boje za svoje živote. Nije li otac tragično preminulog, poginulog ili kako već, dečaka Periša, mladog vaterpoliste iz Splita najlepše rekao šta misli o bezbednosnom sistemu i ulozi policijskih struktura u funkciji i traganju za žrtvom.

Uveren sam da ćemo naći načina da u skladu sa zakonskim i pravnim mogućnostima, a i iznad toga da napravimo da ti zločinci nikada ne ugledaju svetlost dana. Pozdravljam plaćene kontrole mera društvenih mreža. Sankcionisanje govora mržnje i poziv na nasilje na tim istim društvenim mrežama, ali da zauzmemo ekvidistancu. Isti oni koji najsramnije, besramnije vređaju njegovu svetost patrijarha Porfirija, koji nude mošti Svetog Nikolaja Velimirovića psima. Na koji način oni indukuju agresiju? Da li misle da će neko na to da ostane nem? Kako nazivaju sutrašnju Svetosavsku liturgiju? Pred grupa mitingu nade Aleksandra Vučića? Sram ih bilo.To mora neko javno da kaže, bez povišenja tona i ja se trudim da moj ton bude primeren, 40 dana tuge i to očekujem od svih govornika ovde.

Pokušava se da se iznudi ostavka Bate Gašića. Bata Gašić je lično učestvovao u potrazi za ubicom iz Mladenovca, iskoristio sve mehanizme policije, ispoštovao sve procedure i bio na dan masakra i u osnovnoj školi i u selima oko Beograda. Šta više taj čovek kao ministar koji je svestan onoga što radi rizikujući i svoj život i živote tih policajaca koji su bili, šta on više da uradi? Da nam kaže, odlazim. Ne, ne odlazim i neću otići, želim bezbednu, mirnu i ponosnu Srbiju.

Ostali ministri ovde koji su bili, Nikola Selaković, Danica Grujčić, Maja Popović, doktorka Kisić, šta su oni mogli više da urade u sistemu koji pokušavamo zajednički da popravimo.

Primitivna bedna leksika kojom se neki obraćaju Ani Brnabić, sakrivajući se iza plašta intelektualaca i univerzitetskih profesora, ne zaslužuju komentar, zaslužuju samo prezir.

Životi dece i nevino i surovo prekinute mladosti ne možemo da vratimo. Ne možemo da umanjimo tugu njihovih porodica. Jedino što Vlada može da uradi, a uveren sam i da čini, jeste da preispita važeće zakone, da pooštri kaznenu politiku, da pojača mere bezbednosti i pruži svu potrebnu psihološku pomoć porodicama čije su živote ove tragedije zauvek promenile, ali promenile su i život Srbije. Ko može normalno da nastavi da živi posle ovakvih zločina?

Šta svako od nas može da učini? Da meri svaku svoju reč i postupak. Da učimo decu međusobnom poštovanju. Da decu volimo i da ih vaspitavamo kod kuće, a da prepustimo da ih škola obrazuje. Da vratimo dignitet i integritet učiteljima, da poštujemo autoritet profesora, da širimo empatiju i jednostavno da ujedinjeni u želji i nadi da Srbija ostane ponosna i slavna, da je pustimo da svoju tugu tuguje, da bude dostojanstvena, a mi da shvatimo da nas bescilje, beznađe, fatalizam nigde neće dovesti, da učinimo da deca u koju se svi zaklinjemo jednoga dana budu ponosna na Srbiju koju ćemo im ostaviti. Hvala.

PREDSEDNIK: Hvala.

Reč ima Nebojša Novaković.

Izvolite.

NEBOJŠA NOVAKOVIĆ: Hvala lepo.

Zahvaljujem se, predsedniče Skupštine.

Poštovani ministri i kolege poslanici, premijerko, za početak bih hteo da pripomognem. Čuli smo juče i uopšte u raspravi nekoliko vaših tvrdnji, pa bih voleo na njih da se osvrnem i da zapravo pomognem kvalitetu ove rasprave, ako ne kvalitetu, onda svakako istinitosti onoga što smo mogli da čujemo.

Poštovana premijerko, ako se izuzme ili ako shvatimo kao šalu ono što ste rekli za gospodina Lutovca da je u nekom momentu branio narodne patrole, onda sam spreman to i da preskočim, ali svakako moram da ponudim neka objašnjenja u vezi sa ovim što spominjete gospodina Milovana Brkića, urednika „Tabloida“, kao čoveka preko koga pokušavate da kompromitujete proteste koji su mirni i nenasilni, koji se dešavaju ovih dana u vašoj zemlji u nikada većem broju i nikada većoj masovnosti.

Gospodin Brkić je urednik „Tabloida“ koji je 2012. godine, kada smo imali izbore i baš u kampanji, pisao mnogo laži o tadašnjem vrhu DS i njihovim članovima. Taj „Tabloid“ je iznosio te laži, a taj „Tabloid“ je u Novom Sadu, moram da vam kažem i to Novosađani znaju, delio i distribuirao građanima gospodin Miloš Vučević. Miloš Vučević je potpredsednik vaše Vlade, ministar odbrane i on je taj „Tabloid“ koristio u svojoj kampanji tada za gradonačelnika, tako što je otkupio ceo tiraž i delio ga građanima Novog Sada, to je prosto činjenica i to je tačno. Onda treba neko i od vas od njega izgleda da se ogradi, a ne da nama prebacujete da se od nečega ograđujemo, što apsolutno nema nikakve veze sa nama. Znate sa čim ima veze gospodin Milovan Brkić? On je 2012. godine svakako bio neko ko je deo vašeg sistema. On je 2023. godine svakako neko ko je deo vašeg sistema i on služi tome da biste vi upravo mogli da kažete da su protesti nasilni.

Gospođo Brnabić, da raspravimo i ovu temu oko Jove Bakića. Jovo Bakić je čovek koji se u emisiji u prvoj rečenici ogradio od svojih aktivnosti u vezi sa protestima, nema nikakve veze sa tim. Jovo Bakić je dalje govorio u svoje lično ime. Ja sam video da vi ozbiljno shvatate reči Jove Bakića. Ali taj isti Jovo Bakić nas je informisao nekom drugom prilikom da je njemu lično predsednik Srbije Aleksandar Vučić davao dosije Ivice Dačića na uvid. Ja ne znam zašto je to radio i u kom kontekstu, niti me se tiče, niti se razumem u bezbednosnu politiku, ali kada dajete neke poverljive dokumente, verovatno ih dajete nekome u koga imate poverenja. Opet dolazimo do toga da ne treba mi da se ograđujemo od Jove Bakića, nego razmislite zašto je ta vrsta poverenja postojala kod gospodina Vučića da mu pokazuje u ovom konkretnom slučaju dosije predsednika SPS.

Zašto vam na kraju toliko i smeta taj protest „Srbija protiv nasilja“? Nikad mirniji protest, nijedna loša reč se tamo ne čuje, osim ukoliko ne pokušavate to da iscenirate. Možda baš zato što je postalo u Srbiji potpuno jasno gde je centar agresije, nasilja, gde je taj generator, da on ima i svoju kancelariju nedaleko odavde, da ima svoje ime i prezime, da ima svojih osam televizora sa kojih prati sve. Dakle, to je nešto što ljudi sada već intuitivno osećaju.

Evo, budite iskreni, gospođo Brnabić, odgovorite mi – da li vas je iko napao kada se desio masovni zločin u Žitištu? Desio se za vreme vaše vlasti, ali vas niko nije napao. Da li vas je, gospođo Brnabić, budite iskreni pa reci, iko napao kada se desio veliki, najveći masovni zločin u Maloj Ivanči? Takođe se desio za vreme vaše vlasti. Niko vas, ljudi, nije napao. Pa nije vas napao zato što ne treba izjednačavati napad nekoga ko je psihički oboleo sa sistemom i državom u kojoj živimo. Ali danas kada pitamo da li ovaj talas nasilja ima veze sa svom onom agresijom kojom ste zasipali ovo društvo 11 godina, vi kažete da smo mi hijene i lešinari. Pa nije nelegitimno da pitamo, vama je, gospodo, to postao način vladavine, taj jezik nasilja, vi ste od toga napravili sistem. Sistem funkcioniše, gospođo Brnabić, u pravu ste da on nije zakazao, sistem funkcioniše, sistem koji ste pravili na nasilju. To je pogonsko gorivo u ovom društvu.

Nismo vas mi terali u to da vam glavna poluga vaše vlasti budu „Kurir“, „Informer“, „Alo“ i ostale novine sa bizarnim naslovnim stranicama. Nismo vam, gospođo premijerko, mi birali za generalnog sekretara Vlade Novaka Nedića. Nismo vam mi meditirali kakvim ćemo se tonom jedni drugima ovde obraćati u Skupštini. Od prvog dana smo izloženi ovde uvredama najgore vrste. Nismo vas, gospođo Brnabić, i to mi nije jasno kako uspevate, sednete na „Pink“, nismo vas mi terali da tamo sedite po tri sata i da odete tek kada ste sigurni da ste na svakog opozicionara bacili dovoljnu količinu blata tog dana. Sedite sami u studiju, cela nacija to gleda na otetoj frekvenciji, sa voditeljem koji je pristrasan i vi tri sata ne izlazite iz tog studija, a predsednica ste Vlade. Kako predsednica Vlade, mene zanima čisto kako imate i vremena za tako nešto. Kad stignete da se bavite svojim poslom? To je odgovoran posao, građani vas za to plaćanju.

Ali baš zato što vi ne stižete, stižu neki drugi da rade vaš posao, evo, baš ovi na ulici, oni rade vaš posao. Znate šta rade? Prave vam državu, prave drugačije društvo. Vi ste ovo društvo uništili. Napolju izražavaju vapaj da ovo društvo bude društvo bez nasilja oni koje nećete da čujete, oni kojima se rugate. Tamo su, gospođo Brnabić, mirni građani, tamo su srednjoškolci i učenici, tamo su i zabrinuti roditelji. Oni vam prave novo i drugačije društvo gde ćete vi svakako ostati na margini. Svojim dostojanstvom, oni se tako ponašaju, odmerenim izjavama, skromnošću u bolu roditelja, neširenju histerije, bez ijednog povišenog tona, bez drame, bez jadikovanja, bez patetike, stenjanja, bez medija pod svojom kontrolom, bez naslovnih strana ko je sa kim juče plakao, izvinite ako ovo na nekoga direktno podseća.

Znate ko još pravi ovo društvo? Svi oni koje ste omalovažavali dok ste im se obraćali sa „Instagrama“, koje ste proglasili da ne postoje, da smo ih fotošopirali. Izgleda, gospođo Brnabić, da ih ipak ima, da postoje, da su stvarni, da ih ima mnogo, da ih ima mnogo više od vas i da su bolji od svih vas u ovoj vlasti. Pokazaće vam oni da ste vi ti koji fotošopirate evo već 11 godina. Fotošopirate stvarnost u Srbiji koja je srećna, prosperitetna zemlja zadovoljnih ljudi. Fotošopirate da ljudi ovde srećno idu na kontramitinge koje im organizujete, da imaju dobru i voljenu vlast, za koju vrlo rado glasaju.

Fotošopirate sve ove godine da ste neko koga cene u svetu, da ste super svi zajedno obrazovani. Fotošopirate ekonomski standard u zemlji gde se radi najviše sati nedeljno da bi se ta zemlja borila za treću najsiromašniju u Evropi. Fotošopirate i borbu protiv nasilja tako što oduzimate silno nelegalno oružje, a dok vaši građani u miru mole da oduzmete frekvencije „Pinku“ i „Hepiju“, ne dešava se ništa, ostajete nemi.

Šta su „Pink“ i „Hepi“ ako ne nešto jednako razornog dejstva kao i oružje? To je toljaga u vašim rukama kojom ubijate pamet i zdravlje ove nacije. Nije dovoljno reći - evo ga monstrum, neće videti belog dana. Šta ćemo svaki dan sa monstruoznim medijima koji ostaju svima nama koji ostajemo da delimo ovu svakodnevicu?

Sa ovim završavam. Pozvao bih, naravno, sve građane 27. da se okupe ponovo na velikom protestu, ali znam, gospođo Brnabić, da ćete vi to učiniti sasvim sigurno bolje od mene. Hvala.

PREDSEDNIK: Pravo na repliku, izvolite.

MILENKO JOVANOV: Ja molim službu obezbeđenja da proveri ko je ovaj što skakuće ovde, jer po mojim informacijama, poslanik koji tamo treba da sedi je na Gazeli i čeka ispunjenje zahteva. I on nikada ne bi pozvao narod da budu sa njim do ispunjenja zahteva, a onda je napustio taj narod i otišao u studio. Ja sam siguran da on i dalje čeka na Gazeli. Znači, ovo nije on, to je njegova šauma, priviđa nam se, hologram, ne znam šta je. Fotošop, da, da.

(Narodni poslanik Srđan Milivojević dobacuje iz klupe.)

PREDSEDNIK: Srđan Milivojević da ne viče i ne dobacuje.

MILENKO JOVANOV: Ribizle i biftek? Opet.

Dakle, vest od 9. juna 2011. godine - mržnja prema ženama… Hajde, uzdržite se malo, stvarno. Nije najnovija vest, ali je dovoljno nova za vas, jer vi ne znate da se ovo desilo, niti vas interesuje to.

U utorak uveče Saša M. štićenik Dečijeg sela u Sremskoj Kamenici iskasapio kuvaricu Svetlanu Z, potom joj nožem skinuo skalp. To se desilo u pokrajinskoj instituciji kojom je upravljao tadašnji visoki funkcioner žutog režima i niko tada u pokrajinskoj Skupštini nije organizovao proteste ispred Banovine, niti tražio bilo čiju odgovornost u tom kontekstu, iako je ceo sistem pokrajinski, institucija pokrajinska bila ono gde se ova stvar desila.

Protest smo tražili onog momenta kada se za 10. travnja zakazali sednicu na kojoj ste hteli da odvojite, da ukažete da je Vojvodina ugrožena od Srbije, to je bio razlog protesta, dakle, politički.

Međutim, one koji su glasali za to da je Vojvodina ugrožena u Srbiji, ja i ne očekujem da imaju bilo kakvo razumevanje prema tome.

Ali, ono što bih voleo da čujem od onih koji toliko dirljivo i tugaljivo govore o nasilju i toliko ukazuju na nasilje, da se izjasne o nasilju koje njihov lider, ali ne ovaj lider što im vodi proteste, nego njihov formalni lider ovde u Skupštini provodi kada preti šamaranjem i njegova zamenica koja preti da će nekoga da juri po ulicama.

Dakle, o tome da se izjasne prvo, pa kad budemo čuli o tome šta imaju da kažu, da li je šamaranje u redu ili nije u redu, da li će ovaj zbog šamaranja, vaš formalni lider, da podnese ostavku ili neće, da li će formalni lider zbog šamaranja da napusti politiku ili neće, tek onda možemo govoriti o nekim drugim stvarima. Hvala.

PREDSEDNIK: Hvala.

(Zoran Lutovac: On svaki put govori više nego što je dozvoljeno.)

Ako sam dobro razumeo, Zoranu Lutovcu je smetalo što je vikao Srđan Milivojević iz njegove stranke, jel tako, što se nedolično ponašao i ometao govornika dok govori?

Nije vam smešno? Što se smeje onda Srđan Milivojević i što vi vičete ponovo? Samo obratite pažnju na to kako se ponašate, samo na to obratite pažnju.

Pomenuti ste, dva minuta, izvolite.

SNEŽANA PAUNOVIĆ: Hvala.

Ja prvi put čujem ovu izjavu tog gospodina Bakića, kome je predsednik Vučić navodno dao dosije Ivice Dačića i nije to loše. Razumem ja i tu potrebu predsednika Vučića da objasni šta treba da bude političar u Srbiji.

U dosijeu Ivice Dačića piše da je dete iz porodice običnih radnika koje je završilo svoju školu i bio najbolji student političkih nauka, da nikada nije prodao i izdao svoju zemlju, nikada nije radio protiv interesa svoje zemlje. I bilo bi možda dobro da naglas pročitate taj dosije, pa bi bilo još bolje da se setite.

Pa, uzmite ga, gospodine Lutovac, ako već znate da je kod Vučića. Ali, imate jedan drugi problem.

(Narodni poslanik Zoran Lutovac dobacuje iz klupe.)

PREDSEDNIK: Ako može Zoran Lutovac da ne dobacuje iz klupe.

SNEŽANA PAUNOVIĆ: Postoje neki dosijei koji su možda i kod Dačića. Zamislite se malo i oko toga. Nije, gospodo, to sve tako crno-belo. Pretim ja Vučiću? Apsolutno. I ja vas molim da ga od mene zaštitite. Vi, kao neko ko se nije libio da nijednog trena bilo koga zaštiti i bilo kome se prikloni ne bi li postao lider čega, stranke koju ste prethodno uništili, stranke iz koje su otišli osnivači.

Ja vas molim, sramota je pred građanima Srbije, 30 godina od višestranačja, da bilo šta kažete vi kao kvazi lider kvazi partije, kvazi stranke, nažalost, koji pokušava da još uvek pliva na nečemu što su tekovine nekih pametnijih ljudi pre vas.

To skupljanje dosijea ste patentirali i nemojte me terati da vam kažem ko, kad, kako i za čiji interes. Ako treba, mogu i to.

Vreme, dva minuta i četiri sekunde. Hvala što ste opomenuli.

PREDSEDNIK: Ako nećete da dobacujete ponovo.

Reč ima predsednica Vlade. Izvolite.

ANA BRNABIĆ: Pre svega, želela bih da se osvrnem na izlaganje poštovane narodne poslanice Milanke Nikolić. Želela bih da vam se zahvalim na korektnom izlaganju. I ja sam se takođe nadala i dala sve od sebe, posebno onaj prvi dan i na početku govora i na predstavljanju izveštaja da mi imamo danas ili od svih ovih dana na ovoj Skupštini, sa ovim dnevnim redom, sa ovakvom temom, takvu vrstu debate.

Nažalost, od vaših kolega iz opozicije sam naišla na sve suprotno tome. Ali, hvala vama zato što ste zaista bili korektni, zaista konstruktivni. Pažljivo sam vas slušala i volela bih da razgovaramo na taj način kako ste vi razgovarali.

Kad ste pomenuli moju posetu Pirotu i kada sam se šetala ulicom, gradom sa gradonačelnikom i tako je, bili su tamo ljudi koji su bili nezadovoljni, protestovali su, govorili neke stvari koje nisu u redu u Pirotu. Šta sam uradila? Jel sam prišla? Prišla sam, razgovarala sa ljudima, dala svima moj broj mobilnog telefona, rekla da mi se jave, organizovala sastanke, nakon toga pokušavala da rešim problem.

To je lice SNS vlasti. To je Srpska napredna stranka. Mi smo stranka naroda, za narod. Mi smo tu da rešavamo probleme. Mi nismo tu da se borimo za funkcije. Iz tog razloga, nama nikada ne smeta kada nas neko pozove na odgovornost. Nikakav problem. Tu smo da se borimo za našu zemlju i za naš narod. Jel mislite da može neko bolje to da radi? Odlično, mi ćemo ga podržati iz opozicije. Podržaćemo sa onim stvarima za koje mislimo da su dobre za Srbiju i borićemo se protiv onih stvari za koje mislimo da su loše. Ali, to smo mi. I zbog toga sam i na početku ove sednice pozvala da razgovaramo na neki drugačiji način. Ali, hvala vama zaista na ogromnoj korektnosti.

Što se tiče obraćanja poslednjeg narodnog poslanika koji je govorio, svašta sam čula, ali znate šta nisam čula? Nisam čula osudu poziva na nasilje od strane Jove Bakića, univerzitetskog profesora. Čula sam da se možda ograđujete od njega, da se perete, da se čak usuđujete da nam imputirate da je i on naš. Mislim da to i on treba da čuje, pošto se, ja mislim, bori rame uz rame sa vama. Ali, umesto da ga osudite, vi se od njega ogradite. Ali, pozive na nasilje, eksplicitne i direktne, vi niste osudili.

Mi rezultat tih poziva već imamo u našem društvu. Mi smo videli to prekjuče. Napad na političkog analitičara Dejana Vuka Stankovića od strane tri mlađe osobe koje su se, kako su same rekle, odvažile, više se ne boje i krenuli su da nas jure po ulicama. To, takođe, nisam čula. Nisam čula osudu tog nasilničkog akta, a od toga se čak niste ni ogradili. Znate šta još nisam čula?

Nisam čula osudu napada na profesionalni integritet i kredibilitet direktorke Instituta za mentalno zdravlje. Mislim da je to na ovoj sednici vanredno važno i bitno, ali vi ste izabrali da upravo to ne osudite, da o tim aktima nasilja, direktnog nasilja, poziva na nasilje ili verbalno nasilje, nasilje nad profesionalnim integritetom i kredibilitetom jedne od najvećih stručnjakinja u našoj zemlji…

Niste našli za shodno da to uradite, ali ste govorili o rijalitima, tabloidizaciji u Srbiji i svemu tome što, da vas podsetim, je vaša stranka pokrenula u Srbiji. Mislim, sada je to neka druga stranka, satelit stranke koja je postojala tada kao velika stranka. Rijaliti je u Srbiju dovela Demokratska stranka, i to je rijaliti dovela na tada građansku, tzv. građansku, televiziju B92 i to ste tada vi, kao stranka, jedan čovek je na tome želeo da se obogati i prilično novca zaradio na tome i onda dodatno, posredno i neposredno, uložio u medije. Danas imamo tzv. nezavisne medije koji su u stvari političke stranke ili jači od političkih stranaka i guraju svoju političku agendu, a nije im u interesu ni nezavisno, ni pravovremeno, ni objektivno informisanje građana, već samo isključivo politička agenda.

Dakle, tada je prvi rijaliti u Srbiji „Veliki brat“, da vas podsetim, stavljen u Pionirski grad. Deca i dečiji resursi su izmešteni da bi se napravio prostor za rijaliti program „Veliki brat“ koji se onda, ni manje ni više, emitovao na B92, a jedan od prominentnijih članova vaše stranke, nakon toga i predsednik vaše stranke, sada predsednik neke druge stranke, je bio, ako se ne varam, i 10% vlasnik „Pinka“ u to vreme i vi nama pričate o tabloidizaciji i rijalitijima u Srbiji.

Nakon Izveštaja Saveta za štampu iz 2011. godine, Verica Barać kaže da je sloboda medija u Srbiji u potpunosti ugašena, ali kaže da je jedino što se gore desilo od toga uništavanje pravnog sistema Republike Srbije tzv. reformom sudstva iz 2009. godine koja je nepovratno uništila poverenje u pravosudni sistem Republike Srbije i vi nama prebacujete rijalite programe i tabloidizaciju.

Sve tekovine vaše vlasti se trudimo da kroz pravne mehanizme svedemo u neke norme koje su prihvatljive za moderni svet. Opet smo rekli, kao što je rekao predsednik Aleksandar Vučić, i o tome smo spremni da razgovaramo, ali da razgovaramo, ne da se međusobno krivimo, a posebno ne da pozivamo na nasilje i opet vi pozive na nasilje niste osudili, i opet da razgovaramo.

Sada, znate kako, vaša ozbiljnost ili neozbiljnost se ogleda u mnogim stvarima, ali ono što je meni posebno neverovatno u ovakvom trenutku, na ovakvoj sednici, je to što ja kao predsednica Vlade koju ste vi pozvali u ovu Narodnu skupštinu da podnesem ovaj Izveštaj koji ste od nas, kao od izvršne vlasti, tražili, ja ne znam da li vi u ovoj sednici uopšte učestvujete ili ne učestvujete.

Zato što smo mi na konferenciji za novinare, 19. maja, čuli da su poslanici DS i Moramo – Zajedno napustili sednicu Skupštine, da je poslanik Zoran Lutovac izjavio da će poslanici DS i Moramo – Zajedno napustiti današnju sednicu u parlamentu u znak podrške zahtevima građana. Jeste li napustili tada samo da bi otišli na protest, i to ste napustili u podne, a protest je bio u 18.00 časova? Mi smo pri tome imali sednicu Skupštine ovde do 17.00 časova da bi demokratski dali priliku svima vama koji želite da idete na protest da budete na protestu. Vama je ova sednica Skupštine toliko važna da niste ni tih 17.00 časova mogli da sačekate, nego ste morali u podne da izađete da bi se spremili, valjda, za protest koji je ispred ovog doma, bukvalno na 30 sekundi, šest sati kasnije.

To je vaša ozbiljnost. To je vaš odnos prema ovoj temi i prema onome što ste vi tražili da bude na dnevnom redu za koji onda niste čak ni glasali. To građani treba da znaju. To je odnos prema ovoj temi. To je odnos prema ljudskoj tragediji. To je odnos prema patnji, prema monstruoznim zločinima, to i ništa drugo. Izvinite, to i da niste osudili nasilje. To je odnos.

Meni ne smeta, još jednom vam kažem, ali govoriću pet puta, deset puta, 20 puta, 50 puta, ne smeta mi protest „Srbija protiv nasilja“. Meni na tom protestu smetaju dve stvari. Ne smetaju mi ti ljudi, puno poštovanje za njih, osim za one koji direktno i svakodnevno pozivaju na nasilje, a onda se pridruže jednom nedeljno protestu protiv nasilja, a vama tamo ne smetaju i vratiću se na te narodne patrole.

Meni smetaju dve stvari. Prva je pozivi na nasilje na tim protestima, pozivi da klinci puškama reše sudbinu Srbije, da se predsedniku Republike Srbije Aleksandru Vučiću otkine glava, da mu se psuje majka i drugi članovi porodice. Takođe, lepljenje plakata – doživotna robija na vrata Vlade Republike Srbije. Doživotna robija kao poruka ministrima ili valjda svim ljudima, pa čak i državnim činovnicima, službenicima koji rade u toj Vladi u Republike Srbije i rade, praktično, oni su ljudi tamo, ko dođe, pa se menjaju ministri, oni se ne mešaju. Ne znam šta ste hteli njima da poručite, da i oni treba da dobiju doživotnu robiju ili njima da pretite doživotnom robijom. Hoće li i oni i njihova deca da pomisle sutra – mama, tata, hoćete li vi na doživotnu robiju kada ove čike i tete, koje dobiju, je li, pošto je zahtev tehnički mandat Vlade koji ćete vi napraviti bez ikakvih izbora i voditi je tako u narednih godinu dana dok ne ugasite sve medije koji vam se ne sviđaju, pa ćete onda da idete na te tzv. demokratske izbore, hoćete li i vi, mama i tata, da idete na doživotnu robiju?

Jel to poruka sa protesta protiv nasilja? Doživotna robija za koga? Za Maju Popović? Za Dariju? Doživotna robija za Danu Grujičić, za našeg najpoznatijeg lekara koja je spasila hiljade života? Za koga doživotna robija? Za Jelenu Begović, vrsnu naučnicu? Kakva je to poruka sa protesta protiv nasilja? Doživotna robija, plakat, na vratima Vlade Republike Srbije. U kom to sistemu? Gde je tu vladavina prava? To, opet, kada vi promenite sve sudije, pa onda mi imamo preki sud koji će sve nas da osudi na doživotnu robiju. To je borba protiv nasilja i to je slobodna država, i to je jačanje institucija, jel? To mi smeta.

Ovako, ljudi, naravno, verujem da tamo ima stotine hiljade ljudi koji su došli da izraze svoju tugu i žalost, ali da se razumemo, takođe, ima i onih koji su došli, napili se i pevali i pretili i koji jedino što viču je „Vučiću odlazi“. Ja tu ne vidim borbu protiv nasilja.

Druga stvar, ponovo vam kažem, apelujem i molim, posebno zato što kažete da je protest protiv nasilja, evo, imate ponovo šansu, kako kažete, u subotu, nemojte da blokirate Gazelu, nemojte da blokirate međunarodne putne pravce. Zašto na tzv. protestu protiv nasilja vi vršite nasilje nad svim drugim građanima Srbije?

Zašto sprečavate ljude da se slobodno kreću, da dođu do svojih roditelja, do svoje dece, do lekara, da odu na sport, na čas nekog instrumenta ili šta god već ljudi treba da rade, da odu u neku nabavku, potrepštine, bilo šta? Zašto? To je direktno nasilje nad drugim građanima.

Meni ne smeta protest „Srbija protiv nasilja“, sve mi je uredu. Naravno, ovo je demokratska zemlja. Videli ste kada smo imali protest „Jedan od pet miliona“, ni jedan nije bio prijavljen, nikada niste videli ni jednog policajca na ulici. Normalno su ljudi protestvovali, išli, sve uredu, samo nemojte na protestu protiv nasilja da vršite nasilje nad drugim građanima. Oni nisu krivi ni za šta.

Zašto jedna grupa građana ima pravo da određuje kada i gde će se neka druga grupa građana kretati i da li imaju pravo, a imaju, Ustavom zagarantovano pravo da se kreću? To mi smeta. Ništa više.

Vi pričate o fotošopiranju stvarnosti u Srbiji. Pa, opet, malo mi je neverovatno da vas nije sramota da uopšte pominjete fotošopiranje. Neko ko je organizator tog protesta protiv nasilja, nije bio zadovoljan i onako impozantnim brojem ljudi na tom skupu, pa je svesno i namerno seo, izdvojio vreme, energiju da fotošopira broj ljudi na tom protestu, da onda to pošalje u etar preko društvenih mreža, da bi svi delili tu fotošopiranu stvarnost. Kako vi mislite da to nije šamar u lice, pre svega, tim ljudima koji su došli na taj protest?

Jeste, ja sam izvrgla ruglu to zato što mislim da treba da se izvrgne ruglu. Imate skup koji je ujedinio ili trebao da ujedini neke ljude u tuzi. Vama nije bio dovoljan broj ljudi koji se okupio, pa ste ih fotošopirali. Da, ja sam to uradila na najplastičniji mogući način. Bilo je potpuno očigledno da je fotošop, a vi ste se potrudili da ne bude. Vi ste potrudili da bude laž, da bude prevara, da prevarite sve građane ove zemlje, čitav naš narod. Vi mi pričate o fotošopu stvarnosti? To vi radite. Ja ne znam zašto? Meni je ono bio impozantan broj ljudi. Ja više cenim te ljude koji su došli od vas, kojima nije, nego ste morali da uvećate broj.

Govor nasilja u Skupštini, upravo smo pričali o tome. Juče predsednik vaše stranke je ne pozivao na nasilje, pretio nasiljem i onda čak nije ni rekao: „Ne, nisam“, nego je rekao: „Taj šamar je bio upozorenje“. Njemu šamar kao upozorenje? Vi govorite nama o govoru u Skupštini? Ne postoji dok sam ovde bila, evo skoro četiri dana, ne postoji šta niste rekli narodnom poslaniku Jovanovu i ostalima. Koliko puta ste mu psovali majku? Pravite se da to ne znate, da ne čujete. Meni je to strašno.

Ne razumem, kako ne krenete od sebe? Kako vi svom predsedniku ne kažete: „Hajde, izvini se za taj poziv na šamar“. Nema veze? Imate obraz da kažete kakav je govor nasilje u Skupštini. Vi koji to govorite, vi koji pretite.

Konačno, što se tiče Narodnih patrola, i time da završim, pošto se priča o tome ko je naš, pa sada ispade naš i Jovo Bakić, hvala vam lepo, nije naš. Da je naš, ne bi se tako ponašao, a da je naš i da se tako ponaša kao univerzitetski profesor koji svaki dan provodi sa decom, mi bi se potrudili da više ne bude univerzitetski profesor zato što ne želimo da neko ko je profesor, ko provodi svaki dan sa studentima, sa mladim ljudima, ima teoriju da kada ne možete nekoga da pobedite na izborima, a vi ga jurite po ulicama. Da je naš, to ne bi bilo moguće, ali nije naš.

Što se tiče Narodnih patrola, i one su na vašem skupu protiv nasilja, kao i Srđan Nogo, kao i Mladen Obradović iz „Obraza“, kao i raščinjeni monah Antonije, kao i Dejan Petar Zlatanović iz „SRBIN.info“. Nećete sada da mi kažete da ne znate ni da je on vaš, obzirom da ste vi svi tražili da se pusti iz pritvora u koji je stavljen zato što je pozivao na državni udar, nasilnu smenu legitimno izabrane vlasti u jednom demokratskom društvu i demokratskoj državi i pozivao na ubistvo predsednika. I oni su tamo, valjda se bore protiv nasilja.

Trinaestog jula, to je ona godina kada su bili protesti u julu ovde, kada je bilo nasilno upadanje u Skupštinu, mi smo priveli te koji su napali pripadnike MUP-a i koji su nasilno upali u ovaj najviši od svih narodnih domova, domova demokratije.

Onda se na poziv DS okupila grupa pristalica opozicije sa zahtevom da se puste svi uhapšeni tokom protesta i nereda u Beogradu prošle nedelje, a nosili su transparent sa natpisima „Stop nasilju“ i tada, iako su jednom od policajaca polomili obe noge. Zamalo čovek da ostane doživotni invalid i nasilno upali u dom demokratije. „Stop nasilju“ je tada bilo, takođe i „Hapsite lopove, a ne borce“.

Znate ko su borci? Damjan Knežević iz Narodnih patrola i Srđan Nogo tada iz partije vaših koalicionih partnera, tako da su za vas oni bili borci i danas su za vas borci, samo nemojte nama da imputirate ni njih, ni Jovu Bakića, ni Milovana Brkića. To što između svih njih stavljate znak jednakosti, e tu se vi i ja slažemo i mislim da to treba da čuje i vaš pristalica i veliki suporter, Jovo Bakić. Hvala vam.

(Tatjana Manojlović: Povreda Poslovnika.)

PREDSEDNIK: Povreda Poslovnika. Izvolite.

TATJANA MANOJLOVIĆ: Predsedniče Skupštine, prijavljujem povredu Poslovnika, član 103. - Narodni poslanik ima pravo da usmeno ukaže na povredu u postupanju predsednika Narodne skupštine ako smatra da nije u skladu sa odredbama ovog Poslovnika, a učinjeno je na sednici Narodne skupštine.

Demokratska stranka smatra da je ispravno postupila u petak, jer nije prisustvovala promociji nasilja, šamaranju mikrofona, vređanju poslanika…(Isključen mikrofon.)

PREDSEDNIK: Replicirate. To član 103. ne podrazumeva da DS ima pravo da sama sebi daje repliku tri dana ili četiri dana nakon što je otišla sa sednice Narodne skupštine koju je sama tražila, onda nije glasala za dnevni red, pa je otišla i pokazala koliko je baš briga, koliko je DS baš briga za dnevni red i sve o čemu mi ovde pričamo. Da li je to član 103? Pročitajte to malo pažljivije. Svaka vam čast na ponašanju i u petak i juče, a i danas.

(Tatjana Manojlović: Ovo što vi činite je promocija nasilja nad Poslovnikom.)

Reč ima Lepomir Ivković.

LEPOMIR IVKOVIĆ: Poštovani predsedniče Narodne skupštine, poštovana premijerka, poštovani ministri u Vladi Republike Srbije, poštovane kolege, dame i gospodo narodni poslanici, poštovani građani Srbije, pomaže Bog svima, pa i našim neprijateljima.

U danima što nas tugom bole, kao narodni poslanik, kao građanin i kao roditelj upućujem najdublje saučešće porodici, familiji nastradalih u strašnom masakru jednog bezumnog dečaka i jednog bezumnog mladića.

Nastradalima neka Bog podari rajsko naselje i mir dušama njihovim u carstvu nebeskom, a povređenima želim brz oporavak i što skoriji povratak svojim roditeljima, svojoj braći i sestrama, svojim bakama i dekama.

Takođe, izražavam žaljenje zbog nemilog događaja u divnom Priboju i Ervinovoj porodici, porodici nastradalog mladića, takođe upućujem iskreno saučešće.

U danima što nas tugom bole umesto da ćutimo, plačemo i tugujemo, opozicione vođe i njihove pristalice pokreću jedno besmisleno okupljanje u danima najveće žalosti ne bi li na tim okupljanjima ućarili neki politički poen i tako se nadali da će na predstojećim izborima kad god požele reći za njih nedostižni cenzus od 3%.

Ograđujem se od onih poštenih koji su zaista došli na taj skup da izraze pietet prema žrtvama i da se zaista bore protiv nasilja. Ali, samo nasilje koje se na tim skupovima viđa, pretnje i uvrede govore o tome da je to pogrešan naziv, možda bi bolje bilo da su ta okupljanja nazvali - borbom za nasilje.

U danima što nas tugom bole posebno je odjeknula jedna stravična pretnja o kojoj je ovde bilo reči više puta i od premijerke i od kolege Mirković i ostalih kolega, ali poštujući onu mudru latinsku izreku repeticium mater studiorum est nije na odmet da je ponovimo. Nju izgovara ne mogu reći čovek, nego jedna čovekolika spodoba, pozivajući mlade klince, citiram - da puškama rešavaju stvari u Srbiji, pozivajući da se ide ka Skupštini, da se aždaji otkine glava, psujući mu majku Angelinu. Dakle, direktan poziv na ubistvo predsednika. To je bilo na prvom okupljanju.

U danima što nas tugom bole na drugom okupljanju građani Beograda se još više maltretiraju i ne samo građani Beograda, nego i stranci koji prolaze kroz naš divni grad. Blokira se most Gazela, udaraju automobile nogama, sprečavaju intervenciju Hitne pomoći pod rotacionim svetlima i tako ugrožavaju nečiji život, piju, pevaju kao da su na utakmici bez ikakvog stida i srama.

U danima što nas tugom bole predsednik Aleksandar Vučić i Vlada Srbije donose odluku koja će biti zlatnim slovima upisana u modernoj političkoj istoriji Srbije - razoružati Srbiju, postaviti školskog policajca u svakoj školi, zapošljavaju novih 1.200 mladih policajaca. Na tome im čestita ceo svet.

Predsednik Vučić poziva građane Srbije, namerno kažem građane, a ne članove SNS i koalicione partnere jer ne bi mogli da stanemo. Mi sada brojimo 700 hiljada članova, a imam informaciju da posle učlanjenja legendarnih sportista Janka Tipsarevića i Dejan Tomaševića to članstvo se strahovito uvećava i uskoro će nas biti milion, dame i gospodo i drage kolege.

Dakle, u danima što nas tugom bole mi koji se ponosimo svojim predsednikom pozivamo takođe građane da dođu na narodni skup 26. maja u 19.00 časova ispred ovog znamenitog zdanja da dođu na skup nade i ljubavi, ljubavi prema svojoj otadžbini, ljubavi prema svojoj porodici, ljubavi prema svojim bližnjima.

Dame i gospodo, ne računajući jedno iznuđeno moje javljanje po Poslovniku, ovo bi bilo i moje prvo zvanično obraćanje vama i građanima Srbije iz ovog znamenitog doma i počastvovan sam što sam to upravo učinio kao poslanik SNS. Zahvaljujem.

PREDSEDNIK: Hvala i čestitam.

Reč ima Sanda Rašković Ivić.

SANDA RAŠKOVIĆ IVIĆ: Zahvaljujem predsedniče.

Dame i gospodo prisutni u sali, poštovani građani Srbije, ne postoje reči kojima bi se mogla opisati dubina tragedije koja je Srbiju zadesila. Jedan dečak od 13 godina ubio je devetoro svojih drugova i čuvara, a onda samo dan i po kasnije jedan mladić, koji neman ni 21 godinu, ubio je još osmoro.

Ostale su za tom decom i mladošću neispisani knjige života, roditelji, bake i dedovi, braća i sestre, prijatelji da nose tešku i veliku tugu i ona nikada neće proći.

U Srbiji je u prva četiri meseca ubijeno 17 žena, 15 žena i dve devojčice, a u našoj zemlji na 100 hiljada ljudi imamo 15 samoubistava, u Grčkoj taj broj iznosi pet, u Italiji iznosi šest.

Najlakše bi bilo reći da je to sudbina koja čeka u zasedi, ali nije sasvim tako i u svemu ovome nema nevinih. Da bi se uradio zločin potrebno je nekoliko faktora. Jedan je svakako genetika, jedan je struktura ličnosti koja se razvija razvojem i uticajem porodice. Treći faktor jeste okruženje, okolina, odnosno atmosfera u društvu.

Hajde da krenemo prvo od porodice. Mi roditelji smatramo da je sve u redu ako nam je dete mirno, ako donosi kući odlične ocene, ako još ide na takmičenja, ako još profesori pri tome hvale njegovu darovitost, ako smo im obezbedili dobre patike i mobilne telefone, ali grešimo.

Vi kažete da sistem nije zakazao. Mislim da grešite i vi, jer gde je bio sistem kada je jedan otac svog trinaestogodišnjeg sina vodio u streljanu da se tamo trenira kao da je komandos. Mene zanima da li ste proverili koliko još takve dece u Srbiji odlazilo u streljane, šta je sa tim u vezi preduzimano i šta se sada preduzima?

U Srbiji ima 1.800 škola. Jedan deo tih škola nema psihologa, a i one koje imaju psihologa dešava se da je dva do tri meseca u ovom letnjem polugodištu, drugom polugodištu psiholog zauzet testiranjem prvaka.

Zato ja predlažem da svaka škola treba da ima psihologa, po dva ili tri ako je škola veća, pedagoga i defektologa. Zašto defektologa? Zato što mnoga naša deca imaju probleme sa mucanjem, sa disleksijom, sa disgrafijom. Na taj način postaju frustrirana i laka meta vršnjačkog nasilja.

Taj tim psihologa, pedagoga i defektologa koštao bi koliko košta jedan pripadnik specijalnih jedinica, a evo najavljeno je da ćemo imati 5.000 novih pripadnika specijalnih jedinica.

Upravo taj tim psihologa, pedagoga i defektologa treba da budu specijalne jedinice u odbrani mentalnog zdravlja naše dece.

Za ubicu iz Mladenovca sistem je zakazao, ali postojala je prava hronika najavljenog zločina. Uostalom, o tome nam je govorio i ministar Gašić. On je rekao, citiram – da od prijave iz juna 2020. godine do danas nema traga ishodu.

Takvu vrstu najavljenog nasilja vrlo često imamo i kod žena koje su žrtve nasilja, kod femicida. Zato je moj sledeći predlog da femicid postane posebno krivično delo, da se formira telo za praćenje femicida, telo koje bi imalo zadatak da napravi analizu svakog pojedinačnog slučaja da vidi gde je zapelo, u MUP-u ili je u centru za socijalni rad, Tužilaštvu ili nekom trećem mestu i da se tako, na taj način preduprede neke nove potencijalne tragedije.

U našem društvu ima mnogo nasilja i o tome ne treba govoriti. Ono nas vreba sa malih ekrana, iz škola. Ima puno mobinga u preduzećima, u ustanovama. Nažalost, verbalnog nasilja imamo ovde i u Skupštini.

Na kraju, ministarke gospođe Grujičić, ministarke zdravlja nema, ali moj sledeći predlog koji bi delovao takođe preventivno, ali i figurativno jeste da je Srbiji veoma neophodna korenita promena zaštite mentalnog zdravlja, slična onoj koju je sproveo italijanski psihijatar Franko Bazalja 1978. godine u Italiji. To je psihijatrija u zajednici gde praktično svaka opština i opštinica, svaki kvart ima svoj mali centar za mentalno zdravlje gde rade stručnjaci koji vode računa i kojima 24 sata mogu da se obrate ne samo psihijatrijski bolesnici, nego i ljudi koji su u nekoj duševnoj patnji? Ja bih vas pitala – a ko je nije imao barem jednom u životu?

Što se tiče samim mera Vlade, jedan deo mera jeste represivan i taj deo represivnosti možda je u ovom trenutku, kažem možda, i potreban. Međutim, samo sa represivnim merama, a bez prevencije nećemo mnogo postići.

Na samom kraju ja bih se osvrnula na vašu burnu reakciju, gospođo predsednice Vlade. Ta reakcija je bila naročito burna na našeg kolegu gospodina Aleksića koji je rekao da je profesorka Pejović kućna prijateljica porodice Kecmanović.

O profesorki Pejović ja mogu da kažem sve najbolje. Ona je vredna i radna žena, ona je i dobar doktor, ali ako je ona stvarno kućna prijateljica, i zarad nje i zarad javnosti, bolje bi bilo da se povuče iz „Ribnikara“. Ako nije, ako se dokaže, ako vi dokažete da nije, ja sam spremna da se izvinim.

Gospođo predsednice Vlade, vama onakva reakcija je neprimerena, i kao ženi i kao predsednici Vlade, ma koliko ja razumela da ste vi od krvi i mesa. Vi bi kao predsednica Vlade morali da pokazujete poštovanje i empatiju prema svima.

Imam lično jako dobro iskustvo sa vama jer ste u trenutku moje vrlo velike životne tragedije stali uz mene i pokazali mi i empatiju i poštovanje.

Dakle, vi to možete, a kao predsednica Vlade mislim da vi to morate.

Ne zamerite i hvala vam.

PREDSEDNIK: Reč ima Igor Bečić.

IGOR BEČIĆ: Poštovani predsedavajući, uvažena predsednice Vlade, predstavnici Vlade, dame i gospodo narodni poslanici, teška tema, bolna tema, najteža u ovih 25 godina u Narodnoj skupštini.

U ovom Izveštaju koji je dostavila Vlada o bezbednosnoj situaciji u Republici Srbiji ću pomenuti samo neke od implementiranih mera u prethodnom periodu.

Po sprovedenim merama vidimo šta je sve policija preduzela pre nego što su se desili tragični događaji, sa posebnim akcentom na školu.

Ministarstvo je izvršilo stratešku procenu bezbednosti u kom su prioriteti sprečavanje i suzbijanje krivičnih dela, prekršaja izazvanih u javnom prostoru, sprečavanje i suzbijanje nasilja na sportskim priredbama i u školama.

Intenzivirale su se mere od novembra 2022. godine. Takođe, uveden je program „Školski policajac“ početkom 2022. godine na inicijativu Vlade Republike Srbije i resornih ministarstava.

U prethodnom periodu precizno su definisani i načini angažovanja policajca u školama, kao i saradnja sa školskim upravama i centrima za socijalni rad.

Na području grada Beograda nalazi se 327 vaspitno-obrazovnih ustanova i do 3. maja 2023. godine na unapređenju stanja bezbednosti dece bilo je angažovano 140 školskih policajaca.

Nakon tragičnog događaja angažovano je 1.200 policajaca koji će moći da brinu o bezbednosti u školama i to puno radno vreme školskih ustanova. Sve do kraja školske godine. Policijski službenici, njih 12368 će u narednom periodu obezbeđivati 1832 škole državne i privatne. Na području Beograda, uspostavljena je akcija „Saus“ i u cilju stabilizovanja stanja bezbednosti i vraćanja osećaja sigurnosti građana. Na teritoriji grada policijski službenici sprovode opservaciju kritičnih mesta oko školskih objekata.

Moram da napomenem da je u ovom izveštaju urađena temeljna analiza bezbednosnog stanja od početka godine, uporedo sa istim vremenskim periodom za prošlu godinu gde se jasno vidi da ukupan kriminal beleži smanjenje za 20% u odnosu na 2022. godinu. Po svim preduzetim merama, policija u danu kada se desio tragičan događaj vidimo da su najkraćem vremenskom periodu preduzete sve mere za rasvetljavanje tragičnog događaja i da su privedeni počinioci monstruoznog ubistva. Jasno je da su tragični događaji izazvali opšte uznemirenje javnosti i da smo svi u datom trenutku osetili se uznemireno i uplašeno za našu decu i sigurno da posle 3.5. ništa ne može biti isto, ali da svim merama koje donosimo u narednom periodu moramo da vratimo sigurnost našim građanima.

Mi ne smemo da zaziremo suštinski u slobodu ljudi, ali samo kada smo ujedinjeni oko nacionalnih interesa možemo da sagledamo uzroke i odgovornost svakog od nas i da ovako nešto, ma koliko bilo nepredvidivo i neočekivano, više se nikad ne ponovi.

Osuđujem svaki vid zloupotrebe tragedije i emocije ljudi pogođene ovom tragedijom koja je zadesila našu zemlju, a koristi se isključivo u političke svrhe i prikupljanje jeftinih političkih poena. Isto tako ukazujem na to da smo na meti specijalnog hibridnog rata. Po preduzetim merama vidimo da je bezbednost dece jedan od prioriteta u radu policije. Maloletnici su uglavnom vršili krivična dela koja se odnose na pretnje drugim učesnicima putem instagrama, učeničkih grupa i slično. Značajno je istaći da nijedna pretnja nije realizovana, a policija je u ovim slučajevima postupala urgentno i efikasno u saradnji sa tužilaštvima.

Policija kontinuirano prati stanje u bezbednosti u ovoj oblasti i u skladu sa procenama bezbednosti i ugroženosti usmerava svoje aktivnosti na zaštiti učenika u vaspitno obrazovnim ustanovama i često se obilazi škola, neposredno okolina škole. Još jedna od predloženih mera u setu mera za borbu protiv nasilja koje primenjuju sve normalne demokratske zemlje je predaja nelegalnog oružja. Ova akcija je izazvala odlične reakcije i pažnju čak i u EU, koja je takođe saglasna da je ovo dobro. kompletno razoružavanje, odnosno dobrovoljna predaja nelegalnog oružja koja za sada broji veliki odziv građana i do današnjeg dana je prikupljeno preko 36.000 komada oružja i minskoeksplozivnih sredstava i to je veoma ozbiljna broja. Akcija se takođe nastavlja i ovim putem apelujem na sve one koji sada nisu predali oružje da potpuno, bez ikakvih posledica to dostave u policijske stanice do 8. ove godine.

Najveći deo predatog oružja koji su građani vratili u akciji vraćanja biće uništen, a jedan deo biće vraćen Vojski Srbije.

Poštovane kolege, kao neko ko ima privilegiju koju ste mi dali da sve ove godine kontrolišem i budem upoznat sa radom velikog broja požrtvovanih pripadnika Sektora bezbednosti koji nemaju radno vreme i svakodnevno izvršavaju zadatke u osiguranju bezbednosti Republike Srbije i naših građana, ja ne mogu da dopustim da ovom raspravom bacim senku na njihove rezultate i njihov rad.

Takođe bih napomenuo da na skupu „protiv nasilja“, kako su ga samo licemerno nazvali, nismo mogli da čujemo nikakav konstruktivan predlog protiv nasilja, nema ni reči o žrtvama i patnjama porodica, jedino pretnje predsedniku Aleksandru Vučiću i njegovoj porodici. Istovremeno se povela užasna kampanja mržnje protiv većine bliskih saradnika predsednika i tako vidimo napade na predsednicu Vlade, na saradnike predsednika, na ministra odbrane Miloša Vučevića i gospodina Gašića, direktora BIA-e, Aleksandra Vulina i ostale.

Ali, to očigledno nije dovoljno. Na najniži mogući način počeli su nizom uvreda i na jedan od stubova naše države, na srpsku pravoslavnu crkvu i patrijarha, zapravo, preteći svakom ko je njihov neistomišljenik i ponavljajući zahteve za smenu vlasti putem ulice, bez izbora, jer znaju da bez izbora ne mogu da dobiju podršku naroda. To je najstrašnija uvreda za sve one koji su žrtva nasilja, da se tragedija i nesreća koja je zadesila našu državu i građane politizuje do te mere da se dodatno još maltretiraju ljudi blokiranjem međunarodnih saobraćajnica, ugrožavajući bezbednost drugih i njihovu slobodu kretanja.

Ne može se pozivanjem na nasilje boriti protiv nasilja. Ideolog opozicije Jovo Bakić na Šolakovim medijima otvoreno poziva na nasilje i iskazuje jasne pretnje upućene predsedniku Vučiću, a i svim članovima SNS. Da citiram njegove reči – moraćemo da ih jurimo po ulicama, plivaće po Savi i Dunavu. Moraćemo i bez jedne osude od strane opozicije da gledamo to svakodnevno. I očigledno odobravanje tog istog medija sa kog niko ni jednog trenutka nije reagovao na tu izjavu i koja je više nego očigledna i samim tim nasilje, kako prema predsedniku, tako i prema neistomišljenicima.

Nažalost, to nije izolovan slučaj, te se izjave prenose na pojedinim regionalnim medijima koji su pod Šolakovom kontrolom, koji trasiraju pravac mržnje i pritiske na predsednika Vučića. Tu vidimo takođe i histeriju hrvatskih tabloida i naručene kampanje kroz američke medije.

Imali smo za posledicu tog govora mržnje i napad na političkog analitičara Dejana Vuka Stankovića i pritisak na sve ostale ljude koji imaju hrabrosti da ukažu na prljavu kampanju koja se vodi protiv predsednika države.

Srbiji je u ovom trenutku potrebna poruka mira, nacionalnog jedinstva i političke stabilnosti. Na svaki njihov zahtev mi smo spremni da razgovaramo. Svaki dan otvoreno pozivamo na konstruktivan razgovor, ali kao što se može videti, ova opozicija nije tu da razgovara. U prilog tome svedoči i ova sednica Narodne skupštine, koja je sazvana po njihovom zahtevu.

Opozicija je svesna da ne može svojim programom da privuče građane, pa pokušava da iskoristi tragediju, kako bi mobilisali što veći broj ljudi i time predstavili podršku naroda većom nego što oni zapravo imaju. Još je skandaloznije to što su u danima žalosti iskoristili iskrenu tugu građana, iznoseći zahteve koji se pretvaraju u neku formu ultimatuma, nažalost, svi oni zajedno udruženi unutar zemlje i spoljni faktori koji žele da politizuju tragediju, a sve sa ciljem da se oslabi državni poredak i da se stvori dodatan teret predsedniku Vučiću koji je već na udaru stranaca zbog odbrane Kosova i Metohije i odbijanjem da se Rusiji uvedu sankcije.

Nasilna smena vlasti neće biti. Mi smo uvek spremni za izbore, kao što uvek poštujemo volju naroda. Samo jaka i stabilna Srbija koja radi, koja gradi, koja se bori i rešava probleme, može da ide napred. Sve će se to videti i čuti na jedinstvenom skupu budućnosti cele Srbije u petak, 26. maja, na velikom svenarodnom skupu. Srbija ne sme i neće da stane.

PREDSEDNIK: Reč ima Uglješa Grgur.

UGLjEŠA GRGUR: Poštovane narodne poslanice, poštovani narodni poslanici, uvažena predsednice srpske Vlade, poštovano ministarko Kisić Tepavčević, poštovani ministre Selakoviću, poštovani državni sekretari MUP-a i zdravstva, uvaženi i poštovani predsedniče Skupštine, teška tema. Što reče Bečić na početku svog izlaganja, teška i tužna.

Razmišljam šta da govorim u ovom momentu i da kažem? Prve reči su mi pale na pamet kako smo bili srećni do tog 3. maja, kako nas je 3. maj bacio u ogromnu žalost i tugu. Avala se tresla od žalosti, trese se još, nije stala. Srca svih nas se tresu. Ovo je ogromna tuga što je zadesila Srbiju.

Zadesila je, videli smo, nepažnjom i nebrigom roditelja, porodice. Moramo da znamo da je ovde porodica zatajila. Konkretno, u oba slučaja, naročito u prvom, u školi „Ribnikar“, gde je otac svoje dete od 12 godina, možda i ranije, vodio po streljanama. Tada nismo imali u zakonu o streljanama koje godine su dozvoljene, ko može da posećuje streljane. On ga je bukvalno profesionalno obučio da puca iz pištolja i, nažalost, dao mu na neki način i to bodovno sredstvo, pištolj u ruke. Izvršio je to šta je uradio svojim drugovima i drugaricama u svojoj školi, „Ribnikar“, u srcu Beograda, na Vračaru. Ovo je ogromna tragedija.

Bio sam gost u jednoj emisiji baš tog dana, 3. maja, kada smo analizirali taj slučaj. Rekao sam – strah me da se ovo ne ponovi. I tačno, za nepuna 24 sata ili 48 sati, ponovilo se zlo. Opet je ubica malo stariji, mlađi punoletnik je izvršio krvavi pir. Opet je i tu roditelj, otac, zatajio. Vaspitavao ga je i obučavao onako kako ne treba. I to se na kraju pokazalo, na žalost svih nas, kako se pokazalo.

Policija, čuli smo ovde ministra policije, on je izneo svoju verziju događaja, onu verziju istinitu, kakva i jeste, iz e-sistema smo videli šta je ubica iz Mladenovca i Smedereva, kroz JIS evidenciju, kroz koja krivična dela polazi. Tada je, koliko sam razumeo, bio maloletnik i onda kad su maloletnici u pitanju, to se daje Višem sudu, onda Viši sud i kontaktira Centar za socijalni rad. Ukratko, policija je odradila svoj deo posla skroz profesionalno. Što se tog dela tiče, nikakvu zamerku nemam na rad policije. Znači, postupila je prema ubici u periodu dok je bio na slobodi, dok je vršio krivična dela.

Policija je uvek postupala, napisala krivične prijave. Dalje policija ne zna šta se dešava sa tim krivičnim prijavama. Nije njen zadatak da prati ni tužilaštvo ni sud dalje. Tako da, ne treba optuživati MUP u ovom slučaju, uopšte ne treba optuživati, jer je policija odradila svoj deo posla kako je uradila. Treba videti ako nekih primedbi ima, to će se tokom istrage sve tačno utvrditi. Ako je neki tužilac stavio u fioku, šta je bilo sa tim predmetom, zašto nije postupao ranije, zašto je neki predmet zastareo itd. U svakom slučaju, ovo je ogromna tragedija što je zadesila nas.

Što se tiče mera koje je država preduzela, momentalno, što se kaže, u pravom momentu, odmah je reagovala. Dodao bih samo da treba školu kao vaspitno-obrazovnu ustanovu, jer kako smo povećavali poštovanje privatnosti, tako smo se odricali vaspitnog rada.

Moramo u škole vratiti taj vaspitni rad, dati učitelju, nastavniku. Ono što je ključno zbog čega se ovo i desilo, gde su roditelji zatajili, a porodica je kolevka života, da učitelj, nastavnik može da ode u kuću svoga đaka da vidi kako isti njegov đak živi, gde stanuje, sa kim živi, šta jede, kako spava, da ispratimo taj odnos đaka od kuće do škole, da vratimo to. Mislim, da je u ovom momentu to najbitnije da uradimo na tome. Jeste da se zalazi u privatnost, ali da se taj zakon o vaspitanju i obrazovanju vrati. Vi predsednice Vlade i vi uvaženi ministri, trebate na tome da poradite.

Što se tiče Srbije kao Srbije, Srbija je bezbedna zemlja, niko ne treba da se boji ničega. Srbija je bezbedna zemlja, odgovorna zemlja i MUP, vojska i sve bezbednosne službe u ovoj državi svoj posao rade onako kako treba.

Što se tiče oružja, naravno da je krivično delo svako nelegalno držanje oružja i da se to vraća i naravno, da treba da se vraća, naročito oni koji imaju automatske puške, razne bombe i eksplozivne naprave, to obavezno odmah da vraćaju, kao i pištolje. Strašno je da neko može u privatnom vlasništvu da drži takvo naoružanje.

Što se tiče legalnih dozvola za oružje, spomenuo je to ovde i predstavnik MUP-a, državni sekretar, da kažem legalnih dozvola za oružje koje su dobijene na osnovu legalnog Zakona o oružju i municiji, ljudi koji su časno i pošteno dobili te dozvole, morate voditi računa da nigde ne ogrešite dušu o te ljude, da se čuva pravo tih ljudi. Zna se u kojim uslovima može da se uzme tim ljudima oružje i municija u ovom slučaju. Znači, ako koriste neke narkotike, ako im se zdravstveno stanje promenilo, pogoršalo u tim momentima. Ne možemo neko ako legalno oružje ima, sa legalnom dozvolom, naš postojeći Zakon o oružju i municiji je odličan zakon, on je sve moguće predvideo. Znači, tu nema nikakve greške. Znači, kad vidite nekog ko ima dozvolu za nošenje oružja i držanje, znajte da se radi o poštenom čoveku, ako je dozvola izdata striktno po tom zakonu, ali ja mislim da 99,9% je časno i pošteno izdato. Ovde spominju neke dozvole, to ne znam, to će policija da ustanovi, da ispita, kao što će da preispita i sve dozvole svakog ko ima od građana. Eto, tu ne bi smela država da se ogreši o dušu, mnogi lovci koji imaju oružje, koji to godinama imaju, prenose s kolena na koleno i tako da, ljudi su poplašeni u tom delu, misle imamo legalno oružje, zašto bi nam sad neko uzeo. Neće niko dirati, nadam se, ko nije narkoman, čije se zdravstveno stanje nije pogoršalo. Ako neko ima krivično delo, a ima oružje to je već policija, primenjuje tu meru i odmah uzima oružje.

Što se tiče, odmah kada se to desilo, osudio sam protest opozicionih lidera u trenucima tuge i žalosti zakazali protest za taj ponedeljak, ako se ne varam. Mislim da to nije bilo ni malo ljudski ni korektno, ali dobro, svako svoj teret nosi, što se kaže, svako će da odgovara za svoja dela ili nedela. Videćemo sve ko je sve bio u pravu.

Što se tiče nasilja u porodici, gde su mnoge žene i prošle godine i sada izgubile živote, moram eto da kažem, jer sinoć sam na RTS-u gledao jedan predstavnik pokreta odavde, ne znam kako se zove, iz opozicije, rekao je u Novom Sadu, desilo se, imao je čovek legalno oružje pa se ubila žena. Mislim, hoću da kažem sledeće, mnogi ne poznaju ove teme, pa onda pričaju tako, pa dovode i čak zbune građane. Znači, što se tiče nasilja u porodici, tu policija reaguje odmah. Kada se desi nasilje u porodici, žrtva nasilja, kao i nasilnik odmah im se momentalno oduzima oružje, koji isti to imaju. Policija zadržava, odnosno izdaje meru prilaska žrtvi nasilja u roku od 48 sati, kasnije se ta mera produžava od strane preporuke tužilaštva, sudija za prethodni postupak produžava na 30 dana. Slučaj u Novom Sadu, mogu da kažem nije, odnosno ako je imao legalno oružje ubica, njegovo oružje je uzeto odmah po prijavi nasilja od strane žrtve, sada pokojne u ovom slučaju, žene. Kako je on došao do oružja, to ne znam kako je došao i ubio je tu ženu.

Znači, od kada je ministar Gašić došao za ministra to moram da kažem i to moram da pohvalim, on je doneo neku naredbu, neko uputstvo, ne znam kako da nazovem, tu je državni sekretar može to bolje da pojasni, da žrtvama nasilja uniformisana policija ih obilazi u toku dok traje to, ta zabrana prilaska od strane nasilnika, da policija obilazi žrtve nasilja, što je jako pametno. Ovu žrtvu nasilja u Novom Sadu policija je obilazila kući, ali je nije našla na adresi, nije je mnogo puta našla na adresi. To je nešto dobro što je MUP preduzeo i te mere da zaštiti žrtvu nasilja. Inače, MUP čim vidi da je nasilnik već bio, imao to delo, odmah mu određuje zadržavanje, stavlja ga u pritvor 45 sati. Tako znači, meru 48 sati kome određuje, to su lica koje MUP proceni, po proceni rizika da neće napraviti, da nisu skloni nasilju, neke veće razmere ili bilo čega. Vidite, nikada ne može čovek da proceni ko je ko. Znači, što se tiče nasilja u porodici, da pohvalim policiju, ona to besprekorno radi. Da li je to bila Vulinova policija, Gašićeva, nije bitno čija, ali oni to besprekorno rade. Vidite, ipak ne možemo, kao u slučaju ovog malog, ko je mogao da nasluti da će sve ovo da se desi.

Šta želim? Želim samo da eto poručim da mi iz naše Drine, na listi Ivica Dačić, zastupamo interese predsednika države, osuđujemo sve ove napade. Mislim, ne mogu sve da stignem da govorim o tome, svi ovi napadi na Aleksandra Vučića, mislim da su smišljeno organizovani, da se rade iz više centara. Mislim, odlično se razumem u obaveštajni rad, u operativni rad i kontraobaveštajni rad, tako da nije Srbija, ova većnica iz Zagreba, nego je Srbija, narod Srbije i moramo da znamo da ne može nasilnim putem u ovoj Srbiji ništa da se iznudi i postigne. Znači, samo može regularnim, zakonskim putem da svako od nas ostvari svoj cilj.

Naša Drina će na čelu sa svojim predsednikom Igorom Braunovićem, 26. maja uveče sa 1500 ljudi doći da podrži predsednika Aleksandra Vučića, kao što ga uvek i podržavamo. Pozivam narod Srbije, sve ljude dobre volje koji su za mir, stabilnost, da 26. maja uveče dođu. Živeo Aleksandar Vučić. Živeo Ivica Dačić. Živela Srbija.

PREDSEDNIK: Reč ima, Janko Veselinović.

JANKO VESELINOVIĆ: Poštovani narodni poslanici, poštovani građani Srbije, znamo da je tema teška tragedija koja je pogodila Srbiju jedna od najvećih tragedija u posleratnoj istoriji.

Moram na početku, pošto je premijerka više puta postavljala pitanja Jove Bakića, profesora Jove Bakića da jasno kažem da se lično kao narodni poslanik i Pokret za preokret, a pretpostavlja, pošto su to u svojim izjavama govorili i ostali lideri Ujedinjenih, ograđujemo i osuđujemo izjave Jove Bakića, ali vas ja molim, premijerko za još jednu stvar da isto učinite i vi.

Dakle, ja nisam rekao ali, nego sam rekao da osuđujem, da vi osudite Mićana, odnosno Mićanović Slavišu Mićana, člana glavnog odbora Srpske napredne stranke i člana izvršnog odbora Srpske napredne stranke, koji je u svojoj objavi 22. maja, dakle, pre tri dana ili dva dana, rekao – cenzus opozicija ne bi trebalo ni u šali da pokušava blokade ka Beogradu ljudima koji žele da prisustvuju skupu „Srbija nade“ u petak. Pa, kaže – bojim se da će onda stvarno biti jurenje po ulicama, ali Dunav i Sava će imati puno posla.

Dakle, očekujem od vas, gospođo Brnabić, da osudite ovu izjavu visokog funkcionera Srpske napredne stranke.

Sedam dana sam pre tragedije u ovom visokom domu govorio o mentalnom stanju nacije, dakle, o mentalnom zdravlju u Srbiji i vi ste se smejali, uključujući i šefa poslaničke grupe Srpske napredne stranke. Mentalno stanje nacije dovodi, dovelo je, dovele su činjenice kao što je stanje u medijima sa nacionalnom frekvencijom, slanje poruka od visokih državnih funkcionera, pre svega, onih na vlasti Srpske napredne stranke i Socijalističke partije Srbije i činjenica da se država, pre svega, Ministarstvo zdravlja, ali i cela Vlada, ne bavi uzrocima mentalnog stanja nacije Srbije, koje je katastrofalno i koje je dovelo do ovih tragedija.

Ja kada sam govorio o tome, nisam bio vidovit da će se nesreća desiti. Međutim, stanje u društvu je tako da ono prouzrokuje nesreće i tragedije.

Gospođo premijerko, ja od vas i ovog puta tražim da podnesete ostavku, jer ste vi najzaduženiji za stanje i bezbednosti i zdravlja i u drugim oblastima obrazovanja u državi. Vi ste predsednik Vlade već dugo vremena. S druge strane, vaše ponašanje u Skupštini ne daje vam pravo da budete na tom mestu. Ne možete vi šutirati mikrofon, ne možete ništa da šutirate u Narodnoj skupštini Republike Srbije, to možete da radite na nekom drugom mestu. Ali, pre svega sam za to i smatram da treba da podnesete ostavku, zato što u Srbiji ne funkcioniše sistem. Nije imalo šta da zakaže, jer u Srbiji nema sistema. Ne može zariban motor da zakaže, a vaša Vlada jeste zariban motor koji ne može da se pokrene i ne može da zakaže.

Šta znači sistem, reći ću vam na jednom primeru. Kada kriminalac, kada nasilnik, kada silovatelj počini krivično delo, onda policija ga uhapsi. Nakon toga, tužilaštvo sprovede svoj postupak. Posle toga sud ga efikasno osudi, ne u roku dužem od šest meseci i onda on ide na izdržavanje kazne. Prilikom izdržavanja kazne se vode određene mere, sprovode određene mere resocijalizacije, pokušaj da se stvori koristan član društva. I kada izađe iz zatvora, isto se sprovodi nad tim licem.

Nažalost, to se u Srbiji ne dešava. Ljudi izlaze na ulice iz zatvora nespremni za slobodu.

Šta ste radili do sada i zašto je to tako? Vaša veza Srpske napredne stranke sa kriminalcima je dugogodišnja. Godine 2012. ste amnestirali 3.600 kriminalaca. Tomislav Nikolić je pomilovao 104 osuđenika, Gojka Ilića, doktora koji je primio mito, pa nije ni išao u zatvor, S.S. iz Vranja zbog ubistva V.M, tužioca koji je posle, pre toga bio osuđen na smrtnu kaznu, pa smanjeno mu na 40 godina, pa ga je Tomislav Nikolić pomilovao. Posle toga je taj pomilovani osuđenik pričinio krivično delo silovanja. Pomilovan je i Dragan Đilas, pardon, Dragan Đajić itd. Aboliciju nije realizovala vaša vlast, jako vam je smešno, vlast Aleksandra Vučića i vaša Vlada, nije bilo potrebe, zato što ste vi stvorili državu u kojoj se kriminalci slobodno kreću. Stvorili ste državu za njih.

Pošto ne bih hteo da uzimam vreme ostalim kolegama, samo još jedno pitanje – šta radi Dijana Hrkalović na mitingu SNS? Da li samo zato što ima nanogicu ili je čipovana, pa da ne bi pobegla sa mitinga? Šta radi Novak Nedić, vaš šef kabineta ili sekretar Vlade, među crnokošuljašima?

Gospođo Ana Brnabić, dok vi ne odete sa tog mesta, odnosno Vlada Srbije i ne stvori se sistem, u ovoj državi neće biti sreće, odnosno neće biti sistema koji bi mogao da funkcioniše.

PREDSEDNIK: Idemo redom.

Pravo na repliku.

MILENKO JOVANOV: Tačno je da nismo amnestirali Dragana Đilas, ali što kaže – neće jezik nego pravo. Međutim, vi ste ga amnestirali. Vi ste ga amnestirali i to bez ikakvih problema prihvatili kao eto tako neku činjenicu da je on doveo rijaliti u Srbiju i danas se borite protiv rijalitija zajedno sa rodonačelnikom rijalitija u našoj zemlji.

Pošto ovih dana kada im se spomene taj „Veliki brat“, kažu da je to bio maltene kulturno-umetnički program ili obrazovni program, da to uopšte nije bilo tako kao ovi danas rijalitiji. Samo da vas podsetim da je to rijaliti u kome je jedan od učesnika udarao po stolu svojim polnim organom. Dakle, to je tako kulturno bilo.

Ali, nije to jedini rijaliti Dragana Đilasa. Pazite vi sad ovo: „Sve za ljubav“ 479 epizoda, „Menjam ženu“ 353 epizode, „Leteći start“ 291 epizoda, „Bračni sudija“ 146 epizoda, „Moja velika svadba“ 94 epizode, „Zvezde ulice“ 15 epizoda. Znate šta je najzanimljivije? Sve išle na TV „Pinku“ u vreme kada je Dragan Đilas imao vlasništvo u TV „Pinku“, udeo u vlasništvu.

Sad vi kažete da ste protiv rijalitija. Ne, niste vi protiv rijalitija danas. Vi ste i danas protiv nekih rijalitija, a one na vašim medijima, te želite da ostavite, jer to je opet kulturno-obrazovni i ne znam, vaspitni program.

Dakle, nema tu principa, kao što vam smetaju neki članovi REM-a, pa podnesu neke ostavke, upadnu na posao ljudima, ponesu neke ostavke za neke članove REM-a, a oni drugi koji vam valjda odgovaraju, oni mogu da ostanu, oni nisu sporni, oni nisu učestvovali u kolektivnom organu. Pa, ako je kolektivni organ, onda ne može jedan da ostane, jedan da ne ostane. Ako je kolektivni organ, svi moraju da idu, svi su zajedno učestvovali u nečemu ili nisu učestvovali. Ali, ne, vi ste izabrali u kolektivnom organu ko hoće da ostane.

Dakle, principa nema. Đilasa nismo rehabilitovali, odnosno amnestirali mi, nego vi i to za sve rijalitije koje je u ovu zemlju doveo. Hvala.

PREDSEDNIK: Reč ima ministarka Maja Popović.

MAJA POPOVIĆ: Prvo sam želela da vam odgovorim vezano za ova pomilovanja, amnestije, šta god.

Vi opet sebi dajete za pravo da preuzimate ulogu onoga ko treba da pomiluje ili amnestira, ne navodeći sve činjenice vezano za bilo koji od tih postupaka, što vam je manir, svima vama.

Želim da kažem da ste rekli da se u našim zatvorima ne radi postupak resocijalizacije. To nije tačno. Upravo je cela međunarodna zajednica pohvalila ceo sistem izvršenja krivičnih sankcija u Srbiji, imajući u vidu da smo prvo uložili milione i od strane donacija EU i iz budžeta Republike Srbije za renoviranje našeg sistema izvršenja krivičnih sankcija. Mi trenutno u Srbiji posedujemo jedan od najmodernijih zatvora, kazneno-popravnih institucija, to je u Kragujevcu. Upravo je otvoren ove godine. Cela Evropa dolazi i kolege iz EU da vide na koji način smo uspeli sa toliko malo novca da napravimo toliko dobar objekat i toliko siguran objekat.

Pored toga, svako od zatvorenika u sistemu završava neki zanat upravo iz razloga da bi, nakon izdržane kazne, bio koristan član ovog društva. Znači, ne postoji nijedan zatvorenik koji izdržava kaznu, koji nakon tog izdržavanje kazne nema obezbeđen posao u smislu da je edukovan tokom izdržavanje kazne.

Takođe, moram da kažem i što se tiče maloletnika i što se tiče punoletnih lica, oni su svi, čija bezbednosna situacija dozvoljava, angažovani i ostvaruju čak i prihod prilikom izdržavanje kazne. Tako da je to jedan od sistema na koji smo veoma, veoma ponosni i, ponavljam, dolaze ljudi iz EU i šire, iz celog sveta da vide na koji način uspevamo da održimo takav sistem.

Mi ne možemo da utičemo na psihičko stanje nekog lica, kada kažete dolazi do ponavljanja krivičnog dela. Višestruki povrat ili povrat krivičnih dela je nešto na šta mi zaista ne možemo da utičemo, ali činimo sve i ceo sistem izvršenja krivičnih sankcija zaista daje svoj maksimum da na to utiče, ali vi imputirate nama da mi nismo ništa učinili, pa je došlo do izvršenja krivičnih dela. Činimo apsolutno sve što je u moći jednog sistema za izvršenje krivičnih sankcija – edukujemo zatvorenike, vršimo obuke da svako od njih izađe sa nekim završenim zanatom. Toliko. Hvala.

PREDSEDAVAJUĆA (Snežana Paunović): Hvala.

Reč ima predsednica Vlade.

Izvolite, gospođo Brnabić.

ANA BRNABIĆ: Hvala vam.

Osvrnuću se takođe na početku samo na izlaganje narodne poslanice Sande Rašković Ivić. Ja vama zaista od srca zahvaljujem. Takođe, još jednom, kao što sam rekla i prethodnoj narodnoj poslanici, žao mi je što nismo ovako razgovarali od prvog trenutka, od prvog dana. Vi ste govorili o merama, izneli ste predlog dodatnih mera, govorili ste na način i o stručnjacima koji je primeren i ne ugrožava njihov profesionalni kredibilitet i integritet. Ne mislim da o tome treba da se govori javno zato što bilo kakvo njihovo pominjanje ipak kod te dece i njihovih roditelja izaziva određenu sumnju, a da ste imali bilo kakav problem, bilo kakvu temu, dođite, pozovite nas i recite, nemojte javno, da rešimo to zajedno. Zar ne mislite da imamo isti interes ovde? Hvala vama, šta god da ste rekli. Dakle, nemam jednu reč da vam zamerim.

Zamolila sam, takođe, i tim iz Narodne skupštine za stenogram da pogledam te predloge da sednemo i da vidimo od tih mera koje ste vi predložili šta takođe možemo dodatno da implementiramo, tako da ću se osećati slobodno, ako vam ne smeta, i da vas pozovemo zajedno sa timom i da vidimo kako te stvari možemo da uradimo zajedno.

Kamo sreće da smo ovako razgovarali četiri dana, zaista kamo sreće, i zamislite kakva bi bila atmosfera među građanima, među narodom da smo razgovarali o merama, a ne bilo kojim drugim stvarima kojima zaista nije bilo ni vreme ni mesto, zato vam beskrajno hvala na odgovornosti.

Što se tiče drugog narodnog poslanika, gospodina Veselinovića, zaista ako opet mogu da kažem, krenuli ste na pravi način, čak i sa ovim pominjanjem člana naše stranke SNS, nikakav problem nemam.

Hvala vam beskrajno što ste se ogradili i jasno osudili izjave Jove Bakića. Hvala vam beskrajno. Ja mislim da je to važno i blagotvorno za čitavo naše društvo. Mislim da je to važno onoliko za sve nas i mislim da oko takvih stvari ne smemo da se delimo i hvala vam što ste to osudili.

Pozivam vas da to isto uradimo i sa napadačima na Dejana Vuka Stankovića. To je rezultat, direktan rezultat poziva Jove Bakića da nas jure po ulicama i ne samo nas kao političare, ni po jada, nemojte da dirate naše porodice i nemojte da dirate ljude koji su politički analitičari. Njima je posao i obaveza da govore o tome šta misle. Nekada misle dobro o tome šta radimo. Nekada ne misle dobro o tome što radimo, ali njihov integritet, kao i zaista, mislim, pravo na slobodu i slobodno kretanje i bezbednost svih građana ove zemlje mora biti neupitna, tako da uradimo i to. Ako nas sad kao političare želite da jurite, pa kako da vam kažem, ako dotle dođemo, onda ni po jada za nas političare.

Takođe, sada na tom talasu, želim da pozovem, pošto mi se čini da smo uspostavili, evo, četvrti dan neko, nakon toliko poziva, toliko apela, jedinstvo oko toga šta su crvene linije. Želim da pozovem sada i Etičku komisiju Filozofskog fakulteta, Odbor za profesionalnu etiku Univerziteta u Beogradu i Etički odbor Univerziteta u Beogradu da, takođe, uzmu u obzir pozive redovnog profesora Filozofskog fakulteta Univerziteta u Beogradu i da osude. Podsećam vas, taj dan, taj čovek svaki dan provodi sa mladim ljudima. Da li možete da zamislite ako on to u medijima iznosi bez stida i srama, potpuno slobodno, i to iz dana u dan, sa još većom strašću, šta taj čovek priča svojim studentima na predavanjima i na šta sve poziva te studente, šta oni da urade? Tako da i fakultet i univerzitet reaguju, molim vas, ovako. Mislim da je to iznimno važno za naše društvo.

Šta je napisao ovaj ili onaj član SNS, vaše stranke, oni koji vas podržavaju na internetu? Svakog ko poziva na nasilje apsolutno osuđujem. Šta je Mićan rekao i na šta je pozvao svakako nema ni upola težinu kao univerzitetski profesor koji je svaki dan, podsećam vas, sa studentima, ali da li osuđujem? Da, apsolutno da, da se razumemo, da smo potpuno svesni.

Posebno pozivam članove, koliko mogu, SNS da ne slušaju Jovu Bakića. Dakle, to što je Mićan rekao da ćemo se juriti po ulicama znači da je slušao Jovu Bakića. Molim vas, nemojte. Molim vas, nemojte. To nije u redu. To nije u skladu sa demokratskim vrednostima. To nije nikako u skladu sa onim što se trudimo da napravimo u ovoj Srbiji i što uspešno pravimo već 10 godina. Nemojte.

Takođe da vam kažem još dve stvari, opet kad smo tu, i mislim da je ovo dobro za naše društvo. Predsednik vaše stranke danas kaže: „Oni koji vladaju silom samo se sile plaše“ u jednom tabloidu, tajkunskom. Znate, nije okej, šta to znači „samo se sile plaše“.

Iskreno da vam kažem ja se uzdam u vladavinu prava i zakona zato što toliko vas iz opozicije, ne mislim na vas lično, vaše koalicione partnere, toliko njih i njihovi predsednici, oni koji su danas u Americi, jer se tamo brane zato što ih je CIA optužila za belosvetske prevare, pozivaju svaki dan na revanšizam. Revanšizam ne znači vladavinu prava. Ja verujem u institucije, u sudstvo i vladavinu prava. Naše sudstvo i institucije, a svakako ćemo jednom biti opozicija, normalno, to je jednostavno stanje stvari, demokratski poredak, neminovnost, nas će vladavina prava braniti od onih koji žele revanšizam. Revanšizam nije vladavina prava. To je trpanje u zatvore i doživotna robija onako kako nam prete neki na tim protestima protiv nasilja. Doživotna robija za šta? Zato što smo se borili? Zato što smo radili danonoćno? Ne znam. Vladavina prava, a ne revanšizam.

Svakako ne bojimo se sile. Ne bojimo se ničega. Nemojte da pozivate ponovo na silu i nasilno svrgavanje vlasti. Izbori, demokratija, vladavina prava, vladavina institucija, vladavina naroda, to je ono što mi svi treba da pričamo svaki dan. To je ono za šta se, na kraju krajeva, ja mogu da kažem iz svog ugla, bori SNS.

E sad, ovako, šutiram mikrofon. Dakle, ja, nažalost, mislim da ni fizički nisam spremna da šutiram ovaj mikrofon zato što se fizički nisam bavila bilo kakvom fizičkom aktivnošću otkad sam postala ministar, a to je 2016. godina, nisam jednostavno imala vremena. Pre toga sam, bogami, bila u formi. Uvek sam se trudila da makar tri puta nedeljno vežbam. Radila sam u privatnom sektoru, imala dobar posao, dobru platu, stabilan život.

Nakon 2016. godine u avgustu kada sam postala ministar u Vladi Aleksandra Vučića, posle toga zaista ni jedan jedini trenutak nisam imala da vežbam i da se bavim fizičkom aktivnošću i nerado ću priznati da ja ovaj mikrofon ne bih mogla da šutnem taman sad da me stavite ovde da se trudim sedam dana da ga pogodim, toliko nogu ne mogu da dignem, tako da ga šutnula nisam.

Dakle, niti sam želela da šutiram mikrofon, niti sam mogla da ga šutnem nažalost moju najveću. Jesam ga pomerila, jesam ga odgurnula, šutnula ga nisam. Odgurnula sam ga i objasnila zašto. Zato što mislim da političko blato i kaljuga, posebno u ovim trenucima ne može biti takvo i ne možemo dozvoliti da bude na način da mi ovde pokušavamo da kroz političku borbu ukaljamo i debatu, ukaljamo najvažnije stručnjake za nas i pre svega našu decu u ovom trenutku. Mislim da je to nedopustivo. Takođe, mislim da je to crvena linija koju valjda zajedno treba da se složimo da jeste crvena linija. Odgurnula sam mikrofon.

Sad, samo da vam kažem, opet koliko je to nekako politički manipulativno što pokušavate da uradite. Vi ste bili u koaliciji, to je bio Savez za Srbiju, u koaliciji sa ljudima koji su čupali mikrofon. Nisu ga odgurivali, ni udarali, ni šutirali, nego su ga fizički čupali.

(Stefan Jovanović: Šešelj.)

Koliko se sećam, Šešelj nije pristao da bude sa vama u tom Savezu za Srbiju, tako da nije Šešelj, neko drugi…

(Aleksandar Jovanović: Koga zanima šta je radio Šešelj?)

PREDSEDAVAJUĆA: Kolega, Jovanoviću, ja neću biti toliko tolerantna, ja ću početi da kažnjavam poslanike koji ne dozvoljavaju premijerki da govori.

(Aleksandar Jovanović: Šta nas briga šta je radio Šešelj, jeste zato došli ovde?)

ANA BRNABIĆ: Tema je, poštovani narodni poslaniče, borba protiv nasilja i o tome pričam. Šutiranje mikrofona je pomenuo neko drugi i to objašnjavam, a takođe objašnjavam i političko licemerje i neiskrenost i manipulaciju kada se o tome priča.

Dakle, nije smetalo kada je neko ko je čupao mikrofon sa vama u koaliciji, ali smeta kada je neko odgurnuo mikrofon. Meni je to neverovatno. Taj koji je čupao mikrofon taj je nosio vešala na Terazijama na jednom od tih protesta i to takođe nije smetalo.

I da vam kažem, poštovani narodni poslaniče, kad smo već u ovom trenutku iskrenosti i slaganja, što je lepo, na tri mesta od vas sedi narodni poslanik koji je javno pozvao na moje silovanje. On je deo vaše poslaničke grupe, vaše političke grupacije, vaše političke stranke, pozvao je na silovanje. Lepo, sročio taj tvit, nije to bilo u afektu treba, izbrojati karaktere, treba smanjiti da to stane, treba staviti zarez i tačku, treba četiri, pet puta proći kroz taj tvit, to nije bio afekat, to je bila želja, iskrena želja, to je bila mržnja i to je takođe bila užasna mizoginija. Pozivanje na silovanje, vi ste dozvolili da takav čovek sedi sa vama u poslaničkoj klupi u vaše ime i u ime vaše stranke.

Dakle, hajmo sad i o tome. Kada se borimo protiv nasilja, pričamo o femicidu itd, silovanjima i svim ostalim krivičnim delima, kakva je poruka koju vi šaljete ženama u Srbiji? Kakva? I dobro, za pomilovanja, ne bih, odgovorili su vam i naš narodni poslanik i šef naše poslaničke grupe i ministarka pravde, ali bih ja podsetila kada govorim o pomilovanjima da ste vi i vaša politička grupacija, jer tada je bila druga stranka, ali praktično je tada to sve bila jedna pa te ista stranka, ste pomilovali, hajde što je neki predsednik pomilovao ovog ili onog u Srbiji, ne znam, ne bavim se time, ne ulazim u to, verujem da je bilo u skladu sa pravilima Republike Srbije, vi ste pomilovali 1.800 albanskih terorista koji su se dve godine kasnije vratili i napravili pogrom nad Srbima na Kosovu i Metohiji 2004. godine.

Takve ljude ste vi pomilovali, ali ne bih nikada želela ponovo da pričamo o tome, nije fer da ste iznosili tako nešto jer na svaku takvu možemo da vam odgovorimo, ne samo istom merom, nego i preko toga zato što ste radili strašne stvari, ali da se ne vraćamo u prošlost. Hvala vam.

PREDSEDAVAJUĆA: Hvala.

Reč ima Janko Veselinović, pravo na repliku. Izvolite.

JANKO VESELINOVIĆ: Drago mi je da ste gospođo premijerka sada u nekoj drugoj ulozi i da ne pokušavate da omalovažite narodne poslanike i Narodnu skupštinu. Vi ste to ipak činili i možda je ovo neka nova Ana Brnabić.

Ja iskreno imam prema vama jedan bivalentan odnos u smislu da vas kao predsednicu Vlade optužujem za sve što smatram da niste ili ste učinili i zbog toga sam bio vrlo jasan i da tražim vašu ostavku.

Ja bih rekao da pomišljam da je neko iz opozicije ili kako vi kažete sa Zapada vas ubacio u SNS i za mesto premijera kako bi ste pomogli opoziciji, zato što ste vi ovih prethodnih dana zvali ljude na protest u subotu, zato što ste se bahato ponašali. Bahatost može biti u šutiranju ili pomeranju, kako vi kažete, ali bahatost, reči stvaraju fizičko nasilje. Vi to dobro znate. Pretpostavljam da razumete to. I to što je neko juče rekao da deca ne gledaju rijalitije. Gledaju njihovi roditelji. Stvara se atmosfera.

Gospođo Popović, možda smo vas ovih dana zaboravili. Ja smatram da ste i jednako odgovorni, ako ne odgovorniji od gospodina Gašića. Pravosuđe je neefikasno. Kriminalci su na ulicama…(Isključen mikrofon.)

PREDSEDAVAJUĆA: To je bilo vaših dva minuta.

(Janko Veselinović: Kriminalci su deo sistema, kriminalci su deo navijačkih grupa…)

Vodim ja računa o vremenu.

(Janko Veselinović: Kriminalci sede u vašim redovima. Kriminalce šaljete na…)

Kolega Veselinoviću, možete li da mi dozvolite da vašim kolegama dam reč ili ćete vi da nastavite da govorite bez mikrofona. Dva minuta je odavno prošlo.

Videla sam vas, koleginice Tepić, samo čekam da kolega Veselinović prestane da govori da bi ste se vi čuli.

Vidim da vas je zanelo kolega, sve je u redu.

Reč ima Marinika Tepić, replika. Izvolite.

MARINIKA TEPIĆ: Zahvaljujem potpredsednice, pravo na repliku i gospodinu Jovanovu i premijerki Brnabić.

Pored ovih nasilnih, agresivnih, varvarskih rijalitija protiv kojih se cela Srbija buni i probudila se konačno i nažalost zbog tragedija koje su se dogodile, ne znam zašto uporno zaboravljate kada pominjete rijalitije i onaj čuveni koji se zove „Plesom do snova“ na TV „Pink“, da li zato što je Aleksandar Vučić igrao tamo, đuskao, pa je to onda u redu?

Gospođo Brnabić, što se tiče osuda, lično sam se ovde izvinila i ogradila od ranijeg Tvita u kome ste vređani od strane Željka Veselinovića i to dobro znate. Lično sam se ogradila u ime naše poslaničke grupe i od izjave Jova Bakića i to ne samo u Narodnoj skupštini i na Drugom programu RTS-a, nego i na Prvom programu RTS-a pre nekoliko dana, o čemu može i gospođa Paunović da posvedoči, gospodin Orlić, jer smo bili zajedno u toj emisiji i smatram da je to pogrešno i nije mi problem da ponovim.

Ali evo pitam, pošto danima insistirate na osudi napada na Dejana Vuka Stankovića, a pomenuli ste femicid, da li ste vi osudili napad na devojku koja je nosila transparent o femicidu na proteklom protestu, Srbija protiv nasilja, a imate ime, Ilija Vuksanović se zove čovek iz Narodnih patrola, snimljen je i ime mu se zna. Da li je priveden i zašto do sada niste smenili vašeg Generalnog sekretara Vlade Novka Nedića, koji je snimljen kako predvodi batinaše i pretorijance? (Isključen mikrofon.)

PREDSEDAVAJUĆA: Hvala koleginice Tepić.

Pravo na repliku, kolega Jovanov.

Izvolite.

MILENKO JOVANOV: Dobro, sada već ima dva osnova, ali hajde, uklopiću svoje. Dakle, što se tiče „Plesom do snova“ to je emisija, nije rijaliti. Ali, što je još gore, to je emisija koja je bila humanitarnog karaktera. Znači, novac od te emisije, koji ta emisija zaradi davao se po nahođenju učesnika raznim ustanovama gde su bila deca.

Izvolite, Stefanoviću, nešto dobacujete. Niste čuli? Pa stavite slušalice pa ćete čuti. Nije bilo filharmonije, da, Bečke.

Ali, ono što jeste interesantno sada, a to ste imali prilike sada svi u sali da vidite, to je da onog momenta kada je dijalog posle dva obraćanja, jedno je bilo potpuno korektno, drugo je bilo delimično korektno, ušao u jedan drugačiji tok, tog momenta ustaje dežurni pajac da urla, da viče, da napravi nekakvu reakciju, jer ne može normalno da se razgovara. Ne sme normalno da se razgovara, jer on mora da dobije tenziju.

Ja se izvinjavam, poštovana predsednice, ovde se ponovo pojavljuje „Šauma“ osobe koja je i dalje na Gazeli, koja čeka na Gazeli ispunjenje zahteva, jer je tamo zvao ljude i ljudi došli da sede tamo dok se zahtevi ne ispune. I oni ljudi još čekaju, a ta „Šauma“ se pojavljuje. Ja ne verujem da je to toliko odvratan lik da je ljude pozvao i da se on vratio. Tako da molim vas da obezbeđenje dođe da vidi šta je to što se ovde pojavljuje.

Dakle, sa jedne strane se traži razgovor, a sa druge strane kada taj razgovor uđe u jedan normalan tok, taj razgovor se ruši. Zašto? Pa zato što je potrebno sada u subotu, kako kažu blokirati institucije. Radikalizacija protesta za mir i za bezbednost i protiv nasilja tako što ćemo da blokiramo institucije. Opet već viđeno. Imali smo to, blokadu predsedništva itd. i rezultat će biti isti. Ali, kako god.

Zato molim samo da se vratimo u ono što je okvir koji je dat i da se vratimo u onaj pristojan deo razgovora koji je već bio. Hvala.

PREDSEDAVAJUĆA: Vreme, kolega Jovanov.

Reč ima predsednica Vlade.

ANA BRNABIĆ: Hvala vam.

Dakle, razumela sam, ja sam kriva za sve. Okej. Rekla sam vam još jednom, reći ću vam još 100 puta, ne bežim od političke odgovornosti. Nikakav problem. Dakle, znam šta sam radila, kako sam radila, koliko sam se trudila, koliko sam se borila. Da li sam mogla nešto drugačije, da li sam mogla drugačije da postavim prioritete? Svakako. U svakom trenutku spremna da narodu položim račune, da kažem kako sam vodila Vladu, šta su nam bili prioriteti, šta smo uradili i iz mog ugla šta smo možda mogli bolje i šta smo mogli brže i da sam znala da idu neke drugačije okolnosti možda bi i neke druge stvari brže radila. Ne znam. Da sam znala da ide pandemija Korona virusa možda bi pre išli na digitalizaciju zdravstvenog sistema, a ne prosvetnog sistema, ali nisam znala pa smo završili pre toga prosvetni sistema. Sada idemo na digitalizaciju zdravstva.

Znate kako, kada se bavite odgovorno ovakvim poslom znate šta radite, kako radite i koji su vam ciljevi bili postavljeni i koji je to, šta se uradili, ali ne znate šta dolazi pred vama. Tako da u skladu sa tim da znate verovatno bi bolje postavljali prioritete, ali sam svakako uradili ja zajedno sa i uz ogromnu podršku stranke čiji sam ponosni član, SNS, i naših koalicionih partnera mnogo, mnogo.

Tako da, u redu je, moja odgovornost, to je na kraju krajeva najlakše i to je na kraju krajeva najbolje i da je samo do toga zaista bila bih najsrećnija osoba na svetu.

Kažete – imate ambivalentan odnos prema meni. To je u redu. Znate, imate tu čoveka. Vi kažete, Okej, vi ste se od njega ogradili, vi ste se izvinili i sve je Okej. Kako ste se ogradili? On je čovek bio na vašoj listi i to je bio na vašoj listi kao jedan od najprominentnijih članova, pri samom vrhu te liste.

Vi kažete – mi nismo imali bolje od njega i onda ste se ogradili. Šta se ogradili? Ja svaki dan kada dođem u ovu Skupštinu moram da gledam u čoveka koji je pozivao ne samo na silovanje mene nego na javno silovanje danima pred kamerama. Svaki dan moram da ga viđam i vi kažete – vi ste izvinili i vi ste se ogradili. Kako ja to uopšte, kako to meni pomaže svaki dan? On je bio jedan od najboljih vaših kandidata pa se tako našao na vašoj listi i tako dobio i zahvaljujući tome koliko ste glasova dobili bio dovoljno visoko na toj listi da uđe u postane ni manje ni više nego narodni poslanik. Narodni poslanik. Čovek koji nije samo u afektu rekao – e, ajde silovanje eh premijerke, žene, nego pred kamerama danima zatvoreno i on je vaš narodni poslanik.

Vi ste ogradili? Vi ste se izvinili? Vi se borite protiv nasilja? Izvinite, ja u to ne mogu da verujem. Vi mene terate da ga gledam svaki dan. Vi mene terate da razgovaram sa njim zato što sam ja ovde u svakom smislu ispod vas. Ja sam izvršna vlast. Vi ste zakonodavna vlast. On mene ovde može da ispituje o bilo čemu. Ja moram da odgovaram na njegova pitanja i na njegove zahteve. To ste vi uradili. To je vaša borba protiv nasilja.

Onda mi kažete – agresivni varvarski rijaliti. A, što – Veliki brat nije bio dovoljno agresivan i nije bio dovoljno varvarski? Što? Sama činjenica da je bio ni manje ni više nego u Pionirskom gradu, da ste vi iselili decu da bi tamo napravili kuću Velikog brata je nešto najagresivnije, najogavnije, najnemoralnije što je bilo ko ko je na vlasti ikada mogao da uradi i ostavili to kada se završio taj rijaliti, iselili ga i ostavili to da tako propada da bude polurušeno, srušeno sa pacovima, sa tom scenografijom ogavnom i odvratnom da – šta onda, grad uloži u taj Pionirski grad ili Republika i da bi tamo deca ponovo mogla to da koriste? To je skandal. Da ne pričamo dalje o rijalitima.

Od priče o rijalitima ne bežimo. Samo nemojte da se ta priča svodi na to ko je agresivan i ko je varvarski, a koji je fin i koji je lep. Nećemo rijalitije. Važi. I predsednik Aleksandar Vučić je jasno rekao – može, otvoreni smo za te razgovore, dođite, hajde da sednemo da razgovaramo o tome, ali onda o svim rijalitima. Ne, ovaj je agresivan, a ovaj je lep. Nema. Rijaliti nisu dobri. Sve je u redu. Mogu i da se složim sa vama, ukoliko vi to odlučite, jer kao predsednica Vlade nemam nikakav uticaj na to ni ko dobija nacionalnu frekvenciju, ni šta oni radi, ni šta se pušta na tim programima. Baš nikakav. To nikako nije u mojoj ingerenciji.

Za Narodne patrole i kako kažete taj čovek Ilija Vuksanović koji je napao devojku na protestu protiv nasilja to je bio vaš protest. Vi ste mogli tamo da sprečite da neko dođe ili da neko pravi, da zamolite najlepše te ljude iz Narodnih patrola da dođu. Oni dolaze treći put na vaš protest. Treći put dolaze na protest protiv nasilja.

Dakle, ja molim nadležne organe i tražila sam već informaciju. Molim vas, da ako nije, da se privede. Ako postoji, dakle nadam se da je neko podneo prijavu, naravno da ćemo reagovati. Da vas podsetim još jednom na onda kada su bili protesti ispred Narodne skupštine, mi smo narodne patrole, priveli, uhapsili, vi ste pravili proteste da se ti ljudi puste na slobodu. Vi ne možete da privodite, mi smo ih priveli. Vi ste protestvovali da se puste na slobodu, zato što su borci. O tome se radi. Valjda se zato narodne patrole osećaju slobodno i pozvano da dođu na vaše proteste.

Ali, ćemo svakako mi postupati i svako ko je činio bilo kakvo nasilje, mi ćemo ga privesti, ti ljudi će odgovarati. Odgovaraće pred institucijama u zemlji gde vlada pravo i institucije. Zahvaljujući tome što smo uradili u smislu reforme Ustava, mi sada možemo da kažemo da gradimo, konačno jedan sistem u kome je nezavisno pravosuđe i samostalno tužilaštvo. Vladavina prava, niko nikoga ne sme da juri po ulicama. I, borba protiv nasilja, ali borba protiv svakog nasilja. Hvala vam mnogo.

PREDSEDNIK: Reč ima ministarka Maja Popović.

MAJA POPOVIĆ: Htela sam samo da dodam. Apsolutno se slažem sa svim onim što je iznela premijerka.

Htela sam samo da naglasim u kontekstu vaše primedbe da naše sudstvo nije efikasno. Mi smo upravo izveli najveće reforme u oblasti pravosuđa. Izmenili smo Ustav, doneli set pravosudnih zakona, a vaša politička opcija je bila protiv toga, koliko se ja sećam. U tom kontekstu želim da kažem da je potpuno neprimerena vaša reakcija.

Toliko smo agitovali vezano za nezavisno sudstvo i samostalno javno tužilaštvo. Vi ste bili protiv toga, iako ste se promovisali deklarativno da jeste upravo za nezavisno sudstvo i samostalno javno tužilaštvo, a onda vi nama kažete i dajete pridike kako nije dobro nešto u pravosudnom sistemu. To nije korektno.

Pored toga, meni ste se obratili i rekli da ja šaljem kriminalce na televiziju. Kog kriminalca sam ja i na koju televiziju poslala? Molim vas morate da imate odgovornost za svoju izgovorenu reč pred ovim domom. Recite mi. Evo, da vam ja dam odgovor nakon toga. Kog kriminalca i na koju televiziju sam ja lično poslala. Hvala.

PREDSEDNIK: Reč ima Andrijana Avramov.

ANDRIJANA AVRAMOV: Hvala predsedavajući.

S obzirom da je razgovor krenuo da kažem u smeru, odnosno malo drugačijem, ali opet svi pričamo o nasilju. Ono što bih ja htela da pokrenem kao inicijativu, jeste da pokrenemo peticiju potpisivanja za smenu profesora Bakića, pošto je on profesor na Univerzitetu. Vi ste sami kolege rekli da se ograđujete od njega i od njegovog nasilnog govora, koga će on da juri po ulicama Beograda, Srbije, itd. i da etiketira.

Taj čovek predaje omladini, predaje mladima, tako da u svakom slučaju nije dobar uzor za buduće naraštaje. Ja verujem da se vi iskreno slažete sa mnom po tom pitanju.

Ovo je za mene jedna od najvažnijih sednica Narodne skupštine. Svi smo svedoci strašnih i monstruoznih događaja koji su se desili u Osnovnoj školi „Vladislav Ribnikar“ i na području Mladenovca i Smedereva. Glavna tema jeste koje su mere preduzete po pitanju bezbednosti, prevencije i kakvi su efekti delovanja i primene hitnih mera koje smo preduzeli.

Pre nego što počnem da govorim o preduzetim merama, volela bih da napravimo osvrt na prethodna dešavanja, u smislu zloupotrebe i emotivne manipulacije sa našim građanima. Pre svega, kao čovek, govorim sada kao roditelj, a kasnije i kao narodni poslanik.

Činjenica je da smo decu iz najbolji namera prepustili digitalnoj tehnologiji. Mozak naše dece postaje drugačiji. Svaka generacija postaje motorički slabija i izolovana. Na našu decu značajno utiče prvo i osnovno porodično okruženje, zatim vrtić, zatim škola. Mislim da svi to znamo. Dalji razvoj potencijala našeg deteta zavisi isključivo od okruženja u kojem se dete nalazi i u kome odrasta.

Najnovija istraživanja pokazuju da 50% naših učenika provodi pet sati dnevno kraj mobilnog telefona ili računara. Moramo imati kompletnu sliku i objektivno gledati na uzročnike odrastanja naše dece. Ukoliko ukinemo različite rijaliti programe, istovremeno je normalno da ukinemo i sve društvene mreže, da prestanemo da gledamo nasilne filmove, da slušamo aktuelnu muziku koja danas prezentuje nasilje, neki prezentuju, mladi slušaju tu muziku. Postavlja se pitanje da li je moguće tako nešto primeniti? Složićemo se da nije moguće tako nešto primeniti.

Danas se nude različite opcije za zaštitu naše dece i smanjenja nasilja koje postaje globalni problem celog sveta, jer sve što sam navela kao štetne uticaje za našu omladinu postoje i u svetu. Postoje različiti programi koji se mogu instalirati na računaru ili mobilnom telefonu ili na android televizorima i to sam ja kao roditelj primenjivala. To su softveri ili programi koji ograničavaju pristup deci koja kada ukucaju neki eksplicitni sadržaj ili teže da gledaju neko nasilje, program automatski blokira uređaj i dete nema pristup tome. Tako da verujem, da ukoliko ste hteli adekvatno rešenje da bi to sigurno našli. Imate to i na internetu i mogu da vam preporučim, da bi pomogli našim mladima i da bi ih zaštitili od svih mogućih izazova koje imamo i na društvenim mrežama i putem drugih stvari.

Smatram da smo kao društvo svi podjednako krivi. Ovo su dva ekstremna slučaja, dva izolovana slučaja, posebno sa ovim dečakom. Naravno da smo svi šokirani i opšte je poznato da u Srbiji nemamo često ovakve slučajeve. Moramo i mi da se menjamo da bi se i naše društvo menjalo. Vaspitanje našeg društva mora da znači znanje, empatiju, timski rad, kreativnost i nove ideje, a ne zloupotreba dve teške tragedije da bi se sve ovo prebacilo na politički teren.

Nažalost, svedoci smo da se u ovim tragičnim slučajevima odgovornost prepisuje naravno našem predsedniku gospodinu Vučiću i svim funkcionerima i članovima SNS. Moj predsednik je predsednik svih građana. Verujem da ste zaboravili kada su naši građani imali problem sa dugovanjima i kreditima koje su uzimali u švajcarskim francima. Godine 2019. je napravljen protest ispred Vlade Republike Srbije i molili su našeg predsednika Vučića, odnosno i vašeg da im pomogne svakako da reše taj problem. Država je preuzela na sebe jedan deo da otplati razliku između švajcarske valute i evra da bi olakšali građanima plaćanje kredita i platila je 120 miliona evra našim građanima iz budžeta da bi spasili ljude da ne ostanu bez stanova i posla.

To se desilo 2019. godine, a krediti su uzimani 2008. i 2004. godine kada je tada na vlasti bio gospodin Jelašić guverner, gospodin Đelić. Dakle, to je cela ekipa iz DS koji su ubeđivali građane da slobodno uzmu kredite i da će biti stabilna valuta, da neće biti promenljiva i to na jedan vrlo perfidan način. To se zaista desilo u vaše vreme.

U to vreme naš gospodin Vučić, predsednik 2019. godine je tada bio predsednik svih građana. Zato što je naravno trebala pomoć našim građanima i to se i podrazumeva, a ukoliko imamo neku kriznu situaciju, ukoliko je nešto loše, onda naravno predsednik naš je samo predsednik naše stranke, očigledno. Smatram da nije politički korektno zato što on jeste predsednik svih građana Republike Srbije i to legitimno izglasan.

Taj problem zaduživanja građana nije nastao u vreme našeg predsednika, gospodina Vučića, već u vreme DS, apsolutno naš predsednik nije bio odgovoran za problem koji se desio, ali je svakako pomogao. Naravno da je pomogao. Osim toga, paradoks je da organizujete protest protiv nasilja i to su poštovani građani isti oni koji su imali proteste ispred Narodne skupštine tokom Kovida, sećam se i toga, meni je ovo treći saziv pa jako dobro pamtim sve što se dešavalo.

Dakle, opozicija i pristalice opozicije su tada, ne znam, volela bih da vas pitam da li znate ko je gospodin Nebojša Apostolović. To je ranjeni policajac kome ste vi slomili obe noge, znači kome su polomljene obe noge tokom protesta ispred Narodne skupštine, kada je bio protest protiv kovida. Citiraću gospodina Nebojšu Apostolovića koji je tad izjavio: "Da sam ostao da ležim, sigurno ne bih preživeo. Imao sam sreće što su me kolege spasile". Dakle, na to se svakako zaboravili i niko od vas nije pitao kako je gospodin Nebojša Apostolović, koji je imao najmanje dve operacije nakon vašeg protesta protiv kovida, i to u vreme kada smo se borili da sačuvamo svačiji život, naročito, na čelu sa našim lekarima.

Znači, svaku moguću krizu, gde nam umiru ljudi i gde nam gine narod, vi koristite kao politički obračun. I zaista, ja sam mislila da mene više ništa ne može da iznenadi, ali svaki put me iznova iznenadite, moram priznati.

Sećamo se i gospodina Ranka Panića, pokojnog, kada je SRS pravila miting 2008. godine. On je preminuo na protestu od posledica udarca, njemu je puklo debelo crevo, stvorila se sepsa i preminuo je nedugo nakon toga.

I, ko je bio odgovoran tada? Da li smo mi tada, odnosno SRS kao opozicija tražili smenu nečiju, da li smo tražili? Čiju odgovornost smo tražili? Zapravo, mi smo tražili, ali vi ste se pravili da nas ne čujete, uopšte.

Osim toga, imamo i slučaj Jabukovac, o kome su i moje kolege govorile, dakle, nažalost veliki masakr, devet žrtava, vi tada niste pokrenuli uopšte razoružanje Srbije. Nije vam bilo ni na kraj pameti da se razoruža Srbija. Dakle, nažalost, individualaca će uvek biti, ekstremnih slučajeva će uvek biti i mi kao pojedinci ne možemo, odnosno kao društvo ne možemo da utičemo na to. Da li je neko mogao da predvidi da će u jednoj da kažem elitnoj školi, sa najboljim đacima, na frekventnom mestu, da se pojavi dete, gde su đaci fenomenalni, da se pojavi dete i da nažalost izvrši takav masakr. Pa nije mogao niko da veruje u to. Zaista nije mogao niko da predvidi to.

Mislim da je kolektivna krivica svih nas i da zaista je vreme da angažujemo stručnjake. Mi smo to apsolutno uradili odmah istog trenutka kada se to, da kažem, praktično i desilo. Hoću samo da kažem da imam utisak da su ovi protesti naravno zbog toga što naš predsednik Vučić vama zadaje domaće zadatke, a to kada govorim, govorim u smislu, mislim na povećanje plata, povećanje penzija, svega onoga što smo do sada uradili, reforma obrazovanja, zastupanje i podrška mladima. Pa ko je prvi dao mladima vetar u leđa? Pa mi. Pogledajte samo koliko imamo mladih kolega poslanika iza mene i koliko mladih mi zapošljavamo. Mi smo prvi počeli da primenjujemo taj model, pa su sve ostale stranke počele politički da primenjuju taj model i da primaju mlade u svoje stranke. Znači, mi mladima dajemo vetar u leđa. Jako je ružno da govorite da mi na mlade ne mislimo, jer nama je jedna od zvezda vodilja svakako zaštita mladih.

Osim toga, htela sam da kažem da je jako korisno da vam preporučim da držite tribine. Recimo, ja sam držala tribine za borbu protiv vršnjačkog nasilja, mi smo to kao država organizovali, imamo platformu "Čuvam te". Pokrenuli smo to, jel tako, ministarka? Dakle, imamo različite i nevladine organizacije i različite državne institucije koje pružaju pomoć mladima u svakom smislu, kada je u pitanju vršnjačko nasilje.

Neću mnogo da dužim, da ostavim vreme mojim kolegama, ali sam držala i tribine protiv i zaštite od narkomanije, recimo. I to je jako bitno za našu decu, za našu omladinu. Evo, to je moj savet i to može da bude početak nekog dijaloga, da tako nazovemo, da vas pozivam da svakako možete učestvovati sa nama na tim tribinama. Tribine su bile na opštini Stari grad, odakle potičem.

Tako da, u svakom slučaju, ko ima volje, nađe način, znate. To je prosto moje mišljenje. Mislim da postoje mnogo konstruktivniji predlozi nego da držite tribine na ulicama. Vi držite tribine na ulicama za smenu Vučića, za napad na članove SNS i njene funkcionere. To su tribine koje vi držite na ulici. Evo, ja vas sad, kolege, zaista pozivam da zajednički održimo tribinu za zaštitu naših mladih i naše dece.

Što se tiče prevencije i bezbednosne situacije u Srbiji, situacija je zadovoljavajuća, s obzirom na to šta se sve izdešavalo u poslednje vreme. Jako mi je drago što smo povukli mudre poteze kada je u pitanju razoružavanje Srbije, i to zaista niko pre nas u toj meri nije nikad tako uradi, zaista to hoću da pohvalim. Znam da su to osim mene pohvalili i značajni strani mediji i političari takođe.

Postavljanje policajaca u svakoj osnovnoj školi i te kako je važno i može da spreči ili da umiri nečiji cilj ili misli ili da psihički smiri dete, da se dete oseća bezbedno. Smatram takođe da je to jako dobar korak. Zatim, Savet za sprečavanje vršnjačkog nasilja, na to sam najviše ponosna, jer moj sin je bio žrtva vršnjačkog nasilja, i otud motiv da se ja borim za mlade, jer smo mi kao porodica zaista prošli kroz jedan veliki pakao. Ja ne krivim decu koja su nasilna, nego krivim roditelje. Čak kad se to dešavalo, pre deset godina je to bilo, ja nisam krivila sistem, znate, krivila sam pojedinca, a to je bila direktorka škole, razredna i psiholog, koji tada nije imao sluha za nas kao porodicu i za mene kao roditelja, a kamoli za moje dete. Sva sreća, vodila sam dete, moje dete je imalo stručnu pomoć, uspeli smo to da prevaziđemo i sada je zaista psiholog, ja sam majka diplomiranog psihologa i na to sam i više nego ponosna. Zato sam rekla, ako imate želju, zaista našli biste adekvatan način da pomognemo svi zajedno u ovoj teškoj i kriznoj situaciji.

Dakle, pozdravljam sve mere. Naveli smo koje sve mere, ima ih dosta. Grupa za podršku mentalnom zdravlju, sjajna stvar, Grupa za bezbednost dece na internetu, takođe odlična stvar, uvođenje i angažovanje više psihologa po školama. Jasno je da imamo posledice i od kovida generalno i od nasilja koje gledamo putem svih mogućih, i štampanih i elektronskih, medija.

Ono što želim samo na kraju da kažem, da nažalost izgubljenu niko ne može da nam vrati. Mi smo svi svesni toga. Verujem da ste i vi, drage kolege, ali sam sigurna da kroz rezultate koje već vidimo uspevamo u nameri preventive i da se ovakvi tragični događaji nikada više neće ponoviti. Hvala vam.

PREDSEDNIK: Reč ima Marija Jevđić. Izvolite.

MARIJA JEVĐIĆ: Poštovana premijerko, poštovani ministri, ispred poslaničke grupe Jedinstvena Srbija i u svoje lično ime, izjavljujem duboko saučešće porodicama koje su izgubile svoje najmilije u nesrećnim događajima koji su se desili u Beogradu i u selima kod Mladenovca i Smedereva. Saosećamo sa njihovim bolom.

Dva nesrećna događaja koja su se desila po tragičnosti posledica koje su izazvale, a to je smrt 18 osoba, a zatim i po načinu kako je do toga došlo, svakako da predstavljaju traumu, i to kolektivnu traumu, za čitavo naše društvo. Ni mi kao pojedinci, ni društvo kao celina, nemamo iskustva za tako nešto, jer se to do sada nikada nije desilo u Srbiji i potrebna je pomoć na nivou i pojedinačnog i kolektivnog da obradimo.

Bila bi velika šteta da namerno ili nenamerno u traganju za uzrocima ili krivicom nivo traumatičnosti podižemo i da upiremo prstom jedni u druge i da se naknadno povređujemo. Čula su se različita tumačenja i stavovi stručnjaka o mogućim uzrocima, pa i predlozima kako delovati. Ovako nešto je teško razumeti i objasniti. Koliki je udeo ličnih karakteristika počinioca, vaspitnih modela, uticaja porodice, okruženja, sistemskih rešenja u okviru obrazovnog procesa, sistema bezbednosti i vrednosnog sistema koji je, nažalost, prilično doveden u pitanje, posledica i ostataka preživljenih ratnih trauma, biće jasnije kada se sve okolnosti i sami počinioci i okruženje detaljno ispitaju.

Ono što je svakako jasno je da se svi osećamo odgovornim da pre svega zaštitimo najosetljivije, a to su deca, ali i sve ostale, i pokušavamo da razmišljamo šta je važno da uradimo da se ovo nikada ne ponovi. Zato moramo i razmišljati i delovati u više pravaca kako trenutno da osiguramo bezbednost, tako i dugoročno. Vratiti porodici njenu osnovnu ulogu, da obezbedi razvoj stabilnih i kvalitetnih pojedinaca i podržati je, podučiti ako treba.

Ono što smo svi zaboravili, deca se vaspitavaju od prvog dana rođenja. Deca su ogledalo svojih roditelja. Ne znam kako ćete me vi shvatiti i građani koji ovo slušaju, ali za moje dete sam ja sistem. Zato podržavam izjavu predsednika JS, Dragana Markovića Palme pre neki dan kada je govorio o ovoj temi u Skupštini da su za ova dva nezapamćena masakra prvenstveno krivi roditelji.

Malo pre sam čula od koleginice da predlaže vama, premijerko, da u budućnosti u osnovnim i srednjim školama bude po dva ili tri psihologa. Slažem se da u školama treba da budu psiholog i pedagog, ali ajde da probamo drugačije da rešimo ovaj problem. Ajde da zaposlimo u tim školama više saradnika za fizičko vaspitanje. Ajmo da zaposlimo više profesora za fizičko vaspitanje. Ajmo da sredimo sve školske sale u svim srednjim i osnovnim školama, bilo da je to grad ili selo. Ajde da probamo tako da našu decu, ne mogu da kažem lečimo, ali da našu decu usmeravamo i da im od malih nogu ugrađujemo prave sisteme vrednosti.

Mislim da je sport pravi način za to. Ja sam rasla u sistemu sporta i mogu da pričam o tome. Mislim da sam u svojoj sportskoj karijeri i zahvaljujući svojoj sportskoj karijeri postigla mnoge stvari u svom privatnom životu, a evo vidite i u poslovnom.

Iskoristiću priliku… Čuli smo ovih dana i mnogo predloga, mnogo kritika, ni jedno rešenje osim onoga da treba da se smeni Vlada, ali mislim da ova institucija od nas narodnih poslanika traži i jednu dozu ozbiljnosti i da trebamo da damo neke ozbiljne predloge. Zato ću vas ja upoznati, a sigurna sam da vi, premijerka, to ne znate, drago mi je što je tu i ministar za socijalna pitanja, drago mi je i što je tu ministarka za brigu o porodici, izašla je ministarka za pravdu, o jednom projektu koji se sprovodi u Kraljevu od avgusta meseca 2022. godine.

Kada je izveštaj Centra za socijalni rad za 2022. godinu… Inače, ministre za socijalna pitanja, hoću da kažem da direktorka Centra za socijalni rad u Kraljevu 15 godina je na tom mestu. To samo govori o njenom kvalitetu, posvećenosti i o tome da Centar za socijalni rad u Kralj evu je jedan od najboljih. Znam da su dobili skoro i pohvalu za njihov rad.

Oni su u svom prošlogodišnjem Izveštaju izneli podatak da je na nivou lokalne samouprave registrovan značajan broj dece i mladih sa elementima problema u ponašanju. To je bio jedan alarm da se 1. avgusta 2022. godine, koristeći resurse i organizaciju, u jednom od objekata u Dečjem selu na Beranovcu krene sa radom dnevni boravak za decu i mlade sa problemima u ponašanju, a u oktobru, posle ispunjenih svih uslova za licenciranje, dobijena i licenca za rad u trajanju od pet godina.

Ideja je da deca i mladi steknu uvid u probleme, povećaju odgovornost za sopstveno ponašanje. Na taj način dolazi do prevencije recidiva, odnosno individualni i grupni rad sa decom i mladim usmerenim na sticanje i unapređenje životnih veština, jačanje lične i društvene odgovornosti, usvajanje pozitivnog sistema vrednosti, očuvanje i razvoj potencijala kod korisnika, a sve sa ciljem smanjenja društveno neprilagođenog ponašanja.

Takođe, cilj je intervencija na polju obrazovanja, poboljšavanje veze između đaka, roditelja i nastavnika, popravljanje ocena, popravljanje ponašanja deteta u školi, smanjenje bežanja sa časova, itd. Organizuju se različiti kulturno-zabavni sadržaji u okviru tog dnevnog boravka.

Važan deo usluge je i savetodavna podrška roditeljima, usmerenost na unapređenje roditeljskih veština i razvijanje kapaciteta za suočavanje sa izazovima odgajanja i vaspitanje dece i mladih, savetovanje sa porodicama u smislu poboljšavanja komunikacije između članova porodice i uspostavljanje drugačije dinamike i odnosa unutar porodice.

Što ovo govorim? Mislim, koliko je bitan ovaj projekat, zato što je ovde prvi put uključena i porodica, odnosno roditeljske veštine.

Ako se vratim na početak svog govora, ako kažemo da je svako dete ogledalo svog roditelja, ako sam ja sistem za moje dete, onda mislim da roditelji u svakom problemu i u svakoj ustanovi trebaju da budu prvi koji trebaju da se uključe u rešavanje tog problema.

Inače, korisnici ovog projekta su sva maloletna lica, sva deca koja su u sukobu sa zakonom, prema kojima je izrečena vaspitna mera ili vaspitni nalog, deca i mladi koji su probatori ili konzumenti psihoaktivnih supstanci i deca i mladi koji su u sukobu sa roditeljima, starateljima ili sa samom zajednicom, odnosno sa društvom.

Inače se intenzivno, kroz ovaj projekat, radi, što je jako bitno, na umrežavanju svih institucija na lokalu, počev od tužilaštva, centra za socijalni rad, škole, dnevni boravak, policijska uprava i druge relevantne institucije kako bi zajedničkim radom preventivno upeli da pomognu svim mladim ljudima na teritoriji grada Kraljeva.

Stručni tim koji je angažovan u radu sa mladima su licencirani stručni radnici sa završenim adekvatnim obukama i višegodišnjim radnim iskustvom. Čine ga socijalni radnik, specijalni pedagog i psiholog.

Ko može da upućuje mlade u takav boravak? Tužilaštvo, zato mi je žao što nije ministarka pravde tu, Tužilaštvo za realizaciju vaspitnih mera, centar za socijalni rad, škola, odnosno predstavnici psiho-pedagoških službi, kao i lična inicijativa roditelja ili staratelja. Ovaj projekat je prezentovan u svim osnovnim i srednjim školama na teritoriji grada Kraljeva.

Takođe, u prostorijama u SOS sela je organizovana promocija usluga za predstavnike psiho-pedagoških službi svih osnovnih i srednjih škola na teritoriji grada Kraljeva i za predstavnike pedagoških podružnica koje su se složile da je ovo veoma značajna usluga za preventivni rad sa decom i mladima, naročito kao podrška u ovom razvojnom periodu koji sa sobom nosi puno izazova i rizika. Inače, grad Kraljevo ovo je prepoznao i u budžetu za 2023. godinu odvojeno je 7,5 miliona dinara.

Ja, kao narodna poslanica i kao majka koristim priliku i vaš uticaj i premijerke i vas ministara da ovakav projekat zaživi u svim gradovima Srbije, da u onim lokalnim samoupravama koje možda nemaju finansijsku pomoć, pomognete, nađemo načina da se iz budžeta odvoje dodatna sredstva, da ovo možda bude neki nacionalni program. Ovo je preventiva, rad sa decom, rad sa roditeljima, jer ta simbioza, odnosno bez te simbioze mislim da nijedan problem ne može naći rešenje.

Mi kao institucija smo tu da pridržimo, a roditelji i dete treba da ostvare taj kontakt. Tako da mislim da smo tu negde izgubili pojam porodice, pojam odnosa roditelja i deteta.

Imam još par sekundi, dok sam se spremala za svoj govor bila sam iznenađena činjenicom da decu u Švedskoj prvo uče 112, to je broj telefona na koji mogu da prijave svoje roditelje u slučaju da ih roditelji maltretiraju, biju ili ne znam šta rade. Još uvek mislim da kod nas institucija porodice je važna i da mi kao roditelji imamo prava da svoju decu vaspitavamo od dana rođenja. Slažem se da postoje roditelji koji svoja roditeljska prava zloupotrebljavaju ili ne znaju adekvatno da ih koriste.

Što se nas odraslih tiče, mislim da kada budemo svesni da smo mi i sami rasadnici i predrasuda i nekog lošeg ponašanja moći ćemo da postanemo i deo tog rešenja. Zahvaljujem.

PREDSEDNIK: Hvala vam.

Reč ima, ministar Nikola Selaković.

NIKOLA SELAKOVIĆ: Zahvaljujem, uvaženi gospodine predsedniče Narodne skupštine.

Uvažena predsednice Vlade, kolege, odnosno koleginice ministri, dame i gospodo narodni poslanici, poštovani građani Srbije, hvala koleginici, odnosno narodnoj poslanici, gospođi Jevđić na, mogu da kažem, jednom veoma konstruktivnom i dobrom pristupu i davanju doprinosa ovome što jeste jedan ozbiljan institucionalni dijalog na teme koje su od suštinske važnosti, od suštinskog značaja kada je u pitanju funkcionisanje našeg društva.

Hvala vam na tome što ste naveli primer centra za socijalni rad u Kraljevu, jednog od najboljih centara za socijalni rad u Srbiji i gospođu Svetlanu Dražević v.d. direktora centra, osobu koja duže od jedne decenije radi taj posao, posvećeno, dobro i predano.

Zašto sam se pogotovo javio reč i da se negde nadovežem na ovo što ste vi do sada rekli? Upravo iz razloga što je ovo potvrda toga da u centrima za socijalni rad radi čitava armija ljudi koji ne rade tu isključivo da bi od tog posla živeli. Posao koji ti ljudi rade, na prvom mestu može da radi osoba koja ima dušu, koja ima veoma izraženo saosećanje za ono što su problemi drugih, jer kada uporedite koji je nivo primanja ljudi koji rade u tom sektoru, a on nije zavidno visok i takav je koliko možemo u ovom trenutku, trudimo se da bude što bolji i radićemo na tome.

Ali, kada vidite da ti ljudi rade jedan izuzetno važan posao, posle sudija i sudova u Srbiji, ljudi koji rade u centrima za socijalni rad jesu oni koji odlučuju o najširem korpusu prava pojedinaca i utiču na takav način na čitavu zajednicu.

Mi smo nedavno pustili u rad jedan program koji se zove „Sozis“, dakle, informativni sistem socijalne zaštite. Još u vreme koleginice Darije Kisić Tepavčević je započet rad na digitalizaciji rada centara za socijalni rad, sada je završen i sistem je ušao u primenu.

Kada sam imao pred početak primene prvi sastanak sa timom ljudi koji je radio na tome, tada sam saznao da u našim centrima za socijalni rad se vodi 513 različitih vrsta postupaka, pazite, 513 različitih vrsta postupaka koji vode zaposleni u centrima za socijalni rad. To pokazuje koliki je teret odgovornosti na tim ljudima. Pored toga, pored ogromnog tereta i pritiska samog posla, postoje neki od centara za socijalni rad kojima možemo da se ponosimo kako rade. Kraljevački je jedan od takvih, leskovački je jedan od takvih. Ima i mnogo drugih. Mnogi su negde i poboljšali svoj rad.

Zašto ovo naročito govorim? Kada se neki težak ili nemio slučaj dogodi, najčešće se centar za socijalni rad nađe na udaru.

Bio sam u Vladi i 2012. i 2014. godine na čelu resora pravde. Tada smo pokrenuli prvi put organizovanu, institucionalizovanu borbu protiv nasilja u porodici. Tada je po ugledu na zrenjaninski model napravljen model koji se primenjuje u čitavoj zemlji. Ponosim se time što smo uradili tada, ponosim se onim što su koleginice nastavile nakon toga da rade i taj sistem unapređuju. Ali, ovakav dijalog, koji je više puta naznačila kao delotvoran, kao suštinski lekovit, dobar, i predsednica Vlade i predsednik Republike i kolege i koleginice ministri koji u njemu učestvuju. Voleo bih da u jednom trenutku ukažem i na nešto drugo, čime mi sve vreme propuštamo da se bavimo, a to višedecenijski kao društvo propuštamo. Dakle, pričamo o borbi protiv nasilja u porodici, to je izuzetno važno, i sve vreme govorimo o sankciji. Što ne govorimo o prevenciji?

Ovo što ste rekli da u nekoj zemlji dete prvo nauči broj telefona da prijavi sopstvene roditelje, uz svaku čast i poštovanje, drugačiji su mentaliteti, kulture. Hvala Bogu da u Srbiji tako nešto ne postoji, jer se još uvek donekle gaji taj normalan odnos roditelja i dece. Ima li iskakanja od tog pravila? Sigurno da ima, izuzetaka uvek ima, ali to ne sme postane pravilo. Srbija je još uvek, hvala Bogu, zemlja u kojoj možete komšijino dete da pomilujete po kosi, da ga pozdravite, a da vas neko ne osumnjiči za pedofiliju, što u mnogim zemljama u svetu ne smete da uradite, jer će istog trenutka da vas prijavi neko za uznemiravanje deteta i, ne daj Bože, neku vrstu protivzakonitih, loših misli ili aspiracija.

Ali, mislim da je i ta inicijativa koju ste pomenuli kraljevačkog centra za socijalni rad, koju ćemo podržati, kao i uvođenje, neću da kažem odeljenja, ali jedinice za intenzivan rad i tretman u okviru Zavoda za vaspitavanje dece i omladine ovde u Beogradu, a što bi trebalo da imamo ne samo u Beogradu, već i u Nišu i u Knjaževcu, to je nešto što ćemo raditi u budućnosti. Ali, i tamo gde je stanje poodmaklo, gde imamo primere, imamo primere domova za decu i omladinu, kao što je, recimo, „Mika Antić“ u Somboru, gde imamo sistemski problem. Dakle, imamo decu sa problemima u ponašanju, sa poremećajima u ponašanju. Nažalost, još uvek nemamo nijednog zaposlenog psihijatra. E, tu moramo da transformišemo i da nađemo način da transformišemo takve ustanove u socijalno-zdravstvene ustanove, da pomognemo toj deci.

Drago mi je što je od strane nekih konstruktivnih opozicionih poslanika danas se čulo upravo to da treba više da vodimo računa i o mentalnom zdravlju čitave zajednice, dece pogotovo, kao ranjivih grupa, žrtava nasilja u porodici, starijih osoba. Da ne zaboravimo, mi smo zemlja u kojoj je starih sve više i više.

Zato mislim i zahvaljujem vam se i na konkretnom i vrlo dobrom doprinosu ovom našem dijalogu. Pozivam vas, kada god imate saznanja, ne samo u Kraljevu, mada znam da ste iz Kraljeva, već i u drugim mestima, da vidimo kako da poboljšavamo situaciju. To jeste posao i ove Vlade. Predsednica je to posvedočila do sada. Ali, od predsednika Republike, a evo i Narodne skupštine, svakako i hvala vam na tome.

PREDSEDNIK: Reč ima Danijela Nestorović.

DANIJELA NESTOROVIĆ: Poštovani građani Srbije, danima ovde u Skupštini slušamo predizborne slogane, nažalost. Zaboravili smo šta su tačke dnevnog reda. Zaboravili smo da je prva tačka dnevnog reda zapravo Izveštaj o bezbedonosnoj situaciji u Srbiji nakon ovih jezivih masakra.

Ono što bih vas zamolila je da zaista prestanete da pričate o bilo čemu što ima veze sa izborima, sa tim šta je bilo pre 20 ili 30 godina i da se vratimo i skoncentrišemo na ono što je tema.

Naime, predstavnicima vlasti koje ovde već danima slušamo ja ne znam zaista šta bih poručila, osim da prestanu da nas ubeđuju kako su bezgrešni, kako su idealni i kako bi ih svaka druga država sveta poželela zapravo ovakve kakvi jesu.

Naravno, jasno je svakom promišljenom građaninu Republike Srbije da je sve ovo šarada, bez jasnog cilja, u smislu zadovoljenja potreba građana. Ovo je šarada u cilju zadovoljenja sopstvenih potreba predstavnika vlasti.

Duboko ožalošćeni i još uvek potrešeni i bukvalno u posttraumatskom stanju, građani Srbije trpe i dalje nasilje. Nasilno se uguravaju u autobuse, podmićuju da dođu na sveopšti protest, kako se ovde naziva, koji će se održati u petak u Beogradu, za podršku vođi. Nasilje koje zapravo se ogleda u tome što se ne dozvoljavaju fer i pošteni izbori. Nasilje je i kulturološki genocid koji vrše televizije „Hepi“ i „Pink“. Nasilje je i porobljavanje i urušavanje državnih institucija i to traje već čitavih 11 godina.

Sada mi ovde pričamo o nekakvom dijalogu. Meni je jako žao što se ovaj dijalog nije desio ranije. Morale su da se dese izgleda ovakve stvari da biste vi izjavili ovde danas kao premijer ove države da želite da spustite loptu, da smirimo ton i da pokušamo da komuniciramo. Komunikacija je prestala onog momenta kada ste vi počeli da nas nazivate oni, kada ste počeli, imali smo priliku pre neki dan da čujemo ovde ministra unutrašnjih poslova koji je nazvao – kada je ubijen vaš premijer. To su skandalozne izjave.

Ja sam kao advokat bila šokirana pre neki dan kvalifikacijom krivičnog dela ministra policije koji pokušava da nam objasni da je u Mladenovcu izvršen terorizam, čoveka koji pokušava da biće krivičnog dela i akta terorizma kvalifikuje na način kako ga je kvalifikovao.

Ja neću ulaziti, jer građani to neće razumeti, ja nemam puno ni vremena da objašnjavam građanima, žao mi je što ste nas pre neki dan nazvali kvazi borcima protiv nasilja. Ovo što vi radite, evo, vidite, su kvazi poslanici. Ovo je kvazi politika, ovo je kvazi država. Vi zapravo ne radite ništa na sprečavanju tog nasilja, čak ga i pospešujete. A znate kakav je srpski narod? Ako jako dugo vršite nasilje nad njim, inat je ono što nas kvalifikuje i karakteriše. Inat je proradio i taj inat ćete videti u subotu 27. Hvala.

PREDSEDNIK: Reč ima Marijan Rističević.

MARIJAN RISTIČEVIĆ: Dame i gospodo, malo pre smo čuli prikrivenu pretnju – nešto ćemo videti u subotu.

Gledao sam „Žute patke“, „Jedan od pet miliona“, sada ih se valjda skupilo 619 miliona, gledao sam ja te blokade Gazele više puta, gledao sam njihovo nasilje, osetio sam njihovo nasilje, gledao sam kako čupaju ljude iz kola, tuku, uz povik – majku vam seljačku, itd.

Zašto ne blokiraju saobraćaj na Mostu na Adi? To je njihovo delo ili nedelo ili nedelo njihovog vođe? Zašto tamo ne blokiraju saobraćaj? Zašto najprometniju saobraćajnicu, međunarodni put, koridor, zašto to blokiraju? Zašto ne odu na Most na Adi, na to nedelo koje služi da se svojevremeno prevedu žedni preko vode i da neko popuni džepove. Zato što tamo moraju da se načekaju da neko naiđe u vršenju svojih krivičnih dela da nekog blokiraju i da mu spreče slobodu kretanja. Ja im preporučuju da odu tamo, zato što će izvršiti manje krivičnih dela, jer svako sprečavanje slobode kretanja, a ja sam to doživeo i ovde na parkingu, je krivično delo po članu 133. i kažnjivo do godinu dana zatvora. Ako radite blokadu međunarodnih saobraćajnica, član 290, to je krivično delo za koje je zaprećena kazna od tri godine zatvora. Ja ne razumem fakultetski obrazovane ljude koji se ponose time što su izvršili krivično delo.

Meni je žao zbog tragičnih događaja koji su se dogodili, ali morate da znate da put prema otvorenom društvu, skroz otvorenom društvu i slobodi izražava i informisanja na internetu može da bude bolan i mi smo to osetili ovih dana. Nema apsolutne bezbednosti, ima samo više nivoa bezbednosti. Mi treba da tražimo put da bude taj nivo bezbednosti najviši za naše građane, ali opet, apsolutne bezbednosti neće biti.

Ne možete sprečiti da se neko teoretski virtualno ne obrazuje na internetu. Kako ćete? Mora da mu uđete u glavu. Ne možete ulaziti u svačiju glavu, u svačiji stan, itd. Teoretska obuka potpomognuta nepažnjom roditelja koja je prerasla kasnije u krvavu praksu, teško je sprečiti, bilo gde u svetu, pa i u Srbiji. Ali, trgovina tugom i tuđim suzama je nešto što ja ne mogu da prihvatim.

Dame i gospodo, vi koji ste protiv nasilja, vaše pristalice kažu – je.. svoju mrtvu majku, gorećeš. Da li je to u redu? Jel to vaše nenasilje? Istog momenta imam da dođem da te oderem kao jarca. Jel to vaše nenasilje? E, tebe ćemo je…. na Terazijama, visićeš.

Idemo dalje, ovo je sve u poslednjih 30-ak časova. Kaže – da, pretim ti, jahaću te kao magare. Koliko trčiš na 100 metara? Sve ispod 15 sekundi biće loše po tebe. Verovatno onaj njihov trči ispod 15 sekundi. Crn ti barjak bio na vrhu kuće. J…. m… seljobersku. Crko dabogda, da i tvoja deca vide metak, majku ti j…. seljačku. Da ne čitam dalje. Ovo je priča o vašem nenasilju.

Ja se zalažem za ono za čega se založio Lutovac juče – da budemo svi jednaki pred zakonom. Zašto jedan legalni skup, po vama, treba da bude zabranjen, a nelegalno okupljanje na Gazeli sa blokadom i krivičnim delima da bude nešto ekstra, nešto elitno? Zašto? Zašto tražite da se zabrane legalni mediji u korist nelegalnih? Zašto tražite da se zabrane mediji? Valjda želite da vodite uređivačku politiku svih medija. Zašto tražite da se zabrane domaći u korist stranih? Zašto da se zabrane oni koji plaćaju sve takse u korist onih koji ne plaćaju ništa? Zašto da se zabrane oni koji imaju svoju uređivačku politiku u korist onih koji navodno uređivačku politiku donose u Luksemburgu? Kako mi to utičemo na slobodu medija, navodno nezavisnih a Šolakovih? Kako, kad oni tvrde da uređivačku politiku vode u Luksemburgu i da tamo donose odluke o programu? Kako mi to utičemo na uređivačku politiku?

Kako vas, bre, nije sramota da se zalažete za medije koji lažu da reemituju program. Pročitajte malo zakone, Zakon o elektronskim medijima, Konvenciju o prekograničnoj televiziji, koju smo potvrdili, pročitajte Zakon o oglašavanju. Sve i da je tačno da oni reemituju program, ovi Šolakovi, a to nije tačno, svi znate da je to na Novom Beogradu, ali sve i da je tačno, kaže Konvencija da televizije koje reemituju program, da taj reemitovani program sadržinski pretežno ili u potpunosti ne mogu namenjeni zemlji prijema, što se događa, jer se to smatra izbegavanjem jurisdikcije u zemlji prijema i zloupotrebom prava. Pročitajte i otvorite na Guglu Zakon o potvrđivanju Konvencije o prekograničnoj televiziji i to ćete naći tamo.

Takođe, u članu 27. piše da oni mogu da emituju samo izvorne reklame, one koje dolaze preko granice, a oni otimaju, iako ovde ne plaćaju ništa, nemaju pravo samim tim na reklame, na marketing, reklame medijima koji plaćaju sve i koji imaju pravo po zakonima da na marketinškom tržištu ostvaruju prihode. Nema nezavisnih medija bez prihoda, a vi ove legalne medije hoćete da ostavite bez prihoda, tako što Šolakovi nezavisni mediji koji, uzgred budi rečeno, zakazuju, učestvuju u organizaciji, suorganizatori ovih okupljanja koja su, po meni, nasilna, jer dolazi do masovnog kršenja Zakona o javnom okupljanju i masovnih krivičnih dela. Ako se skupi vas 10.000 na Gazeli, treba da znate, oni koji su bili u vojsci, da je to problem za bezbednost mosta, ali radi se o masovnom kršenju zakona, članova Krivičnog zakona.

Vi ste elita, vi sve možete. Vi ste narod, mi nismo narod. Mi smo deo naroda, vi ste deo naroda. Vi mislite da samo vi imate prava, a da mi svojih prava nismo vredni. Da vi imate pravo na javno okupljanje koje često nije zakonito, a da mi nemamo pravo na zakonito javno okupljanje, da se okupimo oko svojih vođa.

Kad smo kod vođa, družina se po vođi prepoznaje. Verovatno nas prepoznajete po predsedniku Republike Aleksandru Vučiću. Mi vas ne prepoznajemo više po Pekiću, po Mićunoviću, po Đinđiću. Mi vas prepoznajemo sad spram ovog lokatora NATO pakta. Kako je moralo kratak put od lokatora do blokatora? Veoma kratak put i vi se time ponosite.

Vi pričate o rijalitima. Ja sam bio u „Farmi“. Jedna trećina preko, mogu da kažem, takvih u tom rijalitiju nije bilo. Vi pričate da je nasilje vezano za rijaliti. Ja ću vam reći, ako nešto mrdne ispod ćebeta ili neko nekom u rijalitiju udari šamar, to je masovna osuda sa vaše strane. Da li to proizvodi nasilje? Možda. Ja vas pitam za holivudske filmove u našoj produkciji, a često ti finansira Filmski centar Srbije ili RTS ili „Telekom“. Ja vas pitam za seriju „Klan“. Ja vas pitam za onog Maraša iz „Južnog vetra“. Ja vas pitam – koliko ima eksplicitnih scena? Da li kad se neko svuče do pola u rijalitiju, to je gadost, a kad se neko svuče skroz ili do pola kao nekad Svetlana Bojković, kako se zvala, onda je to umetnost? Zašto je tamo neka ćuška u rijalitiju za vas… Možda i oni glume. Zašto je nasilje koje se prikazuje na RTS-u u serijama itd. umetnost? Zašto se onda mladi ne bi ugledali na onog Maraša koji je maltene pozitivan lik u nekim serijama itd. koje idu na RTS-u? Vama je, pre svega, do toga da kontrolišete medije, jer mislite da će se tako doći na vlast.

Dame i gospodo, sve je jasno. Da bi Srbiju neko srušio spolja, neko mora da im pomogne iznutra. Ja nisam taj, ja ne mogu, očigledno da vi možete. Srbiju ne može niko srušiti spolja dok im neko ne pomogne iznutra. Ali, nije samo rušenje vlasti, rušenje Srbije u pitanju i ne samo Srbije. U ovom trenutku vi, rušite i Republiku Srpsku i parče Srbije koje se zove Zajednica srpskih opština koju moramo da postignemo, da sutra kada se vratimo na Kosovo, a doći će dan da se vratimo, ja se molim Bogu i mislim da će on to dozvoliti, da to parče Srbije i parče srpskog stanovništava može da kaže - dobro nam se vratili.

Vi rušite i položaj Srba u Crnoj Gori i na Balkanu. Vi sve rušite u želji da dođete na vlast. Za vas je demokratija doći nasilno na vlast, a doći na izbore, izborima na vlast, e to je za vas diktatura. Pa, ne vlada onaj koga vi najviše volite, već onaj kome narod da najviše glasova, to treba da znate.

Nemojte da se poredite sa 5. oktobrom. Posle 5. oktobra su vladali oni koji su bili izabrani, a 5. oktobar se desio da se priznaju rezultati izbora, a vi govorite o nekom novom 5. oktobru da se ne priznaju rezultati izbora i da vi nasilno dođete na vlast.

Ja znam da strane službe, da su bogate službe koje u Srbiji očigledno kupuju neke jeftine ljude, ali se zalažem da ono što je rekao Lutovac, da zakon bude za svakoga zakon, to je rekao Valtazar Bogišić. On je juče rekao da zakon bude jednak za sve, ali prvi trči na „Gazelu“ da kriši zakon.

Dame i gospodo, Srbija je previše ozbiljna stvar da bi ponovo bila u vašim rukama. Ja nebranim vlast, ja branim državu, srpski narod i pravo da postoje. Hvala.

PREDSEDNIK: Hvala vam.

Idemo dalje.

Reč ima Dragana Rakić. Nije tu. Da, ništa novo, mada nije niko iz poslaničke grupe, da li je tako? Znači, možda su napustili ponovo sednicu, možda nisu?

Vladeta Janković?

(Ksenija Marković: Imaju konferenciju za medije, opozicija.)

Šta su, otišli na konferenciju za medije? Demokratska stranka cela? Dobro. I Vladeta Janković? Čekajte, kako opozicija, pa i vi ste tu iz te poslaničke grupe i vi ste tu? Dobro. Videćemo sada ko je ostao da govori kao što se prijavio.

Reč ima Nenad Tomašević. Izvolite.

NENAD TOMAŠEVIĆ: Hvala.

Evo, žao mi je što ministar Gašić nije tu, ali kolega iz policije je tu pa bih sa njim par stvari što se tiče struke ove vezano za naoružanje i to, ali naravno i sa predsednikom Vlade.

Suština je da pozdravljamo naravno ovu akciju prikupljanja nelegalnog naoružanja i da pozivamo građane da sve nelegalno naoružanje, pogotovo te duge cevi, minsko eksplozivna sredstva i sve ostalo, da to predaju. Moram vas podsetiti da nema potrebe da se toliko hvalite sa tim, jer to nije prvi put. Gospodin iz policije je tu, pa može da kaže da je to u Srbiji bilo već jedno tri-četiri puta te akcije prikupljanja nelegalnog naoružanja.

Zanima me, pošto ste svakodnevno, maltene, obično predsednik države, izlazio u javnost sa statistikom koliki je broj naoružanja prikupljen, da ako je moguće kažete mi koliko to iznosi u procentima ili po brojevima po regionima? Recimo, posebno me interesuje jug Srbije, opštine Bujanovac, Preševo, Novi Pazar, Sjenica, Tutin, čisto da znamo?

Strana statistika, čitao sam nedavno, mislim da je radio „Slobodna Evropa“ izašla sa tim, nas prikazuje, naravno sve što dolazi sa Zapada uzimamo sa rezervom, jer oni su skloni da nas blate po svemu tome, da smo među najgorima po pitanju broja naoružanja po glavi stanovnika.

Nisam video u tom društvu Hrvatsku, BiH, nisam video Makedoniju, Tursku, Francusku, tek Albaniju. Znamo, naročito oni malo stariji koji se sećaju 1995. godine u Albaniji kada je bila tzv. „revolucija“, kada su upali u vojna skladišta i uzeli sve dugo naoružanje, minsko eksplozivna sredstva. Nažalost, veliki deo tog naoružanja prelio se na Kosovo i Metohiju i na današnji jug Srbije, takođe Preševo, Bujanovac, Medveđu, gde smo imali takođe onaj tzv. „ustanak“ 2000. godine.

Švajcarska, država koja svoje lično naoružanje svojih vojnika koji služe vojni rok drže kod kuće, bar je to bilo do nedavno, ispravićete me ako grešim. Šta želim sa tim da kažem? Želim da kažem da oružje samo po sebi nije ono koje je krivo. Naravno, oružje ne može samo da puca. Krivi su ljudi koji ga upotrebljavaju, odnosno koji ga zloupotrebljavaju.

Moram da podsetim da, recimo, država Island ima liberalan stav prema naoružanju, tako da njihovi građani mogu da imaju u posedu naoružanje o kojem mi možemo da sanjamo, recimo, a to je država sa jednom od najmanjih, ako ne i najmanjom stopom kriminaliteta na svetu.

Sa druge strane, recimo, država Meksiko, njihovi građani nemaju pravo apsolutno da imaju u posedu legalno naoružanje. U Meksiko Sitiju imate jednu prodavnicu naoružanja koja je pod kontrolom vojske, ali ih to ne sprečava, tako rigorozan zakon o naoružanju, da imaju jednu od najvećih stopa ubistava, čak mislim da imaju blizu 100 ubistava dnevno.

Zašto sve ovo govorim? Govorim zbog mera o kojima ste pričali i moratorijuma koji ćete da uvedete na dve godine na izdavanje zabrane za nabavku, legalnu nabavku naoružanja.

Podsetiću vas da na području PU Novog Sada više od tri godine nije izdata maltene ni jedna dozvola za nabavku naoružanja, pa to nije sprečilo da se u Novom Sadu dese neka ubistva, da li je tako?

Statistika kojom često pokušavamo da pokažemo nešto, naravno nema bolje nauke od nje za sada, što se tiče toga, egzaktne stvari, kaže da, malo sam istraživao, od 90 do 93% krivičnih dela se izvrši sa nelegalnim oružjem, ovim sada koje država uzima, što pohvaljujem. Sedam posto čak, što je po meni „nonsens“ sa službenim i samo od jedan do tri posto sa registrovanim.

Predsednik države u početku je najavio da će 90% oružja legalnog, za koje ljudi poseduju urednu dozvolu biti oduzeto na neki način, odnosno smanjeno. Ja pitam vas – kako? Koji će to kriterijumi biti po kojima će država da oduzima oružje od onih građana koji poseduju lično naoružanje za ličnu bezbednost, lovci, sportski strelci, da jednostavno nemaju ni jednu mrlju, nemaju ni jedno remećenje javnog reda i mira ili bilo šta na osnovu čega bi im neko oduzeo to oružje? Da li je to pretenciozna poruka predsednika države ili država zaista ima tu nameru da oduzima 90% legalnog oružja?

Mislim da pre svega treba malo pročešljati ta neka obezbeđenja koja često vidimo po Srbiji, legalna, nelegalna, sa džipovima, bez džipova, pa da vidimo kako ti pojedinci imaju mogućnost ne samo da drže, nego i da nose naoružanje? Naš zakon, postojeći, moram da kažem, u principu je dobar zakon, mogu da kažem odličan zakon, ali najveći problem tog zakona je to što se ne sprovodi, odnosno što država ne kontroliše sprovođenje ovog zakona.

Ukoliko se uvede moratorijum postoji opravdana bojazan da će se pojačati trgovina ilegalnim oružjem. Neki građani jednostavno žele da imaju oružje za ličnu bezbednost i možda će da pokušaju da ga nabave na crno.

Ono što je takođe važno, a to je da 146.000 ljudi radi u ovom sektoru oružja, municije, kaiševa, torbica, ranaca i sve prateće opreme. Svi ti ljudi će u toku dve godine moći da zatvore te svoje radnje i da ostanu na birou. Moramo voditi računa i naravno o tom aspektu.

Šta predlažemo? Pa, gospodo, primenite zakon, uvedite kontrolu, uvedite kontrolu propisanog držanja oružja. Znači, jasno je u zakonu da ovo oružje mora da bude državno u određenim zaključanim pretincima koji moraju da budu fiksirani, da bude oružje odvojeno od municije.

Ja imam u posedu legalno naoružanje i nikada za 20 godina nisam imao nijednu kontrolu provere od strane policije, da provere da li ja to oružje držim kako treba. To treba da se uvede.

Dalje, lekarski pregledi. Treba da se vodi računa da li su ti lekarski pregledi adekvatni ili dođete, platite i za 15 minuta završite lekarski preglede. Čemu će vam vađenje krvi da bi imali pravo da držite naoružanje?

Pojačajte lekarski pregled u smislu psihotestova, pojačajte psihotestove. Nemojte da se razgovor sa psihologom svodi - jesi loše sanjao, nisam, dobro, prošao si test, ali verujte mi to se radi ili tome slično. Čast onima koji rade pošteno svoj posao. Uvedite kontrolu i ovde.

Dalje, imamo formalne, teorijske i praktične ispite kod nabavke oružja. Verujte mi, mnogo tih potvrda možete i jednostavno platite taksu i dobijete.

Uvedite kontrolu da li šaljete pripadnike policije ili službenike države u streljačke klubove ili bilo gde gde se ovi ispiti održavaju da vide da li su to pravi ispiti, da će građanin da polaže ispit o rukovanju naoružanjem i o čuvanju i merama bezbednosti.

Dalje, a to ste već naveli i to pozdravljam, pooštrenje kazne i za nelegalno oružje. Ma nije dovoljno 15 godina, pooštrite još i sprovodite. Sudska praksa nek bude ako je od dve do 15 naše sudije izdaju dve godine. Zašto? Neka izda 10, 15. Šta je problem?

Na kraju, a pričao sam o tom pre nekoliko meseci, to je on što je po meni užasno i što otvara proces zloupotreba, a to je diskreciono pravo načelnika policijskih uprava da daju nabavne dozvole. Ukinite diskreciono pravo načelnicima policijskih uprava da daju nabavne dozvole. Šta će njima diskreciono pravo? Nisu oni ni psiholozi ni stručnjaci da da znaju da neko može ili ne može da ima to naoružanje.

Gospodo, primenjujte zakon onako kako je napisan i verujte mi da ćete ovaj procenat koji iznosi od 1% do 3% kriminala sa legalnim naoružanjem još da smanjite. Ne kažnjavajte ljude koji su pošteni i većina građana Srbije koje poseduju oružje ne zloupotrebljava. Primenite ove mere. To je ono što treba da radite. To je ono gde, neću se složiti sa predsednikom Vlade da je rekla da sistem nije zakazao, jeste u ovom delu kontrole zakone i primene tog zakona. Hvala lepo.

PREDSEDNIK: Reč ima predsednica Vlade Ana Brnabić.

ANA BRNABIĆ: Hvala vam.

Evo, reagovaću odmah zato što želim da vam odgovorim upravo na ovo poslednje. Pažljivo sam slušala sve što ste pričali i onda ste rekli – e, pa dobro sistem je ipak zakazao u vezi sa kontrolom. Kako da vam kažem, sve što ste vi rekli da mi treba da pooštrimo, ništa od toga ne bi sprečilo ovu tragediju, bukvalno ništa.

Molim vas da me pustite da govorim bez coktanja. Čini mi se da je makar kultura komunikacije da probamo toliko, nenasilna komunikacija.

U svakom slučaju, pogledajte ovako – vi kažete, koliko sam razumela, vi ste ipak negde protiv ove mere razoružavanja u smislu nelegalno jasno, legalno zašto oduzimati ljudima.

Ali, evo, pričam o tragediji u „Ribnikaru“. Taj čovek koji je imao legalno oružje nije imao nijednu jedinu mrlju. Dakle, ne postoji razlog zašto bi bilo kakvom kontrolom, bilo kakvim pooštravanjem njemu oduzeli svo oružje koje ima. Ugledni lekar. Mislim da je imao jedan saobraćajni prekršaj i to potpuno nešto benigno. Da li bi on prošao psihološke testove, koje kažete – uvedite redovno? Sve u redu. Pritom mislim da su tu vaši predlozi zaista za ozbiljno razmatranje. Mislim da su ozbiljni i odgovorni i svakako ćemo uzeti to.

Onda vi meni recite ovako – on bi to sve sigurno prošao, verujem, ne mogu da kažem sigurno, verujem, nisam stručna, ali po svemu što, je li, se vidi o njegovom životu i njegovom radu profesionalnom, svemu onome što je on profesionalno pokazao, ali da li onda treba da uvedemo psihološku procenu za sve ukućane koji kako tako nekako mogu da dođu do tog oružaj iako je legalno, nije na njihovo ime, jel onda i za maloletne?

Šta je sistem ovde mogao da uradi? Čovek se prijavio za oružje, prošao kontrole, dobio. Pogledali smo sve njegove relevantne podatke. Ne možete mu naći mrlju. Psihološke testove – u redu. Ko ste vi, odnosno mi kao država da podvrgnemo psihološkom testiranju njegovom maloletno sina? I kako to da sprečimo?

Pritom, sve da je držao, kaže držao je, sad ne mogu da ulazim u to, vodi se proces, najozbiljnije moguće – držao sam obezbeđeno, držao sam pod šifrom, držao sam odvojeno. Očigledno se nešto desilo.

Upravo u tom slučaju koji je proizveo ovaj najmonstruozniji zločin i najveću tragediju zato što je dete ubilo decu država apsolutno ništa nije mogla da uradi sve da je pooštrila sve te kontrole. Tu država reaguje time što apeluje, moli svoje građane da čak i oni, zahvaljujem se onima koji su imali i imaju legalno naoružanje i shvatili da šta god da uradite možda nije sasvim bezbedno imati naoružanje u kući, odlučili da vrate to državi, a ima ih mnogo i ja sam zamolila pripadnike MUP-a da mi daju najnovije informacije od jutros u sedam časova pa i po regionima, pa i po oblastima i upravnim okruzima.

Dakle, naš apel je da ljudi vrate i to legalno oružje koje imaju, za koje imaju dozvolu. Mi ćemo uraditi obavezni otkup. Mi ćemo njima to proceniti. Mi ćemo njima to platiti, ali znate kako, očigledno je da je čitava porodica bezbednija ako nema oružja u kući. Meni je očigledno.

Tako da zbog toga apeluje. Znate, šta će nekom, razumem lovce, zaista razumem i pokušavam da imam još više razumevanja i da razgovaramo sa njima, imali smo sastanak i videćemo dalje. Naravno, sagledaćemo i sve predloge koji dolaze od narodnih poslanika i to, ali znate, šta će nekom ko je lekar, profesor na univerzitetu, kako god, oružje u kući?

Predsednik Republike je imao zaista sasvim legitimnu jednu tezu, bojazan, gde je opet apelovao na građane, a to je pa čak i da se ne desi najgrublja zloupotreba, da ne uzme neko od ukućana, ne sazna na jedan ili drugi način šifru, otvori, spoji sa municijom, zamislite da se desi požar u kući. Konsekvence samo tog požara koji bi možda bio benigan u slučaju da imate oružje, municiju u kući mnogo su veće.

Tako da u tom smislu svaka vrsta bezbednosti se povećava ako ljudi predaju svoje oružje i još jednom apel je zbog toga. Mi ćemo pooštriti još dodatno kontrole, uredu, ali u stvari mislim apel čitavog društva da se razoružamo zato što ne možete da obezbedite, ne možete kao država da uđete, da testirate svakog od ukućana, posebno ne ako se radi o deci, maloletnim licima, posebno ne možete svakih šest meseci ili svakih godinu dana, i na kraju krajeva ko vam kaže da će i to da prevenira nešto. Jedini zaista, i što kaže narodni poslanik gospodin Rističević, ne postoji apsolutna bezbednost, ali ako nemamo oružje u kući, ako nemamo municiju u kući, bezbedniji ćemo biti svi.

Da, vi ste u pravu, zašto se toliko hvalimo oko ove akcije, opet ne hvalimo se oko ove akcije razoružavanja Srbije, svaki put se zahvaljujemo građanima zato što su oni pokazali odgovornost da daju svoje oružje i da prijave. Ja im se zahvaljujem još jednom. Zašto mislimo da je ova posebno uspešna? Pa, zato što jeste, zato što ni jedna druga nije bila ni upola uspešna. Poslednja koju smo imali je bila 2020. godine. Tokom prvog dana ove akcije prikupljeno više oružja i više municije nego u čitavoj toj akciji koja je trajala tri meseca samo prvog dana zato što su ljudi prepoznali da nismo bezbedni sa tim, da ne znamo da li će naša deca iz radoznalosti ovoga ili onoga možda potražiti to oružje i na kraju - .krajeva da će se desiti neka tragedija.

Mi smo do 24. maja do 7.00 časova ujutru, to je danas, ukupno prikupili 37.416 komada oružja, od toga 30.269 oružja, a 7.147 minsko-eksplozivnih sredstava i 1.504.652 komada municije.

U četiri akcije predaje oružja 2015, 2016, 2017. i 2020. godine je predato ukupno 3.881 komad oružja, tako da je dramatična, drastična razlika i ja zahvaljujem još jednom našim građanima koji su do te mere izašli u susret, prepoznali koliko je ovo važno za sve nas, za našu zemlju, za sve naše građane i zaista postupili onako izuzetno odgovorno.

Za moratorijum od dve godine i ta opasnost da će povećati trgovinu ilegalnim oružjem opet paralelno sa moratorijumom mi idemo da dramatično, drastično uvećane kazne za ilegalnu trgovinu, nošenje, posedovanje, držanje oružja, tako da verujem da ćemo to uspeti da preveniramo, ali opet sve te stvari će biti svakako i na javnoj raspravi i na kraju krajeva doći će u ovaj dom da se o njima raspravlja i da se ovde u stvari da finalna reč o tome kako će ti zakoni izgledati.

Vlada jeste za to i predložiće moratorijum, ali naravno svakako vi ste ti koji dajete poslednju reč o tome. Toliko o tome, ali želim još jednom ipak da vam se zahvalim na konstruktivnim predlozima, jer i ja ću se popodne javiti da kažem opet i po regionima ili ćemo vam dati izveštaj. Ako bih imala šta da zamerim ili da kažem da možda mislim da nije korektno svi treba da budemo povećanog senzibiliteta u ovim trenucima, a to je nekako zato što ste nabrojali one sredine gde posebno žive nacionalne manjine, da vas posebno zanima to, ali i narodni poslanik juče je upravo skrenuo pažnju na to i zamolio da se u tome takođe ne delimo i da u tom smislu ne izdvajamo te sredine iz bilo kog razloga, ne znam kakva vam je bila intencija, mislim da nije bila nikako negativna, ali eto samo toliko o tome.

I, sad kad sam se već javila da odgovorim i narodnoj poslanici koja nam je prebacila nešto što se meni zaista nikako nije svidelo i nikako ne mislim da je to poziv na nasilje, a učestvuje u ovoj čitavoj kampanji i protestima protiv nasilja. Ona kaže da je sve ovo, ovih poslednjih četiri dana, koliko ja sedim ovde i većina vas, ne od onih, ne većina od onih koji su zahtevali ovu sednicu i tražili ovaj izveštaj, kaže to je i citiram – sve ovo je šarada u cilju zadovoljenja sopstvenih potreba vlasti. Ja građane Republike Srbije koji prate ovu sednicu Skupštine želim da obavestim da ovo niti je šarada, upravo suprotno mislim da je jedna od najozbiljnijih sednica koje smo imali u poslednje vreme, niti u cilju zadovoljenja sopstvenih potreba vlasti zato što vlast nije zahtevala ovu sednicu, opozicija je zahtevala ovu sednicu. Poslanici dela opozicije, njih 84, iz devet poslaničkih grupa uključujući i poslaničku grupu iz koje dolazi ta narodna poslanica su 8. maja, kao predmet zahtevali da se hitno sazove sednica Narodne skupštine i zahtevali izveštaj od strane Vlade Republike Srbije o bezbednosnoj situaciji u Srbiji nastaloj nakon masovnih ubistava u OŠ „Vladislav Ribnikar“ i na teritoriji Smedereva i Mladenovca u Malom Orašju i Duboni.

Mi smo se naravno odazvali na taj poziv i sednica je zakazana sa tim dnevnim redom, tako da mi zaista niti smo imali sopstvene potrebe u vezi sa ovim tragičnim događajima i ovim užasnim nepojmljivim zločinima, niti smo želeli da ih zadovoljimo ovom sednicom. Ovde smo zato što su nas oni pozvali, oni nisu tu, upravo ova narodna poslanica koja je u stvari svima nama valjda u vlasti, to zamerila. Dakle, mi smo ovde po pozivu. Tražen je izveštaj, mi smo izveštaj dali. Došla sam ovde, predstavila izveštaj, četiri dana sedim ovde. Paralelno radim na svim onim stvarima koji su tekući poslovi, koji se tiču upravo ove dve tragedije, odnosno užasnih zločina, ali je to osećaj da ja moram da budem ovde tokom čitave ove rasprave. Oni koji su tražili nisu.

Opet sam čula da prestanemo da pričamo o bilo čemu što ima veze sa izborima. Ja to nikako ne mogu da shvatim. Traže određeni narodni poslanici i traže određeni ljudi koji protestuju na ulicama političku odgovornost. Ako pričate o političkoj odgovornosti i tome da mi ne bežimo od političke odgovornosti, vi onda neophodno u jednom ja mislim demokratskom društvu na kraju krajeva dođete do priče o izborima. Jer, ako smo mi svi odgovorni i treba da se menja vlast, ona se menja na izborima. Tako da mislim da je neodvojivo da pričate o političkoj odgovornosti, a da ne želite da pričate o izborima. Ne znam kako to izgleda, ali nažalost poštovani građani Republike Srbije, ja ovde ni nemam sa kim da debatujem zato oni koji govore o dijalogu su došli, rekli šta imaju i odmah izašli iz ove sale. Toliko ih zanima dijalog i toliko ih zanima debata i toliko i zanima da mi zajedno ovde pričamo o tome šta treba dodatno uraditi. Toliko ih čak zanima odgovor na pitanje koje su mi postavili, na probleme ili zamerke koje su imali. Dakle, odmah su izašli.

I konačno na kraju, jedino na kraju što sam čula, kao zaključak tog nastupa, valjda protiv nasilja, je – u inat se vidimo u subotu. Pa šta ćemo mi sada da se inatimo jedni drugima? I to je razum, jel? To je toliko prekopotreban razum koji nam je potreban u ovom trenutku. Inat. Vi ćete u inat da se pojavite. A šta će onda neki drugi ljudi, onda u inat da se pojave? Ne, ja pozivam na razum, pozivam na dijalog. Ovde sam četiri dana da debatujem, da razgovaram, da suočavamo mišljenja i, okej, na kraju krajeva, u ovom slučaju nemam s kim, zato što su rekli šta su imali i napustili salu Doma Narodne skupštine. Hvala vam.

PREDSEDNIK: Povreda Poslovnika.

MARINIKA TEPIĆ: Zahvaljujem.

Smatram da ste povredili član 27, po kome ste dužni da se starate o primeni ovog Poslovnika. Trebalo je odmah da prekinete predsednicu Vlade i da joj ukažete na to da se o redu na sednici u primeni Poslovnika starate vi, a ne predsednica Vlade. Tako može da se ponaša na sednicama Vlade, u svojoj stranci, a ovde ste za to zaduženi vi.

PREDSEDNIK: Ne, niko se ne stara o sprovođenju Poslovnika Narodne skupštine, ni u Vladi, ni na drugom mestu. To se radi samo u Narodnoj skupštini. Znate to.

MARINIKA TEPIĆ: A, vi ste to prekršili. Dozvolite da završim. Vi ste prekršili Poslovnik i dozvolili ste da uporno proziva nas narodne poslanike kada izađemo iz ove sale da održimo konferenciju za medije, zato što dozvoljavate predsednici Vlade da priča koliko god hoće i koliko god …

PREDSEDNIK: Ne. Pomoći ću vam, pošto niste bili tu, očigledno, pa i ne znate šta se desilo.

Dakle, narodni poslanici koji su govorili pre vas po prijavi za reč, obraćali su se predsednici Vlade, postavljali pitanja, neretko, kao što vam je dobro poznato, jer i u tome učestvujete lično, vrlo neprikladne komentare. Ali činjenica jeste da mnogi od njih trenutno u sali nisu. Iz kog razloga, niko od nas nije dužan da zna. Eto, to je sve što se desilo.

I šta treba sada?

(Marinika Tepić: Ne tražim da se glasa.)

Ne treba da se glasa? Hvala i na tome.

Pravo na repliku. Izvolite.

NENAD TOMAŠEVIĆ: Zahvaljujem, predsedniče.

Zahvaljujem se vama, predsedniče Vlade, na konkretnom odgovoru. Nismo se možda najbolje razumeli. Ovo po regionima zaista nema nikakvu lošu konotaciju, jer da imam nešto protiv bilo kojih nacionalnih manjina, spomenuo bih i sever, jug, svuda imamo nacionalne manjine, i među Bošnjacima imam vrlo dobrih prijatelja. Ali moram da podsetim da je to isti mentalitet, kao i ostalog našeg naroda dole na jugu, jel tako, pogotovo Novi Pazar i ovaj deo, i blizinu gde su se dešavala borbena ratna dejstva.

Zaboravili ste Kosovo i Metohiju, Bosnu i Hercegovinu, jug Srbije, gde smo imali oružanu pobunu. Prema tome, postoji verovatnoća da tamo ima veliki deo nelegalnog naoružanja, kao i u ostalim delovima Srbije, a onoliko koliko imam informacije, da je predaja naoružanja jako slaba, da ne kažem skoro ništa. Tako da vidimo kako će država da odreaguje na to preventivno, što se tiče toga.

Što se tiče ovog dela oko ove strašne tragedije koja se dogodila u školi, naravno, pričao sam i o tome, ali i o svim ostalim tragedijama, i u Mladenovcu i o svoj ovoj ostaloj preventivi, hteo sam da kažem da mora neko da bude kriv. Znači, ako je dete uzelo oružje, maloletno, nije moglo, naravno, da ima dozvolu, uzelo je od oca, koji to oružje nije adekvatno čuvao. To sada, da li je on imao šifru, nije, znalo dete šifru, to nema šta, on je kriv, završena priča. Dete je došlo u posed naoružanja.

Ono što je još gore, iako je ovo zlo, to je da je vodio to dete u streljanu, i to ne jednom, nego više puta. Ja sada ovde kažem, imam informacije, a to nadležne službe treba da provere, da ga je vodio u streljanu koja je pod kontrolom države. Neću da kažem koja institucija, da ne bih stvarao neku zabunu javnosti, ali u streljanu koja i te kako ima veze sa nekim od naših državnih službi. Hvala.

PREDSEDNIK: To je bilo dva minuta.

Sledeći prijavljeni je Milimir Vujadinović.

MILIMIR VUJADINOVIĆ: Hvala, predsedniče.

Uvažene kolege, poštovana premijerka i predstavnici Vlade Republike Srbije i uvaženi građani Republike Srbije, teške su ovo teme koje su danas pred nama i nismo mi kroz našu istoriju, izuzevši ono ratno doba koje nam ne manjka u istoriji, imali priliku da se često susrećemo sa ovakvim temama.

Stoga, svaka reč i svaki postupak koji učinimo mora biti dobro odmeren i dobro, odgovorno postupiti i prema reči i prema onome što je naše delo. Događaji koji su sabrani u ta dva, tri dana koja su najtragičnija u našoj novijoj istoriji, sami po sebi, pored toga što su doneli jednu bol i tugu, kako porodicama pre svega, onda i društvu celokupnom, doneli su i jednu dozu jeze, jer ako dublje razmislite o tome kako tako strašne stvari mogu da se dogode u tako kratkom periodu, onda je jasno da to izaziva jednu dozu one istinske, ljudske jeze.

Verujući sam čovek, baš kao i 90% građana Srbije, prema popisu, ne umanjujući ni važnost, ni značaj, ni vrednost onih koji to nisu. I baš kao verujući čovek, pored svega onoga što je izrečeno sa strane struke, nauke i raznih analiza, verujem da se ovde desilo nešto zlo i naopako, nešto mračno, što stoji naspram onoga što je sama vera i dobro u koje verujemo, i to ne samo mi koji pripadamo nekim zvaničnim religijama, jer u dobro veruju i oni ljudi koji zvanično nisu vernici u ovoj zemlji.

Malo je onih koji su sa tog aspekta pristupili ovoj stvari, a među prvima je bio srpski patrijarh gospodin Porfirije. Pozvao je odmah nakon toga na sabornost, na jedinstvo, na molitvu. Danas Srpska pravoslavna crkva i srpski patrijarh prolaze golgotu i raspeće zbog toga što su učinili tih dana. Ali to valjda i jeste uloga crkve.

Srpski patrijarh i Srpska pravoslavna crkva su na udaru vaših saboraca, poput Milovana Brkića, da, smešno vam je, poput Milovana Brkića, poput Marka Vidojkovića, iz koga ovih dana možete primetiti, a to će vam potvrditi svaki vernik ili iole crkven čovek, izlazi ništa drugo do satanski govor i jezik. Apsolutno ništa drugo. To su vaši saborci u stvarima koje činite. Smešno vam je, pa neka je. A mesto sa koga Marko Vidojković to čini je ništa drugo do propovedaonica ili, ako hoćete, i sam satanistički hram, a govorim o podkastu medija koji je vlasnik tog medija. Upravo oni su nastavak onog mraka i zla o kojem sam govorio na početku i koje je, po meni, i pored ostalih stvari, doprinelo tragediji i muci koja nam se desila.

Mi ćemo nastaviti da se borimo protiv tog bezumlja koje izlazi iz usta Marka Vidojkovića, iz usta Milovana Brkića i da stojimo uz našu crkvu moleći se Bogu da prekinu sa tim i da se urazume, a moleći se i za vas da takve ljude izbacite iz svog okruženja i da ih se odreknete. Uzevši u obzir ono što smo videli, teško će vam ići. No, dobro, pa ćemo sada o državi. Vi ste uvažena premijerka na čelu sa predsednikom, prosto sam morao da se osvrnem na ovu stranu, vi ste sa predsednikom kao država uradili ono što je u vašem domenu, baš na onaj način kao što je uradila crkva, što je u vašem domenu. Pozvali ste na mir, na jedinstvo, na sabornost i preduzimali mere. Te mere koje ste na inicijativu predsednika preduzimali odjeknule su širom sveta i Gardijan je govorio o tome da je samo dva dana nakon tragedije koja je šokirala Srbiju preduzete mere kakve nisu u Americi i nakon dvesta ubistava masovnih u 2023. godini i svet vam je to priznao.

Što se nas tiče kao država, uradili ste ono što je trebalo, baš na način kako je to radila crkva u njenom domenu i mnoge druge verske zajednice čiji značaj neću u svemu ovome da umanjim.

Šta ste uradili vi gospodo iz opozicije? Iskoristili ste i zloupotrebili muku i nevolju, empatiju i tugu i roditelja i ovog društva i krenuli na Srbiju. Za razliku od vas, mi to nikada nismo uradili.

Prvog aprila 2012. godine u Novom Sadu je na sličan način živote izgubilo, pa nisu deca, ali to su nečija deca i veoma mladi ljudi. Šest mladih ljudi je izgorelo u požaru u diskoteci 1. aprila 2012. godine. Izbori su bili 6. maja. Da li se sećate da smo mi zloupotrebili taj događaj da se sa vama obračunamo na izborima, a o vrlo malo razlike se razliku između tadašnja dva kandidata? Ne, nije nam palo napamet, ali to se vi, a ovo smo mi, mi nikada to ne bismo učinili. Vi, naravno uz osmeh. U redu je.

Na kraju, premijerka, ovde pre svega vama kažem i čestitam, već prvi dan kada ste ušli u ovaj parlament da govorimo o ovim temama, vrlo jasno ste rekli, da se ovde radi o pokušaju destabilizacije Srbije, a ovi događaji su samo nešto što je pokrenulo već spreman scenario. I, da su ti pokušaji destabilizacije Srbije kreirani negde u krugovima i centrima moći koji se nalaze van granica ove zemlje, a ovo ljudi su samo, ništa drugo do oruđe u rukama tih centara moći. Ja vam čestitam na tome što ste jasno i glasno izgovorili u ovoj Skupštini već prvog dana kada ste ušli ovde.

Mi ćemo bez obzira na to, naravno u svemu tome zloupotrebili su i pridružili su im se neki ljudi koji jesu iskreni i pošteni, uplašeni, sa najboljim namerama, ali koji su izmanipulisani i zavedeni sa njihove strane. Nažalost, postali su samo oruđe koje je u njihovim rukama i koje protiv Srbije koriste svakog vikenda, pa čujem da će i ovoga.

Na kraju, uvažena premijerka, i uvaženi članovi Vlade i draga Srbijo, mi ćemo nastaviti da se okupljamo oko onoga što je vama smešno, oko SPC i našeg patrijarha, oko predsednika države, oko srpske Vlade i oko naroda, koji će kao nikada do sada, i iz Srbije i iz regiona doći u Beograd preksutra veče na ovo mesto. Svakog dobronamernog čoveka pozivamo da ovde dođe. Vi i dalje nastavite da pozivate hrvatske odbornike iz Zagreba da vam pomažu.

Što se tiče vas iz policije, samo vas molim da ispitate postoji li mogućnost da ja poslanik ili bilo koji odbornik iz Srbije ode u Zagreb i blokira autoput, i kakve su konsekvence i postoji li mogućnost zabrane ulaska meni u tu zemlju.

S tim u vezi pozivam vas da svi dobronamerni dođete preksutra uveče ovde na ovo mesto, da se okupimo i pokažemo sabornost oko institucija koje sam rekao. Živela Srbija.

PREDSEDNIK: Zahvaljujem.

Određujem redovnu pauzu u trajanju od 60 minuta.

(Posle pauze)

PREDSEDNIK: Nastavljamo sa radom.

Reč ima Pavle Grbović.

PAVLE GRBOVIĆ: Zahvaljujem, predsedavajući.

Poštovani narodni poslanici, poštovana premijerko, članovi Vlade, želeo bih za početak da se obratim vama, gospođo Brnabić, pošto rekli ste pre pauze jednom kako vam je žao jer nemate sa kim da razgovarate i kako poslanici uglavnom ne slušaju odgovore koje im vi date na pitanja koja vam prethodno postave, tako da ja vam obećavam da ću zaista slušati sve ono što meni budete odgovorili na ova pitanja, jer ih smatram izuzetno važnim.

I, tako, prvo pitanje koje bih želeo da postavim vama jeste kako smo došli u situaciju i evo, 2023. godine je, bavimo se temama kojima se bavimo, nažalost smo u takvoj situaciji, a da u Srbiji još uvek nije usvojen Aleksin zakon.

Nije usvoje jedan predlog mera za suzbijanje i sprečavanje vršnjačkog nasilja u školama 2015. godine. Taj nacrt je sastavljen, osam godina ste imali i nisu usvojene te mere, pa vas pitam šta je tačno razlog što nije došlo do toga, da li to što niste imali većinu koju očigledno imate, da li to što nije postojala politička volja u okviru opozicije, pa evo pitam i svoje kolege da li postoji jedan čovek, jedan poslanik, jedan član opozicione organizacije koji ne bi glasao za takav zakon?

Ja ne želim uopšte da insinuiram šta je stvarni razlog toga. Želim da čujem odgovor od vas.

Drugo pitanje koje me interesuje jeste kako ste vi i vaše kolege svega nekoliko, tri ili četiri, sati nakon tragične nesreće u osnovnoj školi "Vladislav Ribnikar", nezapamćenoj do tada, verovatno ništa gore se u našoj zemlji se nije desilo, došli do zaključka da sistem nije zakazao, odnosno da li ste i ko je i kada uspeo da sprovede istragu, koja uključuje razgovore i sa roditeljima, i sa centrom za socijalni rad, i sa direktorkom škole, i sa psiholozima i sa pedagozima, sa nastavnim osobljem, sa razrednim starešinom? Da li je neko razgovarao sa tim ljudima pa da utvrdi da li u tom lancu su baš svi uradili svoj posao, pa da sistem nije zakazao?

Ne može sistem da se svede na to da li je policajac koji se tuda kreće to jutro došao do škole, razgovarao sa čuvarom, koji je takođe, nažalost, izgubio život i da onda kažete da je sve u redu.

Što se toga tiče, tu ne morate da mi date odgovor. Nije sprovedena takva istraga. Nije bilo moguće da se sprovede takva istraga, ali samo da se ne bi razgovaralo o eventualnoj nečijoj političkoj odgovornosti, vi ste izašli sa jednom uniformisanom porukom i svi ministri su toga dana ponavljali istu stvar, da sistem nije zakazao.

Sada, pazite, u danu kada se ne sistem, svet se srušio svima nama, kada kažem nama, tu podrazumevam i vas iz Vlade i nas sve ljude u ovoj zemlji, kad nam se svet srušio, vama je bilo najvažnije da kažete da je sistem izdržao i da se ne postavi pitanje bilo čije odgovornosti. E zbog toga su građani izašli na ulice. Ne zbog opozicije, zbog vas. Vi ste ih izveli.

Ja vas sada pitam kakav je to sistem u kom jedno dete ubija drugu decu? Kakav je to sistem u kom dvadesetjednogodišnji mladić, prethodno godinama zlostavlja i maltretira i zlostavlja svoje komšije, svoje prijatelje, vršnjake, životinje, nekažnjeno, što je gospodin Gašić i pročitao, kasnije uzme "kalašnjikov" i ubije osmoro mladih ljudi?

Kakav je to sistem u kom dete, devojčica od osam godina, polovinu svog života provede u kadi, a da centar za socijalni rad, koji se bavio slučajem tog deteta, zato što je to dete čiji su roditelji problematični roditelji, razvedeni roditelji, da se niko nije zapitao kako je moguće da to dete nije krenulo u školu? E, pa, vidite, sistem koji konstantno proizvodi takve nepravde, taj sistem mora da se menja, a ne da se brani, ali da bi se taj sistem menjao, moraju da se menjaju prvo oni koji tim sistemom upravljaju, a to ste vi i ako vas ovakve okolnosti i ova kriza ne podstiču da se menjate, da menjate svoj pristup i svoj pogled na život i na politiku Srbije, da menjate način na koji se obraćate ljudima, da menjamo medijsku scenu, da menjamo ovo društvo iz korena, onda će na to morati da vas primoraju građani koji su izašli na ulice da vas primoraju da se promenite ili, na kraju krajeva, da promene vas ukoliko budete zaista toliko otporni na sve jauke koje možete da čujete sa ulica.

Šta ti građani tamo traže? Oni traže da se konačno u ovoj zemlji princip „pa šta“ zameni principom političke odgovornosti. Nije slučajno da se traži odgovornost i ostavke Bratislava Gašića i Aleksandra Vulina, zato što su to dve osobe koje se poslednjih šest godina rotiraju na ključnim pozicijama u bezbednosnom sektoru Srbije i oni su odgovorni što je taj bezbednosni sistem danas urušen.

Građani na ulicama vam nude da zajednički izađemo iz ove krize, da se suprotstavimo i da se obračunamo sa onima koji su generatori nasilja u ovoj zemlji, koji jednako truju svu decu u ovoj Srbiji, ne samo decu onih koji glasaju za opozicione stranke, već i decu onih koji glasaju za stranke vlasti, da se obračunamo sa onim televizijama sa nacionalnom frekvencijom, poput „Pinka“ i „Hepija“ i onim tabloidima koji su bez našeg znanja i bez naše dozvole i protivno našoj volji u domove svakoga od nas kao heroje rijaliti programa doveli ljude koji su ubice, koji su drugim ljudima pucali u glavu, koji su doveli kriminalce koji su veći deo svog života proveli u zatvoru nego na slobodi, da im objašnjavaju kako da nekažnjeno ubiju drugo ljudsko biće, ali vi branite danas te televizije, vi ih ne date. Vama je važnije što su te televizije vaši propagandni centri i vidite da stotine hiljada ljudi demonstrira na ulicama, da se bore za promene ovog sistema.

Koji je vaš odgovor na to? Vi ih omalovažavate. Vi potcenjujete njihove zahteve. Vi se podsmevate. Ja vas pitam, predsednica ste Vlade, po Ustavu, to je najodgovornija funkcija u ovoj zemlji, šta ćete da radite sa tim građanima? Šta ćete da radite sa stotinama hiljada građana koji svake nedelje izlaze na ulice da se bore za neke promene u ovom društvu? Hoćete da zamenite narod? Hoćete neki bolji, lepši, pametniji, poslušniji narod? Hoćete da izbrišete te ljude iz registra građana Srbije i da kažemo - oni ne postoje? Hoćete li da se pravite da oni ne postoje, kao što ste se, nažalost, pravili da ne postoje one hrabre žene koje su pred vašom kancelarijom protestvovale protiv femicida?

Ja razumem vašu emociju prema nama i vaše nepoštovanje nas kao vaših političkih protivnika i da vi ne želite da razgovarate sa nama, ali zašto niste razgovarali sa tim ženama? Zašto neke od njih niste pozvali na razgovor? Zašto niste o njihovim zahtevima razgovarali? Zašto niste sproveli nešto od toga? Zašto niste ispunili obećanje koje ste i vi predsednik države dali roditeljima škole „Vladislav Ribnikar“?

Da li je tu gospodin Gašić? Nije. Možete vi da nam odgovorite, pošto ste vi pošto ste vi obećali, obećali ste da ćete ispuniti svih sedam zahteva. Ja vas sada pitam kako se zove osoba čija je odgovornost utvrđena i kako se zove osoba koja je sankcionisana zbog toga što je u javnost procureo snimak, odnosno fotografija spiska koji je maloletni ubica napravio na kom su imena i prezimena dece koja su tog dana trebala da budu likvidirana u toj školi? Ta deca i njihovi roditelji su iz medija saznali da su bili na spisku za odstrel. Ta slika je procurela iz istrage. Da li je neko zbog toga snosio odgovornost? Zbog čega ste obećali roditeljima nešto što na kraju nećete da ispunite?

Sada dolazimo u situaciju da u celoj ovoj društvenoj krizi, i političkoj i svakoj drugoj, imate dva odgovora na sve ovo. Prvi odgovor jeste kontra miting kao odgovor na miran i dostojanstven skup građana protiv nasilja.

Vi na to imate pravo, ja vam to ne sporim. Vi imate pravo na taj kontra miting. To nije dobro za ovo zemlju, nije dobro za ovo društvo, ali vi to pravo imate. Ali, postoje neke stvari na koje nemate pravo.

Vi nemate pravo da zloupotrebljavate javna preduzeća i da ljude koji su na ugovorima o privremenim i povremenim poslovima i ljudima koji su zaposleni na određeno vreme primoravate da dolaze na te skupove. Nemate pravo da zadržavate one ljude koji dođu na te skupove, da ih sprečavate da odu, kao što se desilo u Pančevu. Dakle, ne govorim ni o čemu što se nije desilo. Desilo se u Pančevu, imate snimak. Vaši aktivnosti su se protiv toga bunili.

Nema pravo generalni sekretar Vlade, Novak Nedić, da regrutuje kriminalce, batinaše i huligane da prete poljoprivrednicima koji protestuju. Nemate pravo da otkazujete ekskurzije deci u Srbiji da biste imali dovoljno autobusa da dovedete sve te ljude da kliču vođi. Nemate pravo na te stvari.

Onda, ne samo da to radite, onda vi dolazite sa vrhunskim političkim rešenjem koje predstavlja, u stvari, vrhunac vaše političke neodgovornosti, a to je da kažete – pa hajmo u ovakvim uslovima na izbore, u ovakvim okolnostima.

Svakog dana u Srbiji brojimo mrtve. Svakog dana imamo da je neko ubio ženu, da je neko ubio drugog mladića, da je juče dete od 13 godina nožem izbolo drugu mladu osobu. Ljudi se plaše da uđu na portale, jer ne znaju kakva će tragedija da ih zadesi, u ovakvim okolnostima. pa, šta je poenta tih izbora?

Jel poenta tih izbora da se poubijamo? Sa ovakvim medijima? Da damo „Pinku“ još jednu šansu da sprovodi kampanju dehumanizacije nekoga od političkih protivnika, pa da gledamo u kuglu da li će se pojaviti neko ko će tu kampanju dovršiti sa šest metaka u leđa? Jel to ideja? Jel to rade odgovorne vlasti i odgovorni ljudi?

Da, možemo da idemo na izbore, ali kada se stanje u ovoj zemlji unormali, kada se stanje u ovom društvu unormali, kad počnemo da razgovaramo kao normalni, civilizovani ljudi, kad budemo imali medije, a ne profesionalne trovačnice.

Odmah da vam kažem – građani koji su izašli napolje, oni nisu izašli da bi bilo ko od nas dobio jedan ili dva mandata više. Ja sam toga svestan. Oni su izašli zato što se bore za sistemske promene u ovom društvu. I oni će se za to izboriti. Vi kao predsednica Vlade, vi kao predstavnici vlasti možete u tome da im pomognete, ako imate znanje i savesti, ali u tome nećete moći da ih sprečite.

Građani su odlučni da posle ovoga ovako dalje više neće moći da funkcioniše i da izgleda sve to.

PREDSEDNIK: To je bilo kompletno vreme poslaničke grupe.

Reč ima predsednica Vlade.

ANA BRNABIĆ: Hvala vam.

Meni je zaista izuzetno žao što ste vi vaše vreme i vašu priliku iskoristili na ovaj način. Zaista mi je žao.

Moram da kažem, verovatno i dalje potpuno naivno, potpuno sam nešto drugo očekivala kao predsednica Vlade od vas, zato što uobičajeno umete da budete konstruktivni, pa i po najtežim temama i po najtežim pitanjima.

Žao mi je što ste vi upravo, upravo odlučili, svesno doneli odluku da politizujete ovu tragediju, da je zloupotrebite za politički obračun sa nekim sa kime se politički ne slažete, što je potpuno u redu. Naravno, demokratija, različite političke opcije, različite političke vrednosti, politički programi. Sve je u redu. Ali, da vam kažem šta nije u redu i šta se nigde nikada pre nije desilo, a to je da se politički obračun vodi na tome koliko je bilo teških ubistava, femicida, porodičnog nasilja, itd, nikada nigde. I svuda drugde u svetu su bile užasne tragedije. Bili su masovni zločini, bila su masovna ubistva. Jedino po čemu smo mi jedinstveni je da je to neka politička opcija iskoristila za politički obračun.

Vi mene opet dovodite u tu situaciju u kojoj se zaista osećam neljudski, ali moram, a to je da mi pričamo o tome kakva je situacija sada i zašto je nešto bolje društvo kada u tom društvu godišnje ubiju, na primer, u femicidu, porodičnom nasilju, 40 žena od onog društva kada su ih ubili 80 ili 90. Jel vi razumete kakva je to politička debata? Mislim da je 40 užasno mnogo, ali je upola manje nego što je bilo pre 10 ili 12 ili 13 godina. Ali, pre 10, 12 ili 13 godina to uopšte nije bila tema. Niko nije tada krivio čitav sistem za to. Pritom, tada nisu ni postojale ni radne grupe, nije ni postojalo to. Nisu ni postojali ovako rigorozni zakoni oko toga. Nije ni postojala takva svest javnosti u vezi sa tim.

Kako da vam kažem, ja to zaista ne želim da radim. Ja to radim poslednja tri i po dana. Hoćete li ponovo da vam čitam koliko je žena ubijeno u porodičnom nasilju od 2000. do 2012. godine? Pa, ne želim ni ja. Ali, šta vam to pokazuje? Da je tada sistem bio mnogo gori nego što je danas, pošto je danas mnogo manje ubijenih. To je vama politički sistem, to je vama pokazatelj da li u društvu sve ide na bolje ili sve ide na gore. Ako želite tako, pa i tu je manje ubijenih žena, ali i jedna žena je previše. I jedan muškarac je previše, da ne pričam za decu. Upravo zato se takve stvari ne koriste u političkoj borbi, zato što onda dolazimo do brojeva. Ljudi nisu brojevi.

Znate, šta hoćete da mi kažete – super, eto, užasan je sistem, ubijeno je 40 žena? Šta ja da kažem – bio je još gori kada je ubijeno 80? Vi hoćete takav dijalog. Vi mislite da je to za politički obračun.

Ali, ono što mi je važnije je – vi ste iskoristili sve svoje vreme. Vi meni niste dali, predložili ni jednu jedinu meru, nijednu meru. Vi meni niste rekli ili skrenuli pažnju kako mi možemo, na primer, da poboljšamo mere koje smo odmah doneli, zašto su te mere dobre, u kom segmentu su dobre, u kom nisu, zašto nisu dobre, šta treba da menjamo. Ne, iskoristili ste sve svoje vreme za politički obračun govoreći o tome da se zbog nas otkazuju ekskurzije. Zamislite koliko je to niska politička manipulacija. Meni je to zaista, nekako potpuno mi ne liči na vas.

Evo, moram da priznam, zaista sam spremna na sve, evo na ovo nisam bila spremna. Da mi vi kažete da mi otkazujemo ekskurziju. Prvo je laž, a drugo…

(Narodni poslanici opozicije dobacuju iz klupa.)

PREDSEDNIK: Bez dobacivanja iz klupa.

ANA BRNABIĆ: Ali, zamislite sada, igrom slučaja, to tako se desi obično kad sudbina hoće, pa onda istina se poigra sa svima nama. Evo, kada ste blokirali da li je bila Gazela ili Koridor 10, svejedno, neki međunarodni putni pravac, poslednji put, bila je prelepa jedna emotivna, topla priča na jednom od tajkunskih medija o tome kako autobus pun dece sa ekskurzije nije mogao da prođe i nisu mogli da se vrate sa ekskurzije. I ta deca su izašla iz autobusa i pozdravila demonstrante. Topla ljudska priča. Eto, ta deca nisu mogla da se vrate sa ekskurzije, zato što su neki drugi ljudi odlučili da oni tuda ne mogu da prođu, eto tako odlučili, može im se. Ali, to nije strašno. Od toga su napravili toplu ljudsku priču.

Ali, ako je moguće jedan autobus koji je možda bio namenjen za jednu ekskurziju sada uzet ili će poslužiti da neki ljudi dođu na jedan skup koji je valjda, kako da vam kažem, pa ravnopravan sa svim skupovima koje vi organizujete. Ne znam zašto je toliki problem taj jedan skup kada imate skupove svake nedelje? I šta je problem?

(Narodni poslanici opozicije dobacuju iz klupa.)

PREDSEDNIK: Manojlović, Parlić, Milošević i ostali, minimum pristojnosti pokažite.

ANA BRNABIĆ: To je onda strašno.

Eto, sad dolazimo i upravo neverovatno do primera ekskurzija. Deca ne mogu da se vrate sa ekskurzije zato što je neko blokirao putne pravce, mnogo lepa topla ljudska priča, sve je bilo divno. Ta deca su se veselila što ne mogu da se vrate svojim kućama. Ta deca su bila presrećna što su ih zaustavili i blokirali i što njihov autobus nije mogao da prođe. Nisu bila ni umorna, nisu bila ni gladna. Nisu ni želela preterano valjda da vide svoje roditelje. Ne, oni su želeli i bili presrećni što je neko zaustavio njihov autobus kojim su se vraćali sa ekskurzije. Fenomenalno. Jel vi vidite tu paralelnu stvarnost? Jel vidite tu ono o čemu sam vam pričala vrzino kolo ludila u koje mi ulazimo ovde?

Ponovo, evo vam upravo, to je opet zloupotreba javnih preduzeća i primoravanje ljudi da dolaze na skupove. Dakle, neverovatan strah od tog skupa koji je skup ujedinjenja, „Srbija nade“. Šta je problem jedan skup? Vi ćete sutradan imati drugi skup. Niko vam nije rekao nemojte da dolazite na skup. Ljudi, dođite na skup. Šta je problem, ovo je demokratska država. Vi imate pravo na jedan skup, mi imamo pravo na drugi skup, nije kontramiting.

(Narodni poslanici opozicije dobacuju.)

PREDSEDNIK: Manojlović, treći put.

ANA BRANABIĆ: Svako ima pravo da izađe, ako želi da izađe i da pokaže neko svoje uverenje, neku svoju emociju.

(Narodni poslanici opozicije dobacuju.)

PREDSEDNIK: Manojlović, četvrti put.

ANA BRNABIĆ: Pre nekoliko dana sam odjednom u svim tim natpisima u tajkunskim medijima i na društvenim mrežama oko toga kako se ljudi teraju, primoravaju, maltretiraju, ucenjuju, na N1, opet predivan jedan tekst, neke gospođe Ranke, mislim da se zove, koja je rekla, ona radi valjda u Gerontološkom centu Subotica, rekla je – ljudi, ne morate da idete ništa vam se neće desiti, evo, pogledajte, ništa vam se neće desiti, ja sam bila pozvana, nisam otišla na jedan od mitinga i evo i dalje radim u Gerontološkom centru Subotica…

(Narodni poslanici opozicije dobacuju.)

PREDSEDNIK: Milošević, treći put.

Možete li da ne vičete, da ne dobacujete sa mesta ceo dan?

ANA BRNABIĆ: …čak imam divan odnos sa mojom direktorkom. Ta žena i dan danas radi u Gerontološkom centru Subotica.

Imate poljoprivrednika koji radi u gradskoj upravi Novog Sada, pa su takođe blokirali ulice, pa i dalje rade u gradskoj upravi Novog Sada i išli su na protest. Išli su na svaki protest i, ne samo da su išli na svaki protest, imali su i svoje proteste protiv vlasti i dalje rade u gradskoj upravi Novog Sada.

Ne znam zaista šta želite da kažete - da smeju ili da ne smeju, jesu li ucenjeni ili nisu ucenjeni. Ljudi, poslušajte Ranku, pogledajte N1, ako im verujete. Ranka je rekla da vam se ništa neće desiti.

(Narodni poslanici opozicije dobacuju.)

PREDSEDNIK: Manojlović, šta je sa vama? Ne možete dva minuta da se kontrolišete. Dva minuta je previše.

ANA BRNABIĆ: Pričamo o dehumanizaciji političkih protivnika na „Pinku“. Trudiću se da skratim. Dehumanizacija političkih protivnika na „Pinku“, pa znate šta, u odnosu na dehumanizaciju političkih protivnika na N1 ili „Nova S“, „Pink“ ne može da se poredi.

Mislim da u istoriji politike niko nije doživeo ono što je doživeo Aleksandar Vučić. Čitav jedan serijal, dokumentarni, „Vladalac“ je samo i isključivo o Aleksandru Vučiću. Imate čitav serijal gde su se okupili neki ljudi i jedino što govore jesu uvrede na račun Aleksandra Vučića – bolestan, zao, negativno rođen. Četrdeset jedan je bio. Čitala sam sve epitete koje ste mu dali. To je istraživačko novinarstvo. To je analitičko novinarstvo. To je mnogo lepo, ali je „Pink“ katastrofa.

Mnogo je lepo kada imate na tim televizijama ljude koje nas nazivaju najstrašnijim mogućim imenima, hajde sad da ne pričam kako mene sve zovu, i svi vi gostujete u njihovim emisijama. Tu mislim na Vidojkovića i Kulačina. Svi vi! Svi dođete, jedva čekate da vas pozovu, da vi dođete i da se smejete kad neko kaže – evo, ona premijerka „čale“, čime širite homofobiju, joj što je smešno, što je dobro, baš je super. To nije jezik nasilja, jel? To nisu uvrede, a da ne pričam o ovom ostalom gde se psuje i majka i otac Aleksandra Vučića. Gde se za najstrašnije žrtve nasilja kaže – e, donesite mi Goksija da ga pojedem.

Vi svi idete na te emisije. Vi svi učestvujete tamo i jedva čekate da vas pozovu, i slikate se, i selfi, i postujete, i sve je okej. Takva vrsta nasilja vam ne smeta. Ne kažete im nijednom – znate šta, možda ste malo preterali. Trebalo je tri i po dana da ja ovde molim da neko osudi od vas boraca protiv nasilja izjave Jove Bakića. Danas smo došli do toga. Jel nam treba četiri dana debate da osudite svaku izjavu protiv nasilja?

Dehumanizacija političkih protivnika zaista, opet, sa televizije gde sam ja bila jedan od heroja u serijalu „Junaci doba zlog“, a politikom se bavim od 2016. godine. Nikad pre toga se nisam bavila politikom, pa je valjda zlo doba od 2016. godine takvo da sam zaslužila sopstveni serijal gde je vaš kolega mene nazvao „čuvarem logora u Nacističkoj Nemačkoj“ i niko od vas se nije oglasio tim povodom. To nije dehumanizacija? Jel to bilo na „Pinku“? Ne, nije bilo na „Pinku“. „Vladalac“, „Junaci doba zlog“, „Decenija AV vlasti“, „Dobar, loš, zao“ – to je sve ili na N1 ili „Nova S“. Vama ne deluje to kao dehumanizacija. Vi mislite da se odlično oseća Aleksandar Vučić kada mu psujete roditelje. Ne vi lično, nego te televizije i ti kanali, emisije u kojima rado gostujete. Jeste li nekad rekli da nije u redu?

Tako isto ja ne branim „Pink“ i „Hepi“, niti imam pravo, niti imam potrebu, niti imam bilo kakve ingerencije da branim televizije. Ja samo tražim malo objektivnosti i malo iskrenosti. Jel to što bi vi zamerili „Pinku“… Kada sto puta gore uradi N1, vi ne kažete šta su strašno uradili, nego kažete – ua „Pink“. Kada nešto uradi „Hepi“, a sto puta gore uradi „Nova“, jel kažete nešto za tu „Novu“? Čekajte, u ovoj najgoroj tragediji, recite mi ko je prvi objavio ime maloletnog monstruma koji je pobio tu decu, bez inicijala i sliku, nešto malo blurovanu. Jedan od tih drugih tajkunskih medija. Nije ni, kako vi kažete, ni „Pink“, ni „Hepi“, a nije ni „Informer“, nije ni „Alo“, nije ni „Srpski telegraf“, nisu svi ti koji vama smetaju, neki drugi, pa ne vidim da ste ga osudili. Ne verujem da ste pozvali da poštuju bilo kakav osnovni, bazični, etički koncept. To su dupli standardi i od vas, opet da kažem, nisam očekivala.

Ono što sam rekla da nemam sa kim da debatujem, pa odnosilo se, da ste bili tu, a niste bili tu, i pitanje je zašto niste bili tu, obzirom da ste me vi pozvali ovde i vi tražili izveštaj… Ja nisam ni na jedan sekund izašla odavde i nije kao da nam je preterano izazovno radno vreme ovih dana zato što počinjemo u deset, pa imamo pauzu od dva do tri, od tri do šest radimo, tako da nije baš potrebno da se izlazi iz ove sale. Potpuno je prirodno, mislim da bih bila odgovorna prema građanima da nismo izašli, da smo sedeli ovde i debatovali. Pričala sam o koleginici koja je iz poslaničke grupe koja je takođe tražila ovaj izveštaj, zvala nas ovde i izgovorila šta je izgovorila, ustala i otišla. Jel vi mislite da je to u redu? Vi ste makar ostali, svaka vam čast, da me saslušate. Sve je u redu. Hvala vam na tome.

Ja sam mislila da je to nekako, kako da vam kažem, osnova neke normalne ljudske komunikacije, ali sam ovde videla od određenih ljudi koji kažu da se bore protiv nasilja da su za jedno drugačije društvo, da to drugačije društvo i te vrednosti za njih izgledaju tako što uđete kada je vaše vreme u salu, ispričate šta želite da ispričate, kritikujete koga želite da kritikujete, na kojoj god osnovi želite da kritikujete, ugasite mikrofon, ustanete i izađete i više se nikad ne vratite. To je, je li, odgovor na bavljenje politikom. To je odgovorno prema građanima koji su vas birali. Ja ne verujem.

Što se Novaka Nedića tiče, da završim, čula sam zaista pet puta danas, ne bih vam odgovarala, trudila sam se da ne, ali vidim da ste uporni. Čak je i taj tabloid, koji je to objavio tu sliku, čak su i oni rekli – ne znamo odakle slika, ni šta je slika, ni ne znamo…

(Narodni poslanici opozicije dobacuju.)

…da li je bio snimak, svejedno, dakle, rekli su – niti znamo kada je napravljen, niti u vezi sa čime je napravljen, niti ko je na njemu, osim Novaka Nedića i zbog čega, čak su i oni to rekli.

PREDSEDNIK: Tepić, bez dobacivanja.

ANA BRNABIĆ: Pošto mi dobacujete oko toga da mi nešto jesmo ili nismo uradili i da ovo jeste ili niste, samo da vam dam jednu relevantnu informaciju za građane Srbije i da apelujem takođe da se to promeni, da bi mi mogli da postupamo lakše i brže.

Što se tiče Narodnih patrola i izjave o Iliji Vuksanoviću koji je oteo zastavu „Stop femicidu“ tokom održavanja javnog okupljanja 19. maja i napao devojku koja je držala tu zastavu, samo da vam kažem da policijskim službenicima pre, za vreme i nakon održavanja navedenog javnog okupljanja nije se obratilo ni jedno lice kao oštećeni po navedenom događaju. Mi smo obavestili sada nadležno Više javno tužilaštvo u Beogradu i rekli im, zamolili ih, da sami postupaju. Ali, nije bilo prijavljeno. Niko nije prijavio to nasilje koje je počinjeno na skupu protiv nasilja.

(Predsednik: Tepić, bez dobacivanja, treći put.)

Prekinuli ste me.

Dobro, rekla sam za Novaka Nedića.

Ono što mi je važno a tiče se Aleksinog zakona, većinu stvari predviđenih Aleksinim zakonom smo mi, ako niste znali, predložili, usvojili i prošli su ovu Narodnu skupštinu. Vi možete o tome da popričate sa ženom koja je lično napisala Aleksin zakon, ja mislim da se ona zove Dragana Ćorić. Mi smo tu usvojili čitav niz odredbi u okviru izmena i dopuna Zakona o obrazovanju i ostalih, mislim da ih je bilo tri ili četiri. Jedino što je ostalo neispunjeno je dečiji ombudsman. Žao mi je, ali vi čak nemate ni informaciju, što je opet izuzetno neodgovorno sa vaše strane. Ne moram ja da kažem da li imate ili nemate pa da vi kažete – nije baš tako. Pitajte tu ženu koja je to izjavila javno, pa da znate.

Da se ne igramo sa takvim stvarima, to su osetljive i ozbiljne stvari i potpuno je neodgovorno da na takve stvari reagujemo ovako politički, poluistinama i poluinformacijama. Ali, opet, na kraju krajeva, pa i vi ste poslanik. Evo, izvolite, predložite vi, predložite zakon o dečijem ombudsmanu. Predložite vi nešto što nismo usvojili, a kažem vam, najveći deo smo usvojili iz Aleksinog zakona, ne kroz poseban zakon nego kroz izmene i dopune nekih drugih relevantnih zakona koji se toga tiču, tako da smo i to više-manje završili.

Neću trošiti više vreme da vam ponovo objašnjavam na osnovu čega sam rekla da sistem nije zakazao, zato što mislim da svaki put kada to govorim opet nekako oživljavam tu tragediju. Govorila sam o tome ja mislim najmanje tri puta u poslednja tri dana. Da li me niste slušali, da li niste bili prisutni ili vas baš briga, ili vam je samo politička floskula da me napadnete zbog toga, u redu, svejedno. Ja sam vam objasnila.

Da vam kažem, ja sam takođe rekla, kao i predsednik Aleksandar Vučić, znate šta, da u tom slučaju sistem nije zakazao, ne da sistem nikada nije zakazao, zato što svaki sistem nekada zakaže, zato što sistem čine ljudi, to sam rekla prvi dan, i zato što svaki čovek nekada zakaže, zbog objektivnih okolnosti ili se jednostavno dese neke stvari, subjektivne okolnosti u životu te osobe.

Tako da da, svaki sistem nekada zakaže. U ovom slučaju nije. To je pokazao i centar za socijalni rad, to je pokazalo obezbeđenje u školi, prisustvo MUP, kontrole da li taj čovek ima legalno naoružanje, na osnovu čega je dobio dozvolu, da li ima neki prekršaj, da li je bilo vršnjačkog nasilja, a to mi je posebno važno da danas podvučem – nije bilo vršnjačkog nasilja nad tim maloletnim monstrumom. Nije bilo. Ta druga deca ni za šta nisu kriva. Tako da i to da kažete, da je bilo, pa da neko nešto nije preduzeo. Nije bilo vršnjačkog nasilja. Divno su ga prihvatili njegovi prijatelji i drugari, a tako se sve završilo.

Ja vas molim još jednom, zaista vas molim, nemojte da vodimo političku borbu oko broja ubijenih i broja mrtvih. To nijedna zemlja ne radi, to nijedan odgovoran političar ne radi nigde na svetu zato što ljudi nisu brojevi i zato što ne mogu da se valjam sa vama u toj kaljuzi gde ja kažem – dobro, 40 ili 43, a u vaše vreme je uvek bilo 80-89 ili preko 100. To je užasno prema tim žrtvama. Molim vas da ne radimo to. Hvala vam.

PREDSEDNIK: Hvala.

Reč ima Milorad Bojović.

MILORAD BOJOVIĆ: Hvala, uvaženi gospodine predsedniče Narodne skupštine.

Dame i gospodo narodni poslanici, poštovana premijerko, uvaženi ministri, oprostićete mi što neću umeti da govorim tako prefinjenim jezikom i biranim rečima kao dame i gospoda sa one druge strane sale, što ne negujem uzvišeni i sofisticirani stil govorništva kao oni. Moje skromno mišljenje je da nema te metafore, nema te retoričke figure koja može da iskaže tugu očeva i majki, braće i sestara, dece ubijene u osnovnoj školi „Vladislav Ribnikar“ i mladih u okolini Mladenovca.

Isto tako, mislim da ne treba, poput dama i gospode koji su tražili ovu sednicu, od tuge i nesreće iskivati priliku za sebičnu političku korist.

Kao i većina građana Srbije, voleo bih da je ova tema zaobišla Srbiju, da je ostala vest sa udaljenih meridijana koja zanima samo urednike koji smatraju da bezumni zločini privlače pažnju publike. Nažalost, porodice su zavijene u crno i Srbija je u šoku već 20 dana. Potreseni tugom, građani su sa pravom očekivali da ćemo temu zbog koje je ova sednica sazvana analizirati sa izuzetnim stepenom brige i smirenosti.

Naša zemlja je dovedena u jednu tešku situaciju koju je teško imenovati. Ova sednica je trebala da da odgovore, da da nove uvide, nove ishode, ali nije. Zahtev da se ova sednica održi došao je sa one druge strane.

Međutim, umesto predloga koji bi sadržao duh sveobuhvatne brige za društvo i koji je predložen iz načela čiste dobronamernosti, mi smo mogli da čujemo prekore, reči nipodaštavanja, zahteve i ultimatume. Sve što čujemo jeste jedan te isti poklič koji čujemo 11 godina – dole Vučić, dole „sendvičari“.

Dakle, umesto da se postave temelji međusobne uvaženosti, došlo je do ojačavanja grudobrana nepodnošljivosti. Umesto iskrene brige za društvo, ponuđena nam je nadmenost i za to nije odgovorna vladajuća većina. Ne postoji ni promil mogućnosti da se uspostavi dijalog razumevanja, ukoliko je jedna strana pod stalnom pretnjom i šikaniranjem, a ako druga strana u jednoj ruci drži Jevanđelje samilosti i saosećanja, a u drugoj ruci nosi bulu razdora, nosi ultimatum. Takva empatija je obmana, dame i gospodo. Takva empatija je marketinški trik i spin. To je smišljena diverzija da vlast ako prihvati jedan od zahteva bude predstavljena u javnosti kao slaba ili da bude prikazana kao bezosećajna, ukoliko se o neki od tih zahteva ogluši.

Šta može da uradi čovek koji je suočen sa ultimatumom? On ima dve mogućnosti – ili da ga odbaci ili da ga prihvati. To zna svako ko ultimatum ispostavlja. Mislim da nema nikoga u ovoj sali i da u to ne veruje ni jedan građanin Srbije da su oni koji su uspostavili ultimatum verovali da će Aleksandar Vučić i SNS i Vlada Srbije da takav ultimatum prihvate. Zašto je onda taj ultimatum ispostavljen?

Nameće se jedan logičan zaključak, da su zahtevi ispostavljeni pod pretpostavkom da će biti odbijeni, što implicira da su bili ispostavljeni kao izgovor za proteste.

Sve što smo čuli i ovde tokom četiri dana sednice i što smo čuli na ulici piše u knjigama Laša Sensena i Franka Furedija. Jedna knjiga se zove „Filozofija straha“, a od ovog Franka Furedija, britanskog sociologa „Politika straha“.

Ali, sve to piše i na još jednom mestu - u Priručniku za organizovanje nenasilnih protesta za svrgavanje vlasti, koja je objavljena na sajtu jedne ovdašnje organizacije, koja je učestvovala u svrgavanju nekoliko režima u Evropi i svetu.

Znate šta piše u tom Priručniku? Kaže – povod za proteste može biti događaj koji ima kapacitet da okupi veliki broj ljudi, samo ga pažljivo i pametno treba staviti u fokus najšire javnosti i treba ispostaviti zahteve po pravilu - ako ih prihvate kajaće se, ako ih odbiju kajaće se.

Dakle, svoj politički prosperitet oponenti vladajuće većine zasnivaju se na zastrašivanju građana parolama - ako SNS ostane na vlasti ništa neće da bude dobro, i nude im obmanu da ćemo odmah postati Finska ukoliko bi oni došli na vlast.

Međutim, nama istorija i to nedavna nudi drugačije uvide. Tokom Miloševićeve vladavine koristili su isti obrazac, tvrdili su da čim dođu na vlast Srbija će postati najbezbednija zemlja i biće najprosperitetnija zemlja. Umesto toga, Srbija je kada su došli na vlast došla nebezbednija, nego što je bila, što je stvarno bilo teško i postala je neprosperitetna u smislu - prodali smo sve što nismo trebali da prodamo, a mafija je zagospodarila Srbijom.

U to vreme oteto je i likvidirano je više ljudi nego tokom 90-ih godina i sada pazite, tvrde da je u to vreme sistem bio bolji, ali nam nisu ponudili nijedan dokaz koji to nedvosmisleno tvrdi.

Sada ne treba praviti bilijar zločina kada ih je bilo više, danas ili pre, ali ja hoću da dokažem jednu tendenciju. Ja ću govoriti samo o slučajevima koji sam pratio kao novinar i kasnije kao urednik.

U Futogu kod Novog Sada jedan čovek je 2001. godine usmrtio oca, majku, suprugu, jednog sina, a drugog sina je držao kao taoca šest sati. Niko od tadašnjih učesnika vlasti nije se zabrinuo za taj slučaj, nije izjavio saučešće, nije se uopšte interesovao šta će biti sa tim. Tadašnji ministar policije uopšte nije smatrao da treba da preuzme neku političku odgovornost.

Takođe sam pratio slučaj ubijenih gardista. Prema svedočenju oca od jednog od ubijenih ljudi rekao je da mu tadašnji predsednik Vlade nije izjavio saučešće.

Godine 2006. jedan student likvidirao je oca i majku i sada pazite to je prvi takav slučaj u Srbiji za koji se zna, ubio je oca i majku, jer je gledao jedan Holivudski film gde se dešavao jedan sličan zločin i zatim ih je raskomadao i razbacao po raznim kontejnerima u Novom Sadu. Tada se Srbija nije zgrožavala, tada nije tražena politička odgovornost. Tadašnji ministar policije opet nije smatrao da treba da se oglasi u javnosti.

Takođe sam pratio i slučaj stradalih vojnika na Pasuljanskim livadama i sada sve nije važno postavlja se pitanje šta je država kao sistem uradila posle svih ovih zločina koje sam ja pobrojao? Ništa.

Oni tvrde da sistem danas ne radi dobro. Ja ću vam dokazati nešto suprotno. Sistem nije mogao da zakaže zato što ne može da bude odgovorno celo društvo za akciju pojedinca. Kont i Dirken tvrde da društvo čine svi ljudi i sada ja pitam – da li se neko u ovoj sali oseća odgovorno za ono što je učinio Kosta Kecmanović ili što je učinio Uroš Blažić? Da li je te ljude vaspitavao i podsticao na zločin bilo ko od nas ovde? Ja mislim da nije. Isto tako smatram da za vaspitanje tih ljudi nije odgovorna ni Vlada Srbije, ni predsednik Srbije, ali isto tako smatram da nije odgovoran niko sa one strane sale, niko iz opozicije. Odgovorni su njihovi roditelji. Sve što su ti ljudi hteli da postanu, a nisu, njihova je odgovornost i sve što su postali njihov je greh.

Ne možemo danas da krivimo nikoga zato što su učinili pojedinci, ali možemo da proverimo šta smo uradili. Mere koje je Vlada donela su da se oduzmu sva nelegalna oružja, da se izvrši revizija dozvola za nošenje oružja, da se zaposli 1.200 policajaca u školama, da se odobri zapošljavanje psihologa i pedagoga i da se spusti starosna granica za počinioce. To su mere koje su najvidljivije.

Zašto mislim da ne treba verovati damama i gospodi koji sede sa one druge strane sale da imaju dobre namere, da su imali dobre namere kada su sazivali ovu sednicu? Zato što na kraju tog njihovog zahteva stoji lični interes, a Aristotel u "Nikomahova etika" da je istinska dobronamernost samo ona koja ne očekuje i ne traži nikakvu nagradu.

Oni su ovde pred nama obelodanili da traže da ministar policije podnese ostavku, da šef BIA podnese ostavku i da će to onda unaprediti sistem bezbednosti. Ja mislim da neće.

Imam neke predloge u smislu šta bi moglo da se uradi da nam se ovakve stvari ne dešavaju. Mislim da treba izmeniti neke odredbe Zakona o porodici, donetog 2005. godine, koji je od roditelja načinio robove, a decu pretvorio u bogove, koji je nastavnom osoblju oduzeo autoritet i takođe predlažem da se kao mera unapređenja Interneta, jer Internet je nemoguće zabraniti i teško je ograničiti nivo dostignutih demokratskih prava, ali mi možemo da učinimo nešto što je jako važno. Možemo da digitalizujemo sve vrednosti, sve knjige, pošto je to važno, pošto naša deca svoj život provode na mobilnom telefonu, ne treba im dopustiti da Internet uređuje šta će oni da čitaju. Mi možemo da se potrudimo kao društvo da sve što nam je važno, svaku knjigu, svaki naučni rad, svako filozofsko delo digitalizujemo u skladu sa zakonom, postavimo ga na Internet i omogućimo da ga oni na svom mobilnom telefonu pročitaju, jer znate šta? To je istraživanje pokazalo, deca ne žele da idu u biblioteke, deca ne žele da idu u čitaonice. Ova stvar je njihova biblioteka.

Zato treba da učinimo da telefon prestane da bude mesto gde se igraju nasilne igrice i gde se gledaju nasilni sadržaji kojima se niko ne bavi, nego da postane Gunternbergova galaksija onako kako ju je video Makluan, da postane Aleksandrijska biblioteka novih generacija. Na taj način, dame i gospodo, treba misliti o budućnosti.

Ne može mera naše prošlosti da bude garancija budućnosti naše dece. Ne možemo da ignorišemo da Internet postoji, da mobilni telefoni postoje, ali možemo da pomognemo da u te mobilne telefone uđe nešto što će deci pomoći da budu bolja deca i što će dovesti do podizanja nivoa opšte kulture u društvu, da bi se izbegli ovakvi događaji.

U suprotnom, mi ćemo govoriti različitim jezicima, deca će ići jednim putem, mi ćemo ići drugim putem. Lično mislim da nikakvi protesti i nikakve ulične revolucije ne mogu promeniti tu činjenicu, a Tomas Pejn mudro kaže - narod je jedini izvor suvereniteta, a narod suverenitet prenosi na izborima, a ne na ulici. Hvala vam.

PREDSEDNIK: Hvala.

Reč ima Nenad Mitrović.

NENAD MITROVIĆ: Zahvaljujem.

Poštovane građanke i građani Republike Srbije, dame i gospodo narodni poslanici, u svojim govorima uvek sam se trudio da li na odborima ili ovde u plenumu da pored kritike upućene Vladi uvek dajem i predloge kako bi u datom trenutku se rešavali neki problemi. Tako će biti i danas.

Naime, odmah posle strašne tragedije u Osnovnoj školi "Vladislav Ribnikar" predsednik Republike, Aleksandar Vučić, na ko zna kojoj konferenciji za štampu je izneo 10 predloga kako treba smanjiti nasilje u Srbiji.

Pored oduzimanja i vraćanja oružja pod tačkom osam je predložio da se u srednjim školama uvede testiranje na narkotike i to u periodu na svakih šest meseci. Demokratska stranka se slaže da treba uvesti testiranje na narkotike. Međutim, treba to raditi sasvim drugačijim redom.

Mi, odnosno ja više nego ikada sam siguran da izvor svih problema u Srbiji se nalazi ovde u Skupštini, u Vladi Republike Srbije i u medijima.

Tako treba da krene i testiranje na narkotike od narodnih poslanika, preko Vlade Republike Srbije, do medija. Danas u Srbiji dva najopasnija zanimanja su političar i novinar i svi znate da danas svako može da bude i političar i novinar i iz toga potiču svi ovi problemi.

Posle testiranja 250 narodnih poslanika na narkotike, treba da pređemo na sve članove Vlade. Sećate se u vrlo skorijoj prošlosti, kako je policijski mađarski pas reagovao kada se sreo sa našim tadašnjim ministrom unutrašnjih poslova Aleksandrom Vulinom. Pas je bio izbezumljen. Svi Mađari nam se smeju i do dan danas sam čuo da pas nije uspeo da se oporavi od bolesti zavisnosti i trenutno se nalazi na lečenju u nekom životinjskom centru u Moskvi.

Dalje, posle političara treba da krenemo sa testiranjem članova svih javnih preduzeća i svih javnih ustanova, pogotovo treba testirati predsednika Privredne komore Marka Čadeža. Meni ne smeta što on lakira nokte, ali imam sumnju na njegovo ponašanje prilikom gostovanja na televiziji. Svi privrednici u Republici Srbiji plaćaju ogromne članarine Privrednoj komori Srbije i ne znam kako se taj novac troši.

Posle toga treba krenuti testiranje medija, kako štampanih tako i televizija, od vlasnika televizija, od Željka Mitrovića, preko Milomira Marića, pa sve do ovih, kako se zovu, tajkunskih, kako ih vi nazivate medija, kako se zove, Šolak. Ako ne možete da ga uhvatite i da ga testirate, raspišite poternicu preko Interpola, mislim da će vam ga Englezi rado izručiti.

Kada budemo završili ta testiranja, tek onda imamo pravo da pređemo na decu u srednjim školama. Dosta smo ih ponižavali, pa sada ličnim primerom kada budemo testirali sebe onda možemo da pređemo i na tu decu. Deci i u škole se ne šalje Kristijan Golubović, deci u školama se ne šalje Miša Vacić.

(Predsednik: To je bilo kompletno vreme poslaničke grupe.)

Deci u školama se šalje najbolji računari, pametne tablete, najbolje knjige, najbolji učitelji, profesori, nastavnici, koji će ih naučiti novim vrednostima, deci u škole se ne šalje policija, deci u školama ljubav kako bi ta deca…

(Isključen mikrofon.)

PREDSEDNIK: Kada vam kažem da je iskorišćeno kompletno vreme poslaničke grupe, to onda znači da dovršite rečenicu.

Samo moram da vam kažem, bez ulaženje u bilo šta dalje. Ta grupna zabava, to zasmejavanje i zajedničko smejanje je bilo najneprikladnije moguće što ste mogli da radite na ovoj sednici. Vi i oko vas, svi koji su se smejali. Čulo se i videlo u prenosu sve. Najneprikladnije što ste mogli da uradite sada i vi Milivojeviću, tako je, i vi i svi ostali.

Samo ne znam šta vam je smešno toliko. Šta vam je toliko smešno svima?

Povreda Poslovnika.

ĐORĐE KOMLENSKI: Zahvaljujem predsedniče.

Povredili ste član 107. i član 27. bez obzira na ovu vašu zakasnelu reakciju bili ste dužni da, obzirom na sva ova dešavanja i situaciju u kojoj se generalno u Srbiji i ovim tužnim danima nalazi, prekinete prethodnog govornika.

Da li će se raditi neka testiranja ili neće, o tome možemo da pričamo, šteta je samo što još niko nije izmislio blesimetar, jer da je dotični gospodin prošao kroz njega, a blesimetar bi eksplodirao na licu mesta. Hvala.

PREDSEDNIK: Dobro.

Videli ste, pokušao sam da ukažem na svu neprikladnost onoga što smo gledali, ali rekli smo to već pre nekoliko dana. Dakle, to ponašanje i ta slika koju pokazuju o sebi, to je slika koju su napravili sami i zbog toga nemaju šta da se žale sutra, zašto ih ljudi ne cene onoliko koliko ih ne cene, jer nisu ni zaslužili. Takvim, ovim ponašanjem apsolutno nisu zaslužili ništa.

Treba li da glasamo za 107. i član 27? Ne treba. Hvala.

Reč ima predsednica Vlade Ana Brnabić.

ANA BRNABIĆ: Ja ću bukvalno izgovoriti samo jednu rečenicu.

Poštovani građani i građanke Republike Srbije, sada ste imali prilike da čujete i vidite koliko ozbiljno se bave ovom temom i koliko im je do ovih stvari zaista stalo. Hvala.

PREDSEDNIK: Reč ima Uglješa Mrdić.

UGLjEŠA MRDIĆ: Zahvaljujem.

Uvaženi predsedavajući i gospodine Orliću, uvažena predsednice Vlade zajedno sa ministrima i državnim sekretarima prisutnim, uvažene kolege narodni poslanici i dragi građani Republike Srbije, ne pamtim da mi je teže bilo govoriti i na sednici Skupštine Srbije ili na bilo kojem javnom skupu, imajući u vidu na strašne tragedije koje su se dogodile počev od tragedije na Vračaru, na opštini na kojoj živim, u kojoj sam išao u školu i opštine iz koje dolazim i gde predstavljam i građane sa te opštine.

Mi danas ovde govorimo o izveštaju o bezbednosnoj situaciji u Srbiji, nastaloj nakon masovnih ubistava u OŠ „Vladislav Ribnikar“ na Vračaru, u Beogradu i na području Smedereva i Mladenovca, a svedoci smo kako ova opozicija preko puta zloupotrebljava ove strašne tragedije.

Mi danas u ovim teškim trenucima treba da, pored toga što smo svi, evo ovom prilikom da izjavim saučešće svim porodicama stradale dece i da poželim brz oporavak deci koja su ranjena i ovoj omladini koja je jedva preživela, što je izranjavana u Mladenovcu i u okolini Smedereva, imamo ogromne tragedije. U tim teškim trenucima i nadležne institucije, i rukovodioci tih institucija su smogli snage da odreaguju onako kako jedna država treba da odreaguje. Ovde smo imali prilike da čujemo iskrena izlaganja, državnička izlaganja i premijerke Ane Brnabić i prisutnih ministara. Čuli smo izveštaj od ministra Bratislava Gašića i ministarke Dane Grujići, čuli smo i ministre Maju Popović i Dariju Kisić i Nikolu Selakovića, ljudi su rekli ono što treba da kažu i što svako dobronameran u našoj Srbiji može da shvati, da državne institucije čine maksimumu ovim teškim trenucima, u ovoj najvećoj tragediji u novijoj istoriji koju Srbija pamti.

Mi ovde govorimo o danima o 3. i 4. maju i danima posle. Danima kada je Vračar plakao i još plače, kada je Beograd plakao i još plače, kada je Srbija plakala i još plače, a vi ovde preko puta iz opozicije pravite cirkus. Ništa vam nije sveto i zloupotrebljavate ove tragedije da napadate i predsednika Aleksandra Vučića i premijerku i prisutne ministre i da izmišljate razne gluposti, da lažete, da brukate i one birače koji su glasali za vas. Na sve to pokušavate da kontrolišete, upravljate masama ljudi, da zloupotrebite i one ljude koji su izašli na ulice da iskažu ne nekom nasilju i svemu ovome što se izdešavalo i taj deo naroda, a veliki deo naroda koji je izašao na protekle proteste, najveći broj naroda nije protiv Vučića i nije protiv ove vlasti i to ste zloupotrebili. Manipulišete i žrtvama i tragedijom. Sram vas bilo.

Neka su videli građani ko ste i šta ste. Nek su grani videli šta je alternativa ovoj ozbiljnoj i odgovornoj vlasti. Mi kada smo bili opozicija uvek smo se odgovorno ponašali. Da ne podsećam na događaje strašne, tragične koji su se dešavali u našoj istoriji, ali svakako do NATO agresije i stradanja Milice Rakić i oko 80 srpske dece na području Srbije, ovo što se dogodilo u maju je najveća tragedija u novijoj istoriji. Kada su se dešavali brojni zločini, o čemu su moje kolege govorile, niko nije optuživao vlast, nego smo svi zajedno gledali kao odgovorni ljudi na društveno političkoj sceni da damo svoj doprinos kako da se postupa i kako da se pomogne, jer nikom teže nego porodicama stradale dece.

Svaki dan prođem pored Osnovne škole „Vladislav Ribnikar“, ne mogu da dođem do Skupštine da ne prođem pored te škole. Kada vidite komšije, kada sretnete porodice ili prijatelje porodica stradale dece ili roditelje čija su deca svedoci ovih monstruoznih događaja, kada čujete njihov jecaj i suze, nikom ne pada na pamet da to upotrebljava u političke prilike, a to vama pada, e to govori o vama.

Bilo je strašnih zločina, ja se ne sećam da je opozicija tražila da se rasformira BIA ili MUP kada je bivši pripadnik RDB i BIA Vlada Rovčanin 2003. godine ubio četvoro svojih kolega i petog ranio i peti je preminuo nakon dvadesetak dana i još dvoje je ranjeno, niko tada nije tražio da se rasformira država Srbija i BIA.

Kada je mučki streljan bivši tada premijer Zoran Đinđić, ispred zgrade Vlade Srbije, vaš režim, bivši režim, a vi ste tada pripadali tom režimu, nisam primetio da je ministar unutrašnjih poslova, načelnik beogradske policije, načelnik kriminalističke policije podneo ostavku. Nisam primetio. Primetio sam da je tada savezni ministar unutrašnjih poslova postao premijer. Niste tada pokazali odgovornost, ali tada i mi koji smo bili u opoziciji nismo tražili da se ruši Srbija zbog tragedije.

Prema tome, apsolutno podržavam i premijerku i sve ministre koji su ovde danima sa nama i koji pokušavaju sa nama, pored toga što delimo tugu i bol, koja nije ni blizu bolu koji imaju porodice stradale dece i njihovi bliski srodnici, ali pokušavamo da pomognemo, pokušavamo da pošaljemo poruku da naše društvo shvati šta se dogodilo i da nadležne institucije podržimo i što se tiče daljih istraga i poslova.

I ovo kada govorimo o mitinzima i kontramitinzima, mi ne pravimo nikakav kontramiting. Mi nismo kao vi, mi ne zloupotrebljavamo ni tragedije, ništa. Mi samo želimo, ono što govorimo, i ono što najbolje radi naš predsednik, i naše stranke i naše Srbije, Aleksandar Vučić, kada govori o miru i stabilnosti i koji vodi Srbiju u mir i stabilnost.

Zato ovo priliku koristim da na kraju sve građane Srbije pozovem da dođemo u petak 26. maja ispred Doma Narodne skupštine, ispred ove divne institucije, i da na jednom skupu budućnosti, ujedinjenja, jedinstva i nade čujemo istorijski govor našeg predsednika Aleksandra Vučića u ovim teškim trenucima i da nastavimo da se svi zajedno borimo za Srbiju. Zahvaljujem.

PREDSEDNIK: Dobro.

Pošto je poslanička grupa Narodne stranke izvršila korekciju prijava za reč, sada reč ima Vladeta Janković, a smatraćemo da je bio pročitan Đorđe Stanković.

Izvolite.

VLADETA JANKOVIĆ: Zahvaljujem.

Naravno, ja ću govoriti o izveštaju i nastojaću da dam i konkretne primere, ali bih pre toga, s obzirom na posebne okolnosti pod kojima je ova sednica sazvana, hteo da se obratim vama lično, gospodine doktore Orliću.

Da li ste nas, niste, koliko ja znam, obavestili, da li ste u ime Narodne skupštine, 250 narodnih predstavnika, otišli da izjavite saučešće i upišete se u knjigu žalosti? Na to ćete mi odgovoriti pošto završim svoje izlaganje.

Sad se zadržavam na izveštaju.

Ona prva mera zaslužuje svako priznanje. Srbiju treba razoružati, osloboditi je ilegalnog oružja. Problem je, kako ja vidim stvar, preostao u legalnom oružju, jer mi se čini da postoji izvesna diskriminacija kada je reč o odnosu prema posednicima takvog oružja.

Podsećam vas da su očevi dvojice ovih nesrećnih ubica posedovali čitave arsenale oružja, da je otac ovog maloletnog ubice u „Ribnikaru“ bio, koliko ja znam, dosta blizak režimu, bio je državni sekretar Lončara u Ministarstvu zdravlja, iščezli ministar. Drugi otac je bio visoki oficir. I jedan i drugi su imali neverovatne količine krajnje opasnog oružja. Odgovornost za to, za odsustvo kontrole, mora na nekome počivati.

Druga mera koja se predložila, koju je predsednik predložio, takođe je vrlo umesna, to spuštanje granica odgovornosti sa 14 na 12 godina, i vrlo je dobro što je rekla premijerka da o tome treba da porazgovaraju i odluče stručnjaci.

Treće, međutim, što bih hteo da kažem, manje je pohvalno. Reč je o tome da se povećava represivni aparat preko svake razumne mere. Pored onih specijalaca koji su angažovani i čije angažovanje je u toku, sad se još 1.200 policajaca uvodi i to je nešto što ugrožava bezbednost u ovom društvu na paradoksalan način. Nemam vremena da o tome preciznije govorim i zato ću se na ovome zadržati.

Hteo bih da kažem i nešto o funkcionisanju, odnosno otkazivanju sistema, o čemu je predsednica Vlade potrošila bezbroj reči danas. Podsetiću vas da je pre samo dva ili tri dana Ministarstvo zdravlja, uz saglasnost i znanje Ministarstva prosvete, uputilo u „Ribnikar“ najosetljivijem trenutku stručnjaka, za koga kažu da je autentičan stručnjak, koji je toj deci puštao narodnu muziku i, što je za mene jezivo, prizivao sa njima duhove pobijenih prijatelja. To je nešto strašno i tu je očevidno sistem zakazao.

Hteo bih da kažem još i to da kada je reč o izražavanju saučešća, vrlo je lepo i dirljivo na svoj način što predsednik Republike odlazi sam u crkvu bez kamera, u tišini, pali sveće, to je sve lepo, ali mislim da mu je mesto, kao i vama, predsednice Vlade, bilo u dvorištu te škole i pred vratima te škole. Za to je trebalo izvesne fizičke hrabrosti, koja vam očevidno nedostaje, jer to bi bio malo rizičan poduhvat, ali trebalo je nekoga zagrliti tamo i uputiti neku toplu reč. Tamo je manje bezbedno nego u Lankaster hausu, ali trebalo je biti tamo, kao što je trebalo tamo da bude i predsednik Narodne skupštine, koji je, po Ustavu i po protokolu, druga ličnost u ovoj državi.

Najzad, moram da se zadržim na onome što je danas rečeno u vezi sa Jovom Bakićem. On je profesor Beogradskog univerziteta, kao što znate. Vi ste se, gospođo predsednice Vlade, obratili organima Beogradskog univerziteta, sa sugestijom da nešto tim povodom preduzmu, što se može tumačiti kao oduzimanje prava profesoru Bakiću da opšti sa studentima. Ja vas podsećam, on jeste rekao neke stvari za koje ja lično smatram da su ekstremne i neodmerene, i to otvoreno kažem, ali to je njegovo mišljenje. Vi kao vrhovni predstavnik izvršne vlasti, sa govornice vrhovnog doma zakonodavne vlasti nemate prava da se mešate u autonomiju univerziteta, razumite to.

Reći ću vam još samo nešto, ako je u rečima profesora Bakića bilo nešto što povlači krivičnu odgovornost, za to ima ko je nadležan. Tužilac bi trebalo time da se pozabavi. Ali o njegovom opstanku i kontaktu sa studentima može odlučivati samo univerzitet i niko druge. Znate, i tu ste dirnuli u košnicu. Ako bi studenti ustali u odbranu svog profesora, a to se dešavalo, podsetiću vas, 1998, 1999. godine, mene je vaš idejni vođa Šešelj i njegov prvi pomoćnik Aleksandar Vučić…

PREDSEDNIK: Iskoristili ste kompletno vreme poslaničke grupe.

VLADETA JANKOVIĆ: Ovu rečenicu neću da dovršim. Znaće ko treba da zna.

PREDSEDNIK: Šta se desilo? Završili ste? Nećete više? Dobro.

Što se tiče ovih stvari koje ste pomenuli, a pritom se obratili i meni, dve rečenice samo o tome koliko ste neinformisani šta je izrečeno u ime institucije i kada, da se pravimo da ne znate, da se pravimo da ste to sada pitali zato što stvarno ne znate. To će prvo da ide na obraz vama, zbog vašeg ponašanja, jer znate, da jeste izrečeno saučešće.

(Srđan Milivojević: To su već tri rečenice.)

Milivojeviću, vičite još malo da ljudi vide kako poštujete sve stradale, da je izrečeno u ime Narodne skupštine.

Vi to navodno ne znate?

A, u onom delu kada ulazite u lična pitanja, mogu samo da vam ponovim isto što sam rekao Siniši Kovačeviću, ta vrsta navodne radoznalosti je pokazatelj najžešćeg mogućeg nevaspitanja, ali ja ljudima u zrelim godinama na tu temu da govorim, nemam nameru, apsolutno nemam nameru i to je vaša slika. Vaša slika, pa mašite rukama koliko god hoćete.

Pravo na repliku, Milenko Jovanov.

MILENKO JOVANOV: Dakle, kao što vidite gospodine predsedniče Skupštine, poštovana predsednice Vlade, zatvorili smo krug. Dakle, krenuli smo od toga da su prećutkivali Jovu Bakića, pa su se odricali Jove Bakića, pa su se ogradili od Jove Bakića, pa su ga pripisali nama, a sada ga brane.

Dakle, kompletan krug je zatvoren, tako da Jovo Bakić ponovo može na „Utisak nedelje“ i ponovo da poziva na jurnjavu ulicama i bacanju u Savu i Dunav, a ne čudi me da ga brani upravo onaj koji se slatko cerekao dok smo govorili o tome juče, kako je napadnut Dejan Vuk Stanković, jer je u tome bilo nešto mnogo smešno.

Sa druge strane, apsolutno se ne može oceniti, dakle, ne može se kvalifikovati ta potreba da vi istražujete da li je neko išao ili nije išao, izjavio ili nije izjavio saučešće itd. Ta podlost da vi u jednoj rečenici kažete kako neko nije išao, a drugi eto išao, a kao nije išao sa kamerama, a mogao je kamere da vodi, a nije ih vodio itd. Pogledajte vi dokle to ide? Dakle, u istih pet minuta prekor predsedniku Skupštine i pitanje da li je uopšte išao, a onda onome ko je rekao da je išao i da se upisao, a kako to bez kamera itd.

Hajde saberite se više. Hajde saberite se ljudi više, ostavite se više tih stvari i na tome pokušavati da pravite političke poene, stvarno je jadno i bedno, pa čak i za nekoga ko je onako ponižavao građane, koji su građani Beograda, ali eto ne žive, zamislite u centru grada, nego u Borči ili u Marinkovoj Bari. Dakle, čak i takav neko, bi morao da se uzdrži od ovakvih stvari, jer iako je od licemera i megalicemera mnogo je. Hvala.

PREDSEDNIK: Ujedno da primetim da ste pokazali sa svoje strane veliki respekt za činjenicu da smo vam ponovo izašli u susret. Vi niste bili tu kada je bio na vas red da govorite. Pročitani ste, a zbog toga što niste bili tu, trebalo je prosto da nastavimo dalje, a onda ste došli da zamolite da ipak dobijete priliku da govorite i sada pokazali koliko to uvažavate, kao gest sa naše strane i pokazali koliko poštujete to što vam je neko izašao u susret ljudski.

Videli smo koliko je bilo šta ljudski moglo da se čuje malo pre od vas i svaka vam čast na tome, ali dobro je da i to Srbija vidi. Svako može da proveri da li je istina to što govorim, da li ste pročitan u prepodnevnom delu sednice, šta sam rekao pre nego što sam vam reč dao, a za šta ste vi to vreme iskoristili, neka vam je na čast. Još jednom i vašem vaspitanju.

Reč ima Dragan Jovanović.

Nije tu, idemo dalje.

Reč ima, Nada Macura. Izvolite.

NADA MACURA: Pre svega, moram da kažem da pozdravljam prvo predsednika Skupštine, ministre iz Vlade i svakako premijerku, Anu Brnabić i ono što mogu da kažem, to je da, obraćam se naravno i poslanicima i poštovanim građanima Republike Srbije.

Nesebičnu podršku dajem predsedniku Aleksandru Vučiću i svim merama donesenim od strane Vlade, na čelu sa premijerkom Anom Brnabić. Molim vas ako može samo malo tišine.

Naravno, ja sam pogledala ovaj izveštaj i zaista sam proučila i pre ovog masovnog krvoprolića i svakako moram da kažem i posle toga i vidim da je premijerka Ana Brnabić zaista detaljno sa Vladom proučila dešavanja pre i dešavanja posle. Baviću se prvom tačkom koja je, naravno, informacija o bezbednosti i ono što mogu da kažem, ja sam razmotrila bezbednost, odnosno bezbednost uopšte kao temu i sadašnja dešavanja u društvu. Obrazložiću i zbog čega.

Bezbednost u najopštijem smislu podrazumeva slobodu od straha, a mi smo ih imali zaista puno, sankcije, bombardovanje, poplave, korona i dalje bezbednost zavisi od pretnji i od fizičkog nasilja. Bezbednost uključuje i moralne i ideološke normative, elemente, nerazdvojno povezano sa državom i njenim vojnim sektorom, zahvata i socijalnu i političku sferu, odbrana od spoljnjeg napada, to je centralni problem, a može biti ugrožena i unutrašnjim potresima.

U nauci se razdvaja pojam bezbednosti države koju označavamo kao suverenitet i bezbednost društva, podrazumeva svest o pripadnosti zajednice. To su dva organizaciona centra bezbednosti. To kaže nauka, a šta je u realnom životu. Tragična dešavanja 3. i 4. maja 2023. godine sa 17 poginulih, uglavnom dece i omladine i 20 povređenih od kojih su uglavnom teška telesna povreda i jedna laka telesna povreda. Podele koje su usledile, protesti opozicije dok još nisu sahranjena deca i omladina tragično nastradala, tih dana, opozicija drži protest sa nazivom – Protiv nasilja. To je u stvari bio pokušaj psihološke destabilizacije društva.

Taj protest sa nazivom – Protiv nasilja, a sama vrši nasilje nad građanima Beograda i Srbije blokiranjem međunarodne saobraćajnice Gazela. Za takav protest imali su podršku svojih prijatelja iz Hrvatske i regiona koji zdušno prate dešavanja kod nas i iz ljubomorne, zbog napretka Srbije tobože čine dobro srpskom narodu podržavajući opoziciju kako bi u Srbiji bilo što gore, to bolje. Pravna država Srbija ne priznaje zahteve ulice što čini opozicija, već vlast dobijenu voljom naroda na izborima.

U ovom momentu naša sva pažnja je akcentovana na sigurnosti i bezbednosti dece, pored svih drugih bezbednosnih koje se podrazumevaju. Školsku decu treba zaštiti od nasilja bilo koje vrste, prvenstveno vršnjačkog nasilje, ataka sekti, crne magije i svega negativnog koje nam stiže, pod znakom navoda iz visoko razvijenih zemalja.

Školski policajac treba, pored ostalog, da bude i drug deci. Nakon svih nemilih dešavanja, ostavljena je mogućnost roditeljima i deci da se opredele da li dolaze u školu ili ne.

Prvog dana ponovnog polaska, u ponedeljak, 22.5.2023. godine, u školu „Vladislav Ribnikar“ određeno je po šest policajaca za svaku smenu, opšte namene, saobraćajnih policajaca i kriminalističke policije. Podrazumeva se bezbednost školske dece, školskog objekta i prostora u blizini škole.

Ogledna Osnovna škola „Vladislav Ribnikar“ imala je obezbeđenje od strane školskog policajca i svog ličnog čuvara nastradalog zajedno sa njima, gospodina Dragana pokojnog, koji je bio omiljen od svih učenika i njihovih roditelja.

Super ambiciozni roditelji verovatno su hteli da od dečaka od 13 godina naprave genija, ali sasvim običan dečak u pubertetu je postao dečak ubica svojih školskih drugara i Dragana, koji ga je voleo jednako kao i svu drugu decu.

U svom mračnom svetu, nažalost, nije shvatio da se svet ne vrti samo oko njega i kompetativna borba ko je bolji učenik i ko više zna, nažalost, živeći daleko od realnosti, u svetu igrica, kompjutera sa mračnim sadržajem, pronalazi zaključak da ubije do juče svoje drugare iz VII/2, kao i drugu decu iz drugih odeljenja koja su mu se našla na putu.

Mladenovac i Smederevo 4. maja, U.B. napravio je krvavi pir u selima Malo Orašje i Dubone gde je ubio osam, a ranio 13 mladih osoba. Da bi zaštitio sebe, kidnapovao je taksistu, koji je vozio trudnicu, još gore, kako bi se sklonio što dalje od mesta zločina i skrio se kod svojih rođaka u Viništu pored Kragujevca.

Sistematskom intervencijom MUP-a, nakon tragičnog događaja, izvršen je pretres ubicine kuće i drugih objekata koje je koristio i pronađena je velika količina naoružanja u nelegalnom posedu.

Ubica dečak i ubica U.B. uhapšeni su i smešteni u odgovarajuće ustanove. Prema njima će biti primenjene odgovarajuće kazne za ovaj monstruozan zločin. O tome će svoj sud dati medicinska struka i sudski organi.

Niko nije mogao predvideti ovakav događaj. Ne treba unapred osuđivati i ukazivati na krivca, mada najbliže okruženje je moglo da prepozna mentalne probleme kod obojice ubica. Prvenstveno je porodica ta koja je trebala da na vreme primeti promene u smislu depresije, nervoze, nedostatka empatije i agresivnosti kod svoje dece.

Maloletnom detetu nije mesto u streljani, niti je logično da mladić ubica U.B. poseduje toliki arsenal oružja.

Treba pronaći najbolji i najsigurniji put u ozdravljenju društva i pronalasku „lekova“ šta može da se popravi.

Preventiva preventive je već krenula nizom aktivnosti koje su preduzete odmah posle tragičnih događaja, kako profesionalnih, tako i pomoćnih metoda u smislu radionica, tribina, kako za decu tako i za njihove roditelje.

Jedna od najznačajnijih mera preduzeta je u smislu prikupljanja nelegalno posedovanja oružja. Do sada je već skupljeno 37.000 oružja, 1.200.000 metaka, kao i eksplozivnih naprava, iako proces prikupljanja još nije završen i traje do 8. juna. Posle tog roka za nesavesne biće primenjene najstrože mere.

Elektronska platforma „čuvaj me“ je platforma na koju će se prijavljivati svaka vrsta nasilja, vršnjačkog kao i druge vrste nasilničkog nasilja.

Na području Beograda uspostavljena je akcija „salus“ u cilju stabilizovanja stanja bezbednosti i vraćanja osećaja sigurnosti građanima.

Prisustvo policije u školama daće deci, kao i struci, sigurnost za bezbedno odvijanje nastavnog procesa.

Potrebno je čvrsto jedinstvo Ministarstva za zdravlje, Ministarstva za brigu o porodici, Ministarstva pravde sa MUP, ja bih dodala i Ministarstva za rad i socijalna pitanja.

Svako iz svog resora treba da primeni najbolje mere za ozdravljenje porodice kroz dijalog, razgovor sa decom, sa porodicom i upućivati ih na prave vrednosti. U tome će pomoći svakako psihijatri, psiholozi, pedagozi i sve stručne službe koje se bave porodicom i decom.

Zakoni u kojima treba izvršiti promene pooštravanjem mera za učinjena krivična dela, Zakon o oružju, stroga kontrola streljana, zabraniti pristup maloletnim licima, određivanje nove starosne granice za učinioce krivičnih dela za maloletnike spuštanjem granice sa 14 na 12 godina, kao i adekvatnu primenu Krivičnog zakonika za one koji su punoletni, a učine teška krivična dela. Prepoznavanje nasilničkog ponašanja u društvu treba prepoznati i adekvatno sankcionisati.

Težište poluge za zdravlje nacije je da nije sramota biti psihijatrijski bolesnik, imati probleme sa mentalnim zdravljem. Stigma je prisutna još uvek u društvu. To bi bio izveštaj.

Ono što ja mogu da kažem na kraju, da se zahvalim lekarskim ekipama hitne medicinske pomoći, da se zahvalim ekipama koje su zaista profesionalno i stručno odradile svoj posao. Ono što mogu da kažem, svakako i Univerzitetsko klinički scentar Srbije, takođe, radilo je šest sala odjednom. Spremni su bili svi, kao i Univerzitetska dečija klinika u Tiršovoj.

Ono što mogu na kraju da kažem, ja sam i preko društvenih mreža izjavila saučešće porodicama, svakako, povređenima brzo ozdravljenje i ono što svakako na kraju treba da kažem još jednom da naglasim kolika je briga bila, pošto niste slušali, ja ću još jednom ponoviti da nesebičnu podršku dajem predsedniku Aleksandru Vučiću i svim merama donesenim od strane Vlade na čelu sa premijerkom Anom Brnabić.

PREDSEDNIK: Hvala.

Reč ima Gorica Gajić.

GORICA GAJIĆ: Hvala, predsedniče.

Danima posle ovih tragedija vode se razgovori i analizira se stanje u školama i u društvu uopšte uz prisustvo psihologa, psihoterapeuta, predstavnika roditelja, predstavnika nastavnika, Ministarstva zdravlja, policije itd.

Naravno, traži se odgovor šta je uzrok, kako da nastavimo dalje, kako da se ovo predupredi, da se više nikad ne desi i kako da zalečimo rane.

Postavlja se pitanje ko je kriv, ko je zatajio, ko mora da snosi odgovornost. Prirodno i logično, po definiciji, najveću odgovornost nosi vlast i sasvim je normalno i moralno da i ministar policije i ministar prosvete, kao što je inače Ružić i uradio, podnesu ostavke. To je nešto što smo svi očekivali i očekujemo dalje i od ministra policije.

Ali da pitamo mi i direktora BIA-e šta je to direktor BIA radio i šta je služba radila, a da nije videla da nam sve ovo rade strane službe, kako vi to, gospođo premijer, kažete.

Naravno, kakvo nam je društvo, takva su nam i deca. Pred naletom naopakog sistema vrednosti, gde se moral, poštenje, znanje, obrazovanje ismeva u mnogim emisijama nekih televizija, a svi znamo kojih, a promoviše prostota, vulgarnost, nemoral, neznanje, nasilje, nadležni ćute. Neće ovo možda uticati na svu decu, draga gospodo, ali na nekog hoće, a uticaće i te kako svi ovi rijaliti programi i na neke roditelje.

Mi sve odmahujemo rukom i kažemo – ma, to su privatne komercijalne televizije i ne možemo, nemamo prava da utičemo na njihov programski sadržaj. Pa, neće biti baš da je tako. Šta tu radi REM?

Ovaj izveštaj o bezbednosnoj situaciji, gospodo, dostavljate poslanicima tek kada su se desile ove tragične stvari. Kao tehničkom izveštaju sa pobrojanim aktivnostima i podacima o preduzetim merama policije, o predmetnim događajima i pre i posle njih nema se mnogo šta zameriti. I ako mislite da svi mi ovde treba da se ujedinimo oko ovakvih izveštaja, a ne da razgovaramo blagovremeno oko godinama unazad nagomilanih problema u društvu, o uzroku istih, o posledicama koje se odražavaju prvo na porodicu, pa dalje na sve segmente življenja, onda smo mi, draga gospodo, u velikom problemu.

Ali, vi ste stvorili virtuelni svet u kome sve po vama bespravno funkcioniše, putem zarobljenih medija plasirate građanima lažnu sliku o stabilnoj i naprednoj Srbiji. Ali, demantuje i vas i nas stvarnost. Iz Srbije odlazi veliki broj mladih i obrazovanih, sa pravim diplomama, jer ne mogu da prihvate da im karijere zavise od partijske knjižice vladajućih stranaka, da odgovorna i važna mesta u državnim institucijama zauzimaju uglavnom ljudi sa kupljenim diplomama, a našim studentima sa pravim diplomama ostaje ili da čame na birou rada ili da odu iz države. Naravno, neće da im posao i napredovanje u karijeri zavisi od skupljanja sigurnih glasova i punjenja autobusa za vaše mitinge.

Kažete - ne iznosimo predloge, a nikad niste pozvali i druge stranke, pre svega opozicione, da se razgovara o svim problemima važnim koja tište društvo, da se na nekim zajedničkim okruglim stolovima donesu predlozi, razgovara o svim predlozima, pa tek onda kada usaglasimo sve to, dođemo ovde i u Skupštini razmatramo sve te probleme koji i te kako pogađaju naše društvo.

Evo jednog od predloga - da ne idete sa represivnom merom razoružavanja svih građana. Policija u arhivama ima podatke i ko dobija koju vrstu oružja i ima podatke koju vrstu oružja kada izvrši bezbednosnu procenu treba da da nekom dozvolu za držanje ili čak nošenje oružja. Preduzmite češće lekarske kontrole, gospodo, za sve nosioce oružja i nemojte da kažnjavate građane koji na propisan način drže svoje oružje, a to svakako redovnim kontrolama možete i te kako da proverite. A vi vrlo dobro znate, pogotovu iz Ministarstva policije, koga treba da razoružavate. Prevencija svakako da, ali represija svakako ne. I, da, podržavam akciju prikupljanja nelegalnog naoružavanja.

Kada smo kod bezbednosne situacije u školama, svi znamo da su problemi u tom smislu prisutni već godinama. Sve učestalija su vršnjačka nasilja i verbalna i fizička nasilja čak i nad nastavnicama. Trebalo bi da vidite i da li je problem možda u postavljanju ili imenovanju direktora škola. Prenebregava se mišljenje školskih odbora i najčešće se postavljaju direktori od strane ministarstva po partijskoj liniji. Ne kažem da su svi direktori po toj liniji postavljeni loši, ali verujte mi, ima i drugačijih primera.

Često direktori, nažalost, prikrivaju incidente u svojim školama, ne bi li sačuvali svoju direktorsku funkciju i ne bi li na koji način, naravno, navodno sačuvali reputaciju škole.

Treće - smatramo, a donekle i predlažemo, da se prilikom upisa dece u prvi razred škole sačini zbirka podataka o detetu, nešto što sam preduzela iz Zakona o zaštiti podataka o ličnosti, i u skladu sa ovim zakonom da se da jedna procena da li je porodica deteta funkcionalna, da li ima oba roditelja ili već sa kim to dete živi. Dalje, da imamo podatke i o materijalnoj situaciji tog deteta, a sve bi se to, naravno, vodilo po nekom pravilniku koji bi se doneo. Učitelji i kasnije razredne starešine bile bi dužne da prate razvoj svakog deteta…

PREDSEDNIK: Vreme.

GORICA GAJIĆ: Mogu li samo da završim rečenicu?

Da prate razvoj deteta, da primete promene u ponašanju i da alarmiraju i roditelje i školskog psihologa i pedagoga. Hvala.

PREDSEDNIK: Reč ima predsednica Vlade.

ANA BRNABIĆ: Hvala.

Samo ću jako kratko. Već sam jednom reagovala na to, valjda kritiku naše dece i omladine. Izgovorili ste jednu rečenicu koja mi je jako zanimljiva. Rekli ste - kakvo nam je društvo, takva su nam i deca.

Ne znam da li ste želeli da kažete da nam je društvo divno ili da kažete da su nam deca užasna? Pošto ja mislim i mislim da govorim ovde u ime svih nas svakako iz SNS, verujem i naših koalicionih partnera, mi mislimo da su naša deca divna. Samim tim, naše društvo je dosta lošije nego naša deca, ali deca su nam divna. Ali, ako vi kažete da nam je društvo užasno, a kažete istovremeno – kakvo nam je društvo, takva su i deca. Želela sam samo da vas zamolim da ne pričate to o deci i omladini u Srbiji, zato što jednostavno to nije istina. I svaki put ću da ustanem protiv toga. Hvala.

PREDSEDNIK: Hvala.

Reč ima Nataša Jovanović.

NATAŠA JOVANOVIĆ: Gospodine predsedniče Skupštine, poštovana premijerko gospođo Brnabić, poštovani ministri, dame i gospodo narodni poslanici, kada se ovako teške tragedije dese u jednom društvu kao što je Srbiju zadesila velika tragedija, zapravo, dve velike tragedije u dva dana, najnormalnije bi bilo da pokažemo najviši stepen dostojanstva ovde u Narodnoj skupštini, jer je grupa opozicionih poslanika tražila da imamo sednicu sa ovim dnevnim redom.

Zbog toga vama, gospođo Brnabić, odajem svo poštovanje na vašem dostojanstvu svih ovih dana, predsedniku Skupštine na način na koji vodi ovu sednicu, kao i mojim uvaženim kolegama iz poslaničke grupe SNS i predstavnicima naše koalicione liste, jer smo pokazali, pre svega, najviši stepen morala koji treba da se pokaže u jednoj ovakvoj situaciji.

Ovo sve sa druge strane je zaista nešto najbizarnije, najbestijalnije, najodvratnije, a zaista tako moram da kažem, što sam doživela u 33 godine svog bavljenja politikom.

Godine 2007. kada se desio onaj stravični masakr u Jabukovcu, to se desilo samo dva dana, bila je u toku sednica Narodne skupštine Republike Srbije, podsetila sam se kroz ovaj E-parlament, na kojoj smo raspravljali o Kosovu i Metohiji, slušali one prazne priče Tadića, Koštunice i njihovih predstavnika kako će oni da sačuvaju naš narod. Nažalost, ubrzo posle toga usledio je još jedan pogrom, priznanje tzv. lažne države Kosovo, a samo dva dana posle toga taj stravični masakr.

To se dešavalo u periodu kada je država bila bukvalno na kolenima. Gospođo Brnabić, tada su ljudi bili bez hleba. Nisu mogli da prehrane svoju decu. Nekoliko stotina hiljada ljudi su ovi prekoputa ostavili bez posla. Nije bilo puteva, nije bilo fabrika. Škole su bile sa promajama, bez prozora, kako vi rekoste, bez mokrih čvorova i nikome od nas nije palo tada na pamet u tom teškom periodu, a znali smo da su oni sve opljačkali, prodali, izdali, da bilo koga optužujemo za nešto što je stravičan zločin i za nešto što nije primer jednog društva, kako ste i vi malopre rekli, kako oni danima pokušavaju da pokažu.

Šta je njihova mantra i šta je njihov zadatak, na kraju krajeva? Za šta su oni sada instruisani da ovako govore? Da smo mi bolesno društvo, da naša deca imaju raznorazne probleme, da mi nemamo dobro školstvo, da naši ljudi u zdravstvu ne rade dobro, da policija ne radi dobro. Ova jedna malopre kaže – BIA ne radi dobro svoj posao. Kakve veze ima BIA uopšte sa ovakvih događajima? U udžbenicima za te struke i neuropsihijatar i psihijatara, za one koji polaze tek na te studije, lepo se kaže da su to, nažalost, slučajevi koji se dešavaju u nekim državama, ali u određenim vremenskim intervalima i možda čak i postoji ta morbidna statistika i ta crna lista.

Da vas podsetim, gospodo iz opozicije, da se nešto slično desilo u Nemačkoj 2020. godine. Izvršen je masakr nad devet civila. Brejvik je više puta pominjan. I gde je vama tu minimum časti, obraza i morala? Mnogi od vas su, ali nebitno da li ste, ali vi vodite proteste, te kažete – Srbija protiv nasilja ovde u Beogradu.

Sutra je veliki praznik, slava Beograda i litija. Na čelu litije će biti mošti Svetog Nikolaja Velimirovića. Sveti Nikolaj Velimirović, koji nam je ostavio mnoga dela i mnogo nas je naučio, je uvek branio Srbe i srpstvo i kritikovao nas je kada je to bilo potrebno, ali je rekao jednu veoma važnu stvar – ne možete da budete časni i dostojni predstavnici svog naroda, dakle dobri Srbi, ako niste dobri ljudi. Vi niste dobri ljudi. Vi zloupotrebljavate najstravičniju tragediju i suze porodica.

Evo, sada se ova nesrećnica preko puta smeje, ova kojoj je uvek smešno, ona koja psuje majku Milenku Jovanovu, koja bi nas da juri po ulicama, pa nećete više taj film da gledate, da reciklirate neki 5. oktobar. To više ovde nikada neće da se desi. Narod vrlo dobro zna, i onaj narod koji je pogođen velikom tragedijom, da ste vi nešto što nije budućnost naše zemlje.

Isto tako, moram da vas podsetim na to da su Srbi, bez obzira na ovako teške tragedije i na sve što smo proživeli, uvek bili ljudi koji su imali veru i nadu i koji su uvek bili poštovaoci i drugih uverenja i drugih verskih opredeljenja i drugačijeg mišljenja, pa ste morali, gospodo, nešto da naučite od naših slavnih predaka iz naše istorije. Vi to niste u stanju. Vas je ophrvala mržnja prema Aleksandru Vučiću, prema nama. Vi nemate više ni stida, ni srama. Radite za novac, radite za instrukcije vaših mentora. Bolje bi vam bilo da ćutite i da reč ne progovarate, a naravno vi to ne možete jer morate da opravdate tu agendu koja vam je data, jer ste mnogo zla, i svako od vas pojedinačno učestvujući nemoralno u političkom životu Srbije, naneli ovoj zemlji.

Jedan preko puta koji sedi kaže – moramo da vidimo šta ćemo dalje, šta ćemo posle 26-og, kada mi očekujemo najveći ikada skup, kada će da se okupi srpsko jedinstvo, srpska mladost, lepa strana i lepo lice Srbije, na mitingu ovde ispred Doma Narodne skupštine. Kaže –da vidimo kako ćemo da izađemo iz ove nenormalnosti. On govori o nenormalnosti, a sa najvećim siledžijama sedi u poslaničkoj grupi. Takvi su vam bili na listi.

Zar to nisu ti isti ljudi, ti predvodnici nekakvih lažnih ekologa, sindikalista koji psuju, koji prete silovanjem premijerke Ane Brnabić, koji napadaju službena lica pri vršenju dužnosti, koji sve rade da pokažu svoje pravo lice? To ste vi. Nemojte drugačije da se predstavljate, da ste vi nekakvi navodni dušebrižnici za Srbiju protiv nasilja.

Srbija je bila zemlja nasilja, najvećeg kriminala kada ste vi bili na vlasti. Danas je to zemlja koja može da se pohvali i svojim dobrim rezultatima u ekonomiji, našom pametnom decom, našom mladošću. Samo u Ministarstvu zdravlja, jel tako, gospodine Đerlek, svake godine nagrađuju se i stipendijama i mogućnošću da rade 100 najboljih studenata sa univerziteta širom Srbije sa Medicinskog fakulteta, a da ne govorim o IT stručnjacima.

Pre nekoliko dana gospođa Brnabić je bila u Kragujevcu gde smo otvorili, odnosno ona i njeni saradnici, jedan od najvećih Data centara u Evropi.

Šta vi hoćete da kažete? Da smo mi društvo koje ima nekakve poremećaje pa se zato ovo dešava? E, neće biti. Ovo društvo se okrepilo, ovo društvo se osnažilo, ovo društvo danas ima snažni duh zahvaljujući Aleksandru Vučiću i SNS. Zbog toga imamo nadu da će biti sve bolje, a sa svim pošastima ćemo da se borimo onako kako nam to Ustav i zakoni nalažu.

Pozdravljam sve ove mere koje ste doneli i verujem da će i ljude iz struke, a pre svega ozbiljni i odgovorni ljudi sa pozicije političara, znati da cene to.

To šta ste vi doživeli… Gospođa Kisić, koja je imala prelom ruke kada su je ismejavali, jedan od vaših intelektualaca, ono najveće zlo od Gorana Markovića na Tviteru – jednoruka Darija, i da ne pominjem dalje sve vaše bljuvotine, uvrede svima nama pojedinačno.

Samo se vi smejte, ali doći će trenutak kada će i osmeh da vam se zaledi na licu, jer vi ste otpisani kod svakog normalnog čoveka u ovoj zemlji.

Ne zloupotrebljavajte tugu svog naroda, sve te ljude koji izlaze na proteste, a ja njih pozivam da dođu i da nam se pridruže 26-og za normalnu Srbiju, za Srbiju koja zna da ima svoju budućnost. Hvala.

PREDSEDNIK: Hvala.

Poslovnik?

Slušam vas.

GORICA GAJIĆ: Hvala, predsedniče.

Reklamiram član 107. stav 2. koji, između ostalog, kaže da narodni poslanik ne treba da se obraća drugom narodnom poslaniku, niti da koristi uvredljive izraze. Niste opomenuli koleginicu koja je upravo govorila, jer je rekla jednoj od koleginica ovde „ova nesrećnica“.

Gospođo premijer, odavde kreiramo atmosferu u društvu, odavde odlazi karakteristika da li nam je društvo dobro ili loše, zavisi od toga kako se mi jedni drugima obraćamo, mi međusobno narodni poslanici, vi nama kao predstavnici izvršne vlasti ili obrnuto. Odavde se kreira kvalitet jednog društva i odavde naši mladi vide kako se ponašamo mi i, naravno, kopiraju.

Predsedniče, molim vas, da svima nama ukažete kada koristimo reči, pa čak i kada predsednik države kaže – hijene, lešinari… (Isključen mikrofon.)

PREDSEDNIK: Što ste sad to radili? Što ste sad to uradili? Smejete se.

(Gorica Gajić: Ne.)

Širok osmeh, širi niste imali od početka ovog saziva. Jeste li ponosni sad na sebe? Jeste li ponosni? Neverovatni ste. Kakvog smisla i koliko povoda je bila da uradite ovo na ovaj način?

Dakle, šta će narodni poslanici da kažu jedni drugima…

(Gorica Gajić: Odavde se šalje slika kakvo je društvo.)

Nemojte da vičete više. Pet dana slušam kako vičete sa te strane. Toliko o poštovanju, obziru ili bilo čemu. Samo nemojte da vičete više.

Dakle, šta će da govore narodni poslanici jedni drugima, sve znate na tu temu, ko se oseća srećno, ko se oseća nesrećno, ja u to ne mogu da ulazim.

Počeli smo ovu sednicu tako što se čula psovka sa te strane, majku psovali.

(Gorica Gajić: Trebali ste da opomenete.)

Nemojte to više da radite.

(Gorica Gajić: Opomenite svakog od nas.)

Nemojte da pretvarate ovu sednicu u priliku da se vi dodatno nešto reklamirate, svi zajedno sa te strane, na račun onoga što se dogodilo.

(Gorica Gajić: Primenite samo Poslovnik.)

Ne vičite, po deseti put danas, i ne samo danas, da ne vičete. Poštovanje neko pokažite.

Da li je u sali Aleksandar Jerković?

Ako nije on, reč ima Dejan Bulatović.

Izvolite.

DEJAN BULATOVIĆ: „Iste su godine svi bili rođeni, isto su im tekli školski dani, na iste svečanosti zajedno su vođeni, od istih bolesti su pelcovani i svi umrli u istom danu.“ Ovo je „Krvava bajka“ koju je napisala Desanka Maksimović. Iz pijeteta prema onome što se desilo pre nešto više od 20 dana, moram da kažem da sam tada video suzu u oku ministarke Danice Grujičić koja je držala konferenciju za medije, video sam suze u očima policajaca koji su tamo bili na licu mesta, video sam suze i na protestima građana koji su rekli da su protiv onoga što se može nazvati nasilje, video sam suzu u celoj Srbiji. Ne mogu da razumem da je bilo ko sebi dao za pravo da tu suzu meri, jer ne postoji merilo za to.

Ja prvi put moram da vam kažem da ne postoje protesti na kojima ja nisam bio. Ovo su prvi protesti na kojima ja nisam prisutan.

Što mi dobacujete? Zašto mi dobacujete?

Hoću da kažem mojim kolega iz opozicije, pošto mi sad neko nešto dobacuje. Dakle, 30 godina se bavim politikom, bio sam u zatvoru, bio sam gde nisam bio, a nisam na ovim protestima, jer mislim da ako je trebalo da šetamo, trebali smo svi da šetamo, svih nas 250 zajedno sa predsednikom Skupštine, a da onda svi zajedno kažemo da smo saglasni i da idemo da šetamo iz pijeteta prema tim ljudima koji su izgubili svoju decu i u Mladenovcu, takođe.

Ne možemo da delimo i nije smelo da se deli. To nikada nije bilo u Srbiji i to neću nikada podržati.

Srbija mora da bude ujedinjena i jedinstvenija nego ikad, jer ovo što se nama desilo je tragično i ostaće decenijama kao opomena generacijama i generacijama. Niko nema pravo od političara da govori u ime tih ljudi. Niko nije imao pravo na tim protestima od političara da govori pred tim ljudima, nije imao pravo i zato nisam bio tamo.

Razumem te građane koji su izašli u tolikom broju. Izašli su jer se boje za svoju decu, jer to što se desilo isto tako i u selima u gradovima širom cele Srbije, to nas je sve porazilo i to je poraz celog društva.

Nije niko imao pravo da pita ko je odgovoran na takav način. Odgovorni smo svi, ali ovde smo morali da pokažemo dostojanstvo. Ovde da pokažemo i da pošaljemo najvažniji signal, a to je da patimo zajedno sa njima, da nam je žao da se srce raspada i da na taj način o tome danas govorimo.

Hoću da kažem, i evo jedan konstruktivan predlog predsednici Vlade, nakon dva dana gad se to desilo ja sam predložio i ovde sam u Skupštini, dakle, u proceduru pustio predlog mog zakona, tačnije dopunu zakona o lovačkom naoružanju, ja sam lovac, ali hoću da vam kažem premijerko, da postoje lovci koji dobijaju recimo, oružje u odnosu na ono kada su članovi lovačkog udruženja, i dobiju to oružje, a onda više nisu članovi i to oružje stoji u njihovim kućama, dakle, ne plaćaju članarinu, nemaju lovnu kartu, a to oružje stoji, a za šta - ako ste tražili oružje za lov morate da platite lovnu kartu, morate da platite članarinu lovačkom društvu, ako to ne ispunjavate, vi morate imati oduzeto oružje. Molim vas, da to što sam predao u proceduru, razmotrite vidite to, i zaista, ako ima mogućnosti i prihvatite kao velika većina.

Premijerko, zamolio bih vas još jednu veliku stvar. Kada kažete opozicija nemojte sve da stavljate u isti koš. Napravite granicu, paralelu. Ja nisam nikada bio u vlasti, nikada nisam učestvovao ni na koji način, što bi ugrozilo Srbiju, ni sada to ne činim i molim vas samo to uzmite u obzir. Hvala vam.

PREDSEDNIK: Reč ima Zaim Redžepović.

Nije tu.

Reč ima Borko Puškić.

Izvolite.

BORKO PUŠKIĆ: Zahvaljujem, predsedavajući.

Poštovani građani Republike Srbije, uvaženi gosti iz Vlade Republike Srbije, pomaže Bog. Tema je bezbednost, stanje bezbednosti nakon ovih nemilih događaja na prostoru Beograda, a Boga mi, i na teritoriji cele Srbije.

Situacija je sledeća - da li je predsednik Narodne skupštine i ovde predstavnici Vlade, odnosno premijer, u toku da je u fazi završnica podnošenja i i okvirivanja tužbe za navodni genocid od strane Srbije prema Kosovu? to je Glau Konjufca, predsednik tzv. samozvanog, lažnog separatističkog Kosova i njihovih privremenih institucija pre neki dan rekao.

U periodu kada se pre dva dana već održavaju najveće NATO vežbe na prostoru Evrope, 24 hiljade vojnika NATO, sa druge strane imamo 1.300 samozvanih vojnika kosovski, to je znači 25.300 vojnika koji vršljaju na terioriji naše zemlje i naše otadžbine, osnovano izražavam sumnju, a bezbednosne agencije od vojnih do ovih koje su bliske policiji i sami policijski organi i Ministarstvo odbrane trebali bi da se pozabave bezbednošću prostora i Preševa i Bujanovca i Novog Pazara i Tutina iz prostog razloga zato što se administrativno naslanjaju na prostor Kosova i Metohije.

Imam pouzdanu proverenu informaciju da je dosta naoružanja preko NATO-a, za vikend ušlo na Kosovo i da će se tu zadržati.

Iz tog razloga sa punim pravom tražim ne prema nekom diskrecionom odnosu ili nepoverenju prema nacionalnim manjinama, konkretno bošnjačkog, muslimanskog ili albanskog naroda, već zato što postoje povećani potencijalni rizik bezbednosni da to može da se zloupotrebi, postavljam pitanje koliko je Preševo, Bujanovac, Novi Pazar i Tutin predalo naoružanje? Tražim tu informaciju i tu informaciju očekuju građani Republike Srbije.

„Defender“, vojna operacija koju je predvodio sam Kurti, doskorašnji do meseca decembra koalicioni partner Srpske liste. Pogledajte ovo molim vas.

Sa druge strane, imamo situaciju da se desetine poljoprivrednika, odnosno desetine udruženja poljoprivrednika, stotine hiljada poljoprivrednika samoorganizovalo na prostiru cele Srbije i u tom momentu imamo situaciju da najavljuje nam se vežba „Platinasti vuk“, imamo situaciju da navodno, nemamo potvrđenu informaciju, osim toga što otišlo kroz društvene mreže i kroz neke medije da sekretar Vlade Srbije Novak Nedić, niko manje do sekretar Vlade Srbije organizuje neke paravojne formacije.

Sve se to dešava u momentu kada mi imamo osamnaestoro dece ubijene i adolescenata, kada imamo preko 20 i nešto njih ranjenih. U tom momentu mi tražimo - šta? Kontramiting. Ja odgovorno, osnovano tražim, molim vas, apelujem, kao neko ko pripada odgovornoj državotvornoj opoziciji, da povučete tu odluku dok još ima vremena. Zbog čega? Zato što će ona da izazove dodatne podele u društvu.

Okrenimo se sa onim zaključkom arhijerejskog sabora SPC koji su potpisali 50 i nešto episkopa, Sinoda SPC na čelu sa njegovom svetošću patrijarhom gospodinom Porfirijem srpskim da se održi sutra jedna veličanstvena, velelepna litija na čelu sa moštima najvećeg Srbina u 20. veku i jednog od najvećih pesnika, filozofa, umetnika, kulturnog radnika, čoveka koji je bio otvorena žrtva fašizma i nacizma, koji je spasao desetine hiljada Jevreja i ostale ljude nesrbe i nehrišćansko stanovništvo.

U tom momentu mi imamo situaciju da su danas uznemireni građani Republike Srbije, da su me kontaktirali, da im dolazi SMS sa sadržajem da moraju da potvrde da dolaze sa – da ili ne. Evo ovde imate situaciju da je neko odgovorio – ne, neće doći na taj skup i da se kaže da želi da se sruši Srbija. Ko želi da sruši Srbiju? Zamolio bih ovde prisutne ljude iz MUP-a – kakve to opasnosti i kakvi su se to crni oblaci nadvili nad Srbijom? Ko to želi da sruši Srbiju? Kakva je destabilizacija u pitanju? Zahvaljujem.

PREDSEDNIK: Najpre povreda Poslovnika.

MILENKO JOVANOV: Član 106. – govornik može da govori samo o tački dnevnog reda o kojoj se vodi pretres.

Poštovani gospodine predsedniče, ovo u najvećoj meri nije bilo u skladu sa dnevnim redom. Nije imalo nikakve veze sa dnevnim redom.

U skladu sa članom 27. morali ste da date komentar prethodnom govorniku kada je u pitanju skup koji se organizuje, to je da svako ima pravo da organizuje skup i da prisustvuje skupo. Dakle, to je po našem Ustavu tako. Tako da onaj ko želi da prisustvuje u subotu na skupu koji će da organizuju i vode oni koji bi kosti vladike Nikolaja bacili psima ima pravo to da radi, da sutra ide na litiju, a u subotu da šeta sa onima koji bi

da kosti vladike Nikolaja bacali psima. To je njegovo potpuno pravo. Ima pravo to da radi.

Sa druge strane, isto tako morali ste da ga upozorite da je apsolutna neistina da je postojala bilo kakva koalicija između Srpske liste i Aljbina Kurtija, nego da postoje garantovana mesta za Srbe koje su oni preuzeli i vršili funkcije dok je imalo ikakvog smisla da se za svoja prava bore u okviru institucija, a onog momenta kada je postalo besmisleno da budu više u tim institucijama oni su te institucije napustili.

Dakle, morali ste na to reagujete. Hvala.

PREDSEDNIK: Hvala.

Što se tiče člana 106. u pravu ste. Dakle, nije bilo u skladu sa dnevnim redom. Prihvatam da nekada taj nivo demokratije koji smo uspostavili prevazilazi okvire propisane Poslovnikom, ali da sam intervenisao odmah odmah bi usledilo i pitanje – šta je ovo diktatura itd? Znate već sve napamet. Inače, sve ovo drugo, znate vi, znam ja, zna i onaj koji je govorio. Naravno da u slobodnoj zemlji može svako da izađe i da prisustvuje skupu kojem želi. Bilo bi dobro da pritom ne blokira autoputeve, maltretira druge ljude, ali svaki skup ako je prijavljen na zakonom propisan način trebalo bi da je u redu. Jel tako?

Vidim vas da mašete, samo se strpite da pružim obrazloženje.

Ovo što se tiče Srpske liste, sve to znaju. Uostalom, znaju ko je i Rada Trajković i ko se od njih sa njom slikao, itd.

Da li treba da glasamo za ovo? (Ne)

Aleksandar Jerković ima reč, povreda Poslovnika. Molim vas, potrudite se da zaista bude povreda Poslovnika.

Samo da kažem vama, pošto ste tražili podatke vezano za oružje, upravo sam dao nalog, generalni sekretarijat to organizuje i dostaviće svima vama koji ste tu, precizno, po gradovima, kako to izgleda, tako da znate da sve stiže.

ALEKSANDAR JERKOVIĆ: Gospodine predsedavajući, ukazujem na povredu Poslovnika, iz razloga što se ne držite redosleda govornika, član 103.

PREDSEDNIK: Šta kaže član 103. vezano za redosled govornika?

ALEKSANDAR JERKOVIĆ: Pročitaću: „Narodni poslanik ima pravo da usmeno ukaže na povredu postupanja predsednika Narodne skupštine ako smatra da je u skladu sa odredbama ovog Poslovnika“.

PREDSEDNIK: Šta kaže član 103. za redosled govornika?

ALEKSANDAR JERKOVIĆ: Pismeni ste, čitajte ga sami.

PREDSEDNIK: Jel vama teško da ga čitate, pa ja da vam čitam?

ALEKSANDAR JERKOVIĆ: Ne idete po redu i to je bezobrazluk i nešto što je kršenje Poslovnika.

Ja vas samo molim da idete po redu. (Isključen mikrofon.)

PREDSEDNIK: Ja ću da vam kažem šta je bezobrazluk.

Bezobrazluk je, gospodine Jerkoviću, kad se vi prijavite za reč, ja vam reč dam, pročitam vas, a vi niste u sali. A zašto niste? Jel imate nešto mnogo važnije da radite? I vi, kao i mnogi drugi danas. E, onda, kad se setite naknadno da biste ipak mogli da nas udostojite svog prisustva, vi dođete u salu i žalite se što ste pročitani. Ne znam koji poslovnik, ne naš, nego na ovom svetu, predviđa odredbu da njegovo visočanstvo Jerković dobija reč kad on poželi i kad on to smatra za shodno.

(Aleksandar Jerković: Ne, nego po spisku.)

E, na spisku. Sa tog spiska sam vas pročitao a niste bili tu.

Sad sedite i prestanite da vičete.

Sad samo možete pristojno da mi kažete da li želite da se glasa za član 103?

(Aleksandar Jerković: Ne, ali želim da idete po redu.)

Reč ima Nebojša Bakarec, predstavnik poslaničke grupe.

NEBOJŠA BAKAREC: Hvala vam.

Poštovani gospodine predsedniče Skupštine, dame i gospodo narodni poslanici, poštovani građani, ja sam iznenađen, samo ću na početku da se osvrnem, što sam čuo pripadnika ljotićevske stranke koji se usuđuje da pominje našeg patrijarha i pominje sutrašnju litiju, a njegovi koalicioni partneri će sutra da napadnu litiju, kako su najavili, a oni će, ljotićevska stranka, onda u subotu sa svojim koalicionim partnerima da napadaju državu, kao što već deset dana napadaju patrijarha, pa mi ta politika baš nije jasna, a ovde govorimo već danima i o nasilju. Ta ljotićevska stranka je poznata po tome što je ona napadala novinarke Dragović, Uzelac, fizički su ovde u Skupštini napali Maju Gojković, Aleksandra Martinovića, Marijana Rističevića, napadali su ovde najgrublje pre nekoliko meseci premijerku najgrubljim izrazima. Znači, širili su etičku mržnju i sada se usuđuju, a govore potpuno mimo dnevnog reda.

Ja ću još jednom izraziti saučešće porodicama svih stradalih dve tragedije.

Država je posle ove dve tragedije preduzela najmanje 40 potrebnih mera – meru razoružanja, predato je 38 hiljada komada oružja i bombi, dodatne policijske snage su, kako su tražili roditelji, u svim školama. Međutim, moramo da znamo da se opozicija protivi, to smo čuli danas i prethodnih dana, svim merama i čuli smo nekoliko poslanika opozicije koji kažu da je razoružanje nepotrebno. Meni je to potpuno nejasno.

Takođe, u poslednjim danima smo od opozicije čuli predlog da se sruši škola „Ribnikar“. Srpska napredna stranka neće da ruši škole, mi gradimo škole, mi ih rekonstruišemo i upravo ćemo u školu „Ribnikar“ u rekonstrukciju uložiti sedam miliona evra.

Opozicija već tri nedelje za ova dva masakra, potpuno bez ikakvog osnova, napada nas iz SNS. Oni su zaboravili da u njihovo doba, kad su oni bili vlast, su bila najmanje tri masovna ubistva – u Leskovcu 2002. godine, kada je ubijeno sedmoro ljudi, u Negotinu 2007. godine, kada je ubijeno devetoro ljudi, u vreme vlasti njihovog gradonačelnika 2013. godine u Mladenovcu i Velikoj Ivanči je ubijeno13 ljudi i niko tada nije od nas politizovao ova ubistva kao što to danas oni rade. Niko nije tražio tada ostavke predsednika, tada premijera, pa ni njihovog gradonačelnika tajkuna, niko nije organizovao demonstracije, niko nije tražio zabranu rijalitija, niti medija.

Da podsetim, njihov žuti tajkun a sadašnji lider, lider opozicije, koji je tada bio ministar i gradonačelnik, on je doveo u Srbiju rijaliti Veliki brat i još 10 rijalitija. Taj žuti tajkun je inače u prethodnim godinama, to su mediji objavljivali, bio označen od strane bivše supruge kao porodični nasilnik tokom niza godina, iživljavao se nad bivšom suprugom čak i kada je bila trudna, po njenom svedočenju u policiji.

Treba jasno da kažemo – opozicija je jedan od glavnih generatora nasilja. Do sada je opozicija od 2018. godine 76 puta napala prostorije SNS sa nanetom velikom materijalnom štetom, a u tim prostorijama rade najviše žene, naše saradnice, administrativni i tehnički sekretari. Upravo taj primer, Nikola Novaković, sin narodnog poslanika, koji ima 26 godina, nije dete, je 28. 9. 2021. godine porazbijao izloge na prostorijama SNS, naneo ogromnu materijalnu štetu. Policija ga je uhvatila, alkotestiran je i ustanovljeno je da Nikola Novaković ima preko 1,8 promila alkohola u krvi. To je priča o očevima i sinovima. Nikolin otac je dva puta krivično osuđivan. Otac je učio sina da mrzi nas iz Srpske napredne stranke.

Jedan drugi otac, Vladimir Kecmanović, dugo je obučavao sina kao komandosa, obučavao ga je da rukuje oružjem, da puca u streljanama i omogućio mu pristup oružju, a onda je sin od 13 godina, dečak Kosta, koji je bio zadojen mržnjom, ubio 10 ljudi.

Treći otac, u Mladenovcu, učio je sina Uroša da mrzi, obučavao ga i davao mu pristup oružju, a onda je sin Uroš u Mladenovcu ubio osam ljudi.

Kad govorimo o oružju, vaš opozicionar, jedan od lidera, Milan St. Protić vas je 11. 05. optužio da se niste razoružali i rekao na televiziji N1 – kada bi 100 opozicionara predalo u jednom danu oružje, nešto bi se u Srbiji promenilo. Niste predali oružje, nijedno.

Sadašnja opozicija, da podsetim, se naoružava od 2000. godine kada su 5. oktobra opljačkali silno oružje i onda su se dok su bili na vlasti 12 godina silno naoružavali. Naš poslanik Sveta Vujačić je nedavno vratio legalno oružje, kao i mnogi naši ljudi, i nije tražio nikakvu naknadu. Da obavestim građane da je opozicija naoružana do zuba i da neće da vrati oružje i protive se akciji razoružanja.

Za kraj, oni pozivi na ubistva, na njihovim skupovima i sa njihovih televizija koje su izneli i Bakić i Brkić me podsećaju na one strašne reči iz pesme Ivana Gorana Kovačića „Jama“, citiram:

„I grozan smijeh, cerekanje, grohot

Zamnije ko da grohoću mrtvaci;  
I same klače smete ludi hohot  
Pa svaki bičem na žrtve se baci.  
A mi smo dalje u smijanju dugu  
Plakali, praznih duplja, mrtvu tugu.“

Srbija neće stati, Vučić će voditi Srbiju napred. Živela Srbija. Hvala.

PREDSEDNIK: Samo da kažem gospodinu Bakarecu, znam što ste se javili.

Ako ste mislili na poslanika Jerkovića, nije ta stranka o kojoj ste govori u pitanju, nego je neka bunjevačka stranka. Čisto da znate, da ne bude zabune da ste se pogrešno razumeli i ne kao što je reč bila upotrebljena tamo gde niste hteli.

Sledeći prijavljeni Strahinja Erac.

STRAHINjA ERAC: Poštovani građani Srbije, uvažena premijerko, članovi Vlade, dame i gospodo narodni poslanici, ovih dana među brojnim teoretičarima, kvazi analitičarima i karijernim političarima koji su se našli da tumače razloge tragedije koja nam se dogodila, imali smo priliku da u televizijskim emisijama čujemo one koji tvrde da su ubice iz Mladenovca i sa Vračara inspiraciju našli u herojima sa Košara.

Dakle, jedna takva optužba upućena je onima koji su branili sigurnost i bezbednost svakog našeg deteta i svakog građanina Srbije. U moru opskurnih likova koji se nalaze u našem društvu, u moru kriminalaca, nasilnika, lopova i secikesa koji su opustošili i opljačkali ne samo državnu, već i narodnu imovinu, optuženi su oni koji su najbolji među nama, oni koji su bili spremni da daju život za odbranu otadžbine, a podsećam vas da su mnogi i dali. Jedan od njih je i moj rođak Radosav Erac, koji je poginuo na Paštriku i ja ovom prilikom pozdravljam njegovu porodicu.

Ne samo da heroji sa Košara i Paštrika i drugih stratišta nisu inspiracija za nasilje, oni su simbol viteštva, solidarnosti, čojstva i junaštva. I upravo zato što se država ogrešila o njih, i upravo zato što takve heroje ne poštujete, i upravo zato što se stvaraju lažni heroji i upravo zato što nam je dno podignuto na pijedestal, zato i jesmo suočeni sa najvećim moralnim padom u našoj državi, u istoriji naše države. Molim vas da ne dobacujete.

Ova tragedija postala je primamljiva za razne politikante koji su pojurili da na njoj zgrću poene, ali nema sumnje da je zloupotrebljena i od strane onih koji godinama, pa i decenijama unazad, šire propagandni narativ o Srbima kao nasilnicima, kojima treba promeniti kod, oduzeti vrednosti, identitet, tradiciju, običaje, a svi u ovoj sali znamo ko je to rekao.

U tom kontekstu želim da se osvrnem na kampanju koju je ova vlast pokrenula pod nazivom „Razoružajmo Srbiju“. Gospodo iz Srpske napredne stranke, da li vam je ovaj slogan smislio vaš prijatelj od kojeg se ne odvajate, Kristofer Hil, ili vam je to smislio vaš savetnik Toni Bler, ili onaj na čije je prijateljstvo ponosan Aleksandar Vučić Gerhard Šreder ili je možda to onaj kojem ste finansirali kampanju i podržavali, Bil Klinton? Ja vas podsećam da poslednji put ovakve pokliče smo mogli da čujemo 1999. godine od strane NATO agresora, ali i 2000. godine od onih pojedinaca koji su došli na krilima NATO aviona na vlast upravo 2000. godine.

Ako pogledamo ko su sponzori kampanje „Razoružajmo Srbiju“, mnogo toga postaje jasnije. U pitanju su EU i Fondacija SEESAC, vi to i ne krijete, otvoreno se hvalite da vam stranci plaćaju da razoružate sopstveni narod. Želim da kažem građanima da je SEESAC nevladina organizacija koju direktno finansiraju američka i nemačka vlada, ali tu nije kraj. Predstavnici Fondacije SEESAC sarađuju usko i sa lažnom državom Kosovo i sa njihovim ministarstvom unutrašnjih poslova.

Dok nas ubeđujete da je kampanja „Razoružavanje Srbije“ za naše dobro, želim da podsetim građane da je Evropska komisija samo prošle godine izdvojila šest i po miliona za donacije vojsci i policiji tzv. Kosovo, a samo u proteklih nekoliko godina Vlada Nemačke je dala 170 miliona evra za kupovinu oružja tzv. oružane snage Kurtijeve lažne države. Znači, sa jedne strane oni razoružavaju Srbiju, a sa druge naoružavaju Prištinu. Stvarno neverovatno i vama svaka čast što stajete na stranu onih koji su neprijatelji ove zemlje, očigledno neprijatelji.

Vodite kampanju „Razoružajmo Srbiju“ i hvalite se nekakvim brojkama, a kažite vi građanima kako stojimo sa Velikim Trnovcem, kako stojimo sa Bujanovcem, kako stojimo sa Preševom, kako stojimo sa Sjenicom i Tutinom. Da li je i dalje Veliki Trnovac zaštićena zona i da li možemo da pokrenemo kampanju „razoružajmo Veliki Trnovac“?

Sa Novim Pazarom je malo drugačija situacija. Vi uvaženi državni sekretare znate ove podatke, od 272 puške „papovke“, legalne, sa urednim dozvolama, koje ste pod indirektnom pretnjom uzeli ljudima u Novom Pazaru, više od 260 je Srbima uzeto. Svima, ponavljam, sa urednim dozvolama. Dolazimo do toga da je očigledno da vi razoružavate gotovo i isključivo Srbe, što je strašna činjenica. Pa ko će braniti ovde interese srpskog naroda iz vlasti? Ja ne vidim nikoga i zaista mi je krivo zbog toga. Voleo bih da svi branimo interese većinskog naroda u ovoj zemlji. Pogledajte kako skaču ljudi na ove reči. Pa šta je problem da se brani srpski narod u Srbiji? Zašto ne dozvoljavate da branimo srpski narod? Braniću ga uvek, kao i do sada.

Umesto obračuna sa pravim nasilnicima, meta su postali…

(Predsednik: Narodni poslaniče, nemojte da vičete.)

Ja ne vičem, samo pričam malo glasnije, možda vama ne odgovara, to je vaš problem.

(Predsednik: Govorite pristojno.)

Molim vas, pustite me, imam još tri minuta.

Umesto obračuna sa pravim nasilnicima, meta su postali oni koji legalno poseduju oružje. Ja vas podsećam da 95% krivičnih dela je izvršeno ilegalnim oružjem. Kriva su vam sada lovačka udruženja, oružari Srbije, streljane, lovci, borci, opozicija, narod, svi su vam krivi, samo sistem nije, kako kažete vi, uvažena premijerko Ana Brnabić.

Nažalost, u moru ovakvih ishitrenih mera vlasti, zarad jeftine popularnosti ili zarad ispunjavanja nekakve NATO agende u Srbiji, sistem je odlučan da se obračuna sa građanima koji imaju uredne dozvole za posed oružja, građanima koji nikada nisu prekršili nijedan zakon ove zemlje. Mnogi od njih su u rezervnom sastavu vojske, među njima su i pripadnici policije ili službi bezbednosti. Da li ove mere znače da će svako kome je oduzeto lično oružje biti skinut sa rasporeda? Dakle, da li vi hoćete da razoružavate one koji bi u slučaju, ne daj bože, rata branili građane Srbije i državu Srbiju?

U našem narodu ranije je gotovo svaka kuća imala pušku, ali se ona nije potezala niti na članove porodica, niti na svoj narod, a još manje na decu i učitelje. Dakle, problem je u nečemu drugom. U sunovratu vrednosti, u eroziji morala, razvlastili ste i razoružali seljaka, učitelja i roditelja, svaki stub ovog društva. Dozvolili ste da se oni koji su stajali u prvom redu kada se branila zemlja sada u toj istoj zemlji osećaju kao građani drugog reda, da žive bez struje, da ih izvršitelji isteruju iz kuća, da nemaju zdravstvene knjižice, da pripadnici Ministarstva unutrašnjih poslova ne priznajete ratni staž od 24. 3. 1998. do 24. 3. 1999. godine. Sa takvim sistemom ova država je osuđena na propast. Ako zaboravimo one koji nas hrane i koji nas brane, ne možemo da očekujemo da ćemo imati svetlu budućnost. A vi ste te ljude stavili jako nisko i to je jako loše, ne samo za državu Srbiju, već za sve nas u ovoj sali.

Na kraju bih se osvrnuo takođe na jednu bitnu stvar, a to je da su građani zbog svih ovih stvari koje sam rekao nezadovoljni i zato žele alternativu ovom trulom sistemu, koji je počeo da jede sam sebe. Srpska stranka Zavetnici ume da razlikuje državu od vlasti. Vlasti se menjaju, a država ostaje. I kažemo vam da ćemo je braniti od svakoga ko pomisli da se sa njom poigrava i da je zloupotrebljava za partijske interese. Završavam, predsedniče.

Srbija više nema kondicije za vaše eksperimente, podele i prepucavanja. Ovoj zemlji nisu potrebni haos, nestabilnost, građanski sukobi, borci za rejting i lovci na glasove. Ovoj zemlji su potrebne državotvorne snage koje će da vrate red i pokrenu obnovu sistema.

(Predsednik: Hvala vam.)

Samo još sekunda, molim vas. Onih vrednosti koje su nas održale kroz vekove, jer je jako bitno da znamo svi, a verujem da znamo, imamo jednu Srbiju…

PREDSEDNIK: Znamo, hvala.

Pravo na repliku, Milenko Jovanov.

Ako može sad poslanik Erac da ne viče. Malo je što ste vikali dok ste imali uključen mikrofon, sad vičete i bez toga. Saslušajte dva minuta Milenka Jovanova.

Izvolite.

MILENKO JOVANOV: Hajde, ja ću pokušati …

(Narodni poslanik SNS dobacuje.)

PREDSEDNIK: Ako može sad poslanik Erac da ne viče. Malo je što ste vikali dok ste imali uključen mikrofon sad vičete i bez toga.

Saslušajte dva minuta, Milenko Jovanov.

MILENKO JOVANOV: Dakle, ovde je problem što mladi kolega ne kaže lepo ko je rekao da su junaci sa Košara motiv ovih nesreća, a rekao je Milan St. Protić. Pa, kažite da je Milan St. Protić. Nema razloga da to krijete. Kažite, lepo da je to onaj koji podržava opcije sa kojima se vi ovde pozdravljate, koji vam aplaudiraju, koji vam šapuću šta treba da kažete, kojima vi aplaudirate, dakle, da ste vi zapravo se proželi da ste jedno.

Godine 1883. je bila Timočka buna iz razloga koje nam sada spočitavaju. Dakle, kralj Milan rešio da napravi stajaću vojsku od narodne vojske i da se oduzme oružje od narodne vojske i da se napravi jedna moderna armija. Zahvaljujući, između ostalog tim reformama srpska vojska je izvojevala pobede kasnije 1912, 1914, ušla u rat 1918, pobedila u ratu itd. Dakle, to su bili rezultati.

Sada mi imamo situaciju da nas neko vraća u 1883. godinu da poništi reformu kralja Milana, dakle i to da poništimo, da mi naoružamo narod, jer ako zatreba da se narod sam brani i da narod ratuje, da imamo narodnu vojsku koja kod kuće drži zolje i tako dalje. Ja sam mislio da smo mi zbog toga nabavljali migove, pancire, tenkove, nove kornete, šta smo već kupovali kao država, da imamo jaku vojsku koja će da brani. Ali, ne, nama sada kažu, nije to dovoljno, ne treba vojska da brani nego svako od nas da zaduži pušku i tako dalje i da sada završimo ovo sve.

Sada zamislite samo kada smo čuli sada sve ovo, šta ovome mogu da kažu ljudi koji imaju ovu ili onu vezu sa tragedijama koje su se desile, koji nam šalju poruku to što su imali oružje to je sve u redu, treba još više oružja da imaju, jer Bog zna šta može da nam se desi.

To je neodgovorna politika. To je politika koja misli da na tako nekim stvarima može da zabeleže neki jadni, bedni politički poen, a ja sada verujem, a ja sam ubeđen i verujem da to neće biti moguće, jer ovo svako ko čuje može da vidi kakvo je ovo politikanstvo i zamlaćivanje građana. Hvala.

PREDSEDNIK: Reč ima ministar Nikola Selaković.

NIKOLA SELAKOVIĆ: Zahvaljujem, uvaženi predsedniče.

Dame i gospodo narodni poslanici, predsednici Vlade i koleginice i kolege ministri, morao sam kao resorni ministar nadležan za boračko-invalidsku zaštitu da se javim iz više razloga. Prvi razlog, pažljivo sam slušao govornika koji je ulazio u tu temu i pitao se gde čovek živi.

Upravo je Vlada Ane Brnabić 2020. godine, predložila Narodnoj skupštini Zakon o boračko-invalidskoj zaštiti. Upravo je predsednik Aleksandar Vučić potpisao ukaz o proglašenju toga zakona. Upravo isti onaj Aleksandar Vučić za vreme čijeg mandata prvi put javno počinjemo da govorimo i o bici na Košarama i o bici na Paštriku, da slavimo naše heroje koji su tada branili zemlju, da im podižemo spomenike, da imenujemo ulice i trgove po njima, da snimamo filmove, da o tome govorimo sa ponosom, a ne stideći se i srameći se i pokazujući da oni koji su branili otadžbinu zaslužuju da budu upamćeni od ovog naroda, od svih građana.

Upravo ta i takva Vlada Ane Brnabić i taj Aleksandar Vučić predsednik Srbije koji je potpisao ukaz kojim je proglašen taj zakon, omogućili su da ratni vojni invalidi prve kategorije među kojima ima i onih koji su uspeli da prežive bitku na Paštriku i bitku na Košarama, ali su nažalost ostali bez noge, postali paraplegičari, ostali bez ruke, znate koliko primaju mesečno iz budžeta Republike Srbije?

Da li znate koliko primaju? Mislim da je to i malo s obzirom na ono što su dali. Mesečna primanja kada se saberu poštovani, dame i gospodo narodni poslanici i dragi građani Srbije mogu da iznose do 360.000 dinara mesečno, zahvaljujući ovoj Vladi, zahvaljujući ovom predsedniku, zahvaljujući tome što je napokon ekonomski Srbija počela da staje na noge, da zarađuje više i da raspodeljuje onima kojima je potrebna, da zbrine i ratne vojne invalide i civilne invalide rata, da pomogne porodicama palih boraca, kao što to nije radila ne u vreme Kraljevine Jugoslavije, ni u vreme SFRJ.

Da li ima problema? Ima. Gde ih imamo? Imamo ih sa borcima, sa onima koji su, hvala Bogu, srećom, prošli neozleđeni, koji nisu postali invalidi, ali sa njima razgovaramo. Sa njima razgovaramo, sa njima imamo sastanke svakog dana i u svakoj nedelji i njihove probleme ćemo rešavati jedan po jedan. Obavešten sam od direktora Zavoda za izradu novčanica da će sutra izaći iz Zavoda prva iskovana boračka spomenica za sve naše građane koji su učestvovali u odbrani otadžbine od 1991. godine do 1999. godine. A onaj koji je našao za shodno da nas proziva, jer neko je branio državu, a neko je postavljao lokatore, nekim se ponosimo, a nekoga se stidimo. Toga koji je lokatorima pomagao agresoru, toga se stidimo i stidećemo se uvek i njega će i država i pokoljenja i narod zaboraviti, a pamtiće one koji su državu branili.

Sada, ima tu jedna druga stvar, draga braćo i sestre i dame i gospodo narodni poslanici, ima jedan druga važna stvar, dakle, neko ko nas proziva u punom neznanju za odnos prema onima koji su branili zemlju stoji u istom redu sa onima koji su naše oficire časne i čestite, kao vreće isporučivali Haškom tribunalu. Stoji u istoj koaliciji sa onima koji su Juana i Bekima Mazrekua, koji su naše srpske i romske devojčice i dečake silovali pa ubijali, koji su priznali krivična dela ratnih zločina koja su izvršili.

Oni koji su omogućili da takvi izađu na slobodu, da takvi dižu autobus Niš-ekspresa u vazduh, da takvi kolju i ubijaju žeteoce u Starom Grackom. Da takvi sprovode etničko čišćenje u martovskom pogromu 2004. godine, da sa njima budu u istoj koaliciji, da sa njima budu u istim redovima i da od nas koji smo i tada i danas branili državne nacionalne interese koliko god smo mogli i kako god smo mogli, da sa takvima od nas brane narod i državu. Pa, to je van zdrave pameti.

O čemu govorite? Rekao je Maksim Gorki jednom, kada govorite neistinu potrudite se da makar zvuči da bude uverljivo, da bude ubedljivo, da ljudi mogu da vam veruju. Ako mogu da se pridružim upravo onome što je moj dragi prijatelj i saborac, Milenko Jovanov rekao, dakle, kada pričate o tome ko navodi junake sa Košara kao nekoga ko je inspiracija zločincima u ovih prethodnih nekoliko nedelja, onda recite ko je to rekao. To su rekli oni koji stoje, upravo oni koji stoje iza blokiranja Gazele, iza maltretiranja građana Srbije, iza zloupotrebe osećanja ljudi koji su izgubili svoje najmilije u užasnim masakrima.

A ja sam uveren da će upravo onim kako gajimo, kako stvaramo i kako unapređujemo i kulturu sećanja našeg naroda, da ćemo upravo i na tim svetlim primerima i tradicijama nastaviti da vaspitavamo našu decu, da ih učimo i onome što jesu i porodične i prave vrednosti, da se slabiji ne zlostavlja i napada, da je ružno udariti žensko, da je ružno, neprihvatljivo, nepristojno, sprovoditi bilo kakvo nasilje, da je ružno raditi protiv svoje zemlje, navodeći neprijateljske i pilotne i bespilotne letilice, da je ružno prizivati bedu na svoj narod i na svoju zemlju. Zna se kako se takve stvari zovu.

A onima koji su bili u stanju da iznesu neistine koje su ovde iznošene, uvek stojim na raspolaganju da im ukažem na to šta su pravi podaci i šta je prava istina, makar u ovom resoru za koji sam zadužen.

Hvala vam na pažnji.

(Jahja Fehratović: Povreda Poslovnika.)

PREDSEDNIK: Povreda Poslovnika?

Izvolite.

JAHJA FEHRATOVIĆ: Zahvaljujem, predsedavajući.

Član 108. Naime, već nekoliko puta političari sa ultradesnog spektra ovde u ovoj Narodnoj skupštini pokušavaju jednu opasnu mantru, to jest da uvedu u prostore na kojima žive Bošnjaci i ostali narodi ovu priču, a to je opasno targetiranje koje može da izazove strašne stvari…

(Negodovanje više narodnih poslanika.)

Poštovani predsedavajući…

PREDSEDNIK: Samo polako.

Ako nastavite da vičete tako, ja uopšte ne mogu da čujem šta govori poslanik Fehratović.

Nemojte da vičete, sačekajte.

JAHJA FEHRATOVIĆ: Dakle, mogu da izazovu strašne stvari i verovatno to dolazi iz nekog centra, a koji želi da deli građane Republike Srbije…

(Negodovanje više narodnih poslanika.)

Poštovani predsedavajući, ja vas molim…

PREDSEDNIK: Gospodine Fehratoviću, samo trenutak. Ako intervenišete na ono što je govorio poslanik pre vas…

(Negodovanje više narodnih poslanika.)

Samo polako, ne vičite. Omogućite da se vodi sednica.

Dakle, ako na to ukazujete, rekao sam ja njemu već. Znači, svima je bilo jasno da je to bio pokušaj nekog jeftinog trika, ali dobili su odgovor kroz podatke.

Umnoženi su listovi sa preciznim informacijama na temu onoga što ga je navodno brinulo i to su dobili svi u ovoj sali, tako da je tu odgovor dobijen.

Ako vas zanima da li je jasna suština svima u Narodnoj skupštini, svima koji ovo gledaju i onoga što je pokušao da uradi, pa jeste i to i nema potrebe da na to trošimo povrede Poslovnika.

Ima tu još vremena za vašu poslaničku grupu, pa može da se iskoristi za dodatno obrazloženje, nikakav to problem nije, s tim što, kako stvari stoje, verovatno će to biti sutra ujutru.

(Jahja Fehratović: U redu.)

Vi se smejete i divno se zabavljate na ovakvoj sednici? Svaka čast.

Reč ima predsednica Vlade.

(Narodni poslanik Strahinja Erac dobacuje iz klupe.)

Erac, vi ste baš rešili da budete prvi koji će da dobije bilo kakvu opomenu na ovoj sednici.

Od svih koji su vikali ovde, divljali i radili sve suprotno onome što bi bilo primereno ovakvoj sednici, vi ste rešili da budete najgori?

(Narodni poslanik Strahinja Erac dobacuje iz klupe.)

Jel da pokažete da ste najgori od svih? To vam je želja, da se na taj način proslavite?

Hajde, razmislite još jednom.

Predsednica Vlade ima reč.

Izvolite.

ANA BRNABIĆ: Hvala vam.

Osetila sam potrebu da reagujem ovde zato što mi se čini, poštovani narodni poslaniče, osim ako narodni poslanik Jovanov nije u pravu, pa vi zaista želite da razoružamo vojsku, a naoružamo građane, da vi uopšte niste razumeli poentu onoga što radimo, niti ste shvatili šta u stvari mi radimo.

Dakle, ne razoružavamo mi Srbiju na način da je slabimo, mi vojsku naoružavamo i mnogi nam spočitavaju i vaši neki sa kojim ste želeli da budete u koaliciji nakon prethodnih izbora, poslednjih izbora… Mislim na vašu političku stranku, pokret, poslaničku grupu i javno to govorili. Oni nam spočitavaju što previše ulažemo u vojsku, što previše ulažemo u bezbednosni sistem, što previše ulažemo u Ministarstvo unutrašnjih poslova.

Dakle, Vosjka Republike Srbije nikada nije bila jača. Nije bila ni približno jaka kao što je danas.

Ministarstvo unutrašnjih poslova nikada nije bilo jače i nikada nije bilo bolje opremljeno nego što je danas i nije imao jasan plan kako to dalje da jačamo zato što smo duboko i iskreno posvećeni vojnoj neutralnosti i želimo sami, u skladu sa željama našeg naroda, da branimo našu zemlju, ali da to brane obučeni, opremljeni, stručni ljudi, profesionalci ili oni koji se obučavaju za to, pa u skladu sa tim ulažemo još više u obrazovni sistem bezbednosnih službi, ali građani da budu što više naoružani, to baš nikakvog smisla nema za jednu bezbednu i stabilnu državu. Zato ulažemo u vojsku i u policiju.

Ja sam ovde čula od nekih vaših preferiranih koalicionih partnera da, umesto što obučavamo dodatnih pet hiljada specijalnih jedinica, što je projekat koji je inicirao predsednik Aleksandar Vučić, izuzetno važan i nikada tako nešto nismo imali, mi to treba da usmerimo u neki drugi sektor u okviru javne uprave, da ne treba da zapošljavamo još 1.200 policajaca da dodatno budu školski policajci i da pomognu obezbeđivanju škola, da to znači da mi ojačavamo, kako su rekli i citiram, represivni aparat preko svake mere.

Dakle, ne može biti i jedno i drugo, a to su vaši preferirali koalicioni partneri, a ne naši.

(Strahinja Erac: Koji?)

Vaše političke opcije.

(Negodovanje više narodnih poslanika.)

Ti koji su to pričali, ali, dobro, nije ni važno.

Ono što želim da pokušam još jednom, zaista, sa najboljom namerom, da vam objasnim zato da ne bi obmanjivali ljude, ne razoružavamo mi Srbiju, mi naouražvamo našu vojsku, naše bezbednosne snage, MUP.

Bezbednosne snage, od Vojske do policije, nikada nisu bile jače i mi planiramo dodatno u njih da uložimo i time se ponosimo, ali vi kada kažete razoružali ste seljaka, učitelja, roditelja, ja vas pitam – zašto učitelj treba da bude naoružan, zašto roditelj treba da bude naoružan? Pa, direktno ugrožava svoje dete, svoju porodicu i namerno ili ne namerno ako se požar desi, kažem vam, biće veća šteta, tako da je to odgovorna politika, a ja vas molim na isti način kao moj zaista uvaženi kolega, dobar prijatelj Milenko Jovanov, da ne širite takve neistine. To je neodgovorna politika. Ajde, naoružajte svakog građanina do zuba, pa šta bude, biće.

Neodgovorno je to, nije u redu. Hajde da vodimo makar na ovoj sednici svi zajedno, evo još jednom apelujem, odgovornu politiku. A naša vojska, naša policija nikada nisu bile jače, nikada nisu bile spremnije i nikada nisu bile snažnije. Hvala.

PREDSEDNIK: Hvala.

Kao što sam rekao svima, biće prilike sutra. I da ne vičete i ne mašete.

Još jednu stvar da vam kažem, pošto vidim da ste rešili da budete najgori od svih, kada je reč o toj vrsti neprikladnog ponašanja.

Jedna stvar je bila i zbog toga je inače i reagovao i narodni poslanik, a i drugi, pokušali ste neke stvari da prebacite na nivo međunacionalnih odnosa i obratili se čak i ovde prisutnom državnom sekretaru na taj način.

(Strahinja Erac: Vama sam se obratio?)

Jeste, čuo sam vas.

Samo jednu stvar da znate i molim sve, samo jednu stvar da vam kažem, državnom sekretaru Đerleku je takođe blizak rođak učestvovao u odbrani Srbije, tadašnje Savezne Republike Jugoslavije, 1999. godine. To možda niste znali.

Nemojte da vičete sa mesta.

Dakle, takođe blizak rođak učestvovao u odbrani ove zemlje. Čovek se zvao Naser Vučelj, 1999. godine poginuo na Košarama.

Sad kad to znate, razmislite još jednom. Sigurno je bilo poput njega mnogo ljudi koji su se prezivali na jedan, drugi ili peti način, bili po nacionalnosti ili po veroispovesti ovo, ono ili bilo šta.

(Strahinja Erac: Ja samo hoću jednaka prava za sve.)

Nemojte da vičete sa mesta, poslednji put vam kažem danas da ne vičete sa mesta, poslednji put vam kažem danas. I nemojte da optužujete druge ljude po tom osnovu i na taj način. To je neprikladno i neprihvatljivo uvek, a na ovoj i ovakvoj sednici ne moram da ponavljam posebno.

(Strahinja Erac: Dajte mi reč! Vi se plašite od mene?)

Razmislite o svom ponašanju, imate vremena do sutra ujutru.

Pošto je prošlo 18.00 časova, zahvaljujem svima na učešću u današnjem radu.

Nastavljamo sutra u 10.00 časova.

(Sednica je prekinuta u 18.05 časova.)